text:
2010年11月20日 星期六
板長壽司
基本上,我好少會寫連鎖餐廳的,因為香港既餐廳QC唔夠嚴謹,做唔到間間都一樣味道,總會因廚師既能力有所高低,影響品質,今次都係因為呢個原因要講板長,好多人都話唔好食,但其實唔係每一間都好食,因為佢有十幾間分店,我暫時只係試過其中十間左右,覺得係好食既,暫時只有2-3間我覺得幾好既.
有時真係唔明點解係同一集團,經理可以同我講佢地入左唔同款式既海鰻,問佢點解燒到燶哂,仲死撐話用炭燒,呢間咁”有特式”既就係尖沙咀LCX內的旗艦店,雖然呢件事發生係半年前,不過我仍然梗梗如懷,當時叫佢換,成盤十舊海鰻只換左其中兩舊,我有影低相去比對的,成碟都係燶架.唉,真係唔明旗艦店既服務仲差過其他分店.
講回一間好的,位於九龍灣德福商場一期內這一間,出品覺得好新鮮,無論賣相同味道都幾好.其實我好鍾意食秋刀魚,前一陣子,秋刀魚係時令魚,叫了一盤秋刀魚刺身,肥美甘香,一放入口,鮮味即出,實在美味,但係好多人都會嫌佢腥,但只要係新鮮同清理好內臟就唔會腥了.
海鰻壽司係我另一至愛,呢款壽司由我係板前銅鑼灣店初初開時食過之後,每次必叫既壽司,熱辣辣既海鰻,配上海鰻汁,魚肉真係好軟熟,入口即溶.
柚子油甘魚壽司,柚子味不會蓋過魚既鮮味,而且魚肉肉質結實,不會一咬就散,柚子有提味作用.
仲有黎到呢到,點可以唔叫珍寶帆立貝壽司,大大粒既帆立貝,出面好多地方都食唔到咁大粒,可是是日售罄,唯有退而求其次食活帆立貝壽司,但真係高低立見,活既居然唔夠鮮甜,雖然肉質可以比得上珍寶的爽口,但係就完全滿足唔到.
海膽壽司,間中都會賣哂,價錢一D都唔貴,係勁多人食既壽司之一.反而佢地D三文魚壽司真係一D都唔得,塊魚生薄薄一片,無咩味道,而且色澤唔靚.反而三文魚醬油漬做得唔錯,有少少魚皮增加左煙靱度,漬過既魚肉,魚味比一般更濃郁,用火槍輕輕燒一燒,多了一份焦香.
小食方面,每次都叫燒玉子,而且必須要凍既,因為真係好好,蛋甜甜地,又結實,沾上豉油同Wasbi,回味無窮.最後,覺得咁多間壽司店,板長個豉油係做得最好的,味道清清地,又夠香味,又夠鮮味,每次差D想當水咁飲.
地址:九龍灣偉業街33號德福廣場一期F23號舖
訂閱: 張貼留言 (Atom)


c: text/html

text:
話說碩士畢業嗰天,我同一位中國來港嘅同學講起一個問題.佢當時係噉問嘅:「到底在香港的孩子在正式的教育系統中,有沒有像學普通話和英語一樣,學習廣東話呢?」老實講,在下當時無言以對.
問深一層,原來喺佢接觸嘅香港人當中,英語都非常流利,普通話都唔錯.其中她在不少做教師嘅香港同學口中得知,香港嘅學校不但在幼稚園就有教英語同普通話,教普通話嘅方法亦都同佢喺大陸學嘅差唔多.無論英語同普通話,都係有系統地教授各種拼音同標音符號,外加實用同生活情境對答訓練,仲可以考取專業資格證書.因此,佢覺得香港真係實至名歸國際都會.因為佢發現香港嘅教育對學生嘅外語訓練的確係不遺餘力,所以,就算香港人主要以粵語為母語,佢亦驚訝原來香港人嘅普通話居然都唔普通得過大陸學生,英語之流利直頭令佢非常羨慕.
粵語太尷尬
不過一講到香港嘅教育制度如何對待粵語時,在下只有啞口.因為實際上,香港嘅社會體制,長久以來都對廣東話無情閹割,尤以教育制度為甚.香港人樂以國際化嘅需要為藉口,刻薄自己嘅語言.先唔好講「普教中」哩個完全視粵語為無物極端建議住,本身香港所謂「兩文三語」嘅語言教育政策根本只係空談.英治時期,社會主流就覺得英語高人一等,對學習英語趨之若鶩;一「回歸」以普通話為主要語言嘅中國之後,雖然口口聲聲話香港官方語言中英並用,但事實上,英文都仲係英文,中文寶座上嘅,唔係日常官方場合都用緊嘅廣東話,居然係北來嘅普通話.哩啲全部都幾乎可以從香港政府同傳媒日漸大陸化嘅中文可見一斑.非但如此,兩文三語中,證明及認可個人在粵語造藝同資格嘅渠通,仲係未能得到有如英語及普通話一般噉普及.
更重要嘅係,香港嘅教育制度可以向學生教授有完整拼音同文法系統嘅英語同普通話,但粵語呢?上中文課時的確係用粵語授課,老師讀課文時亦都係用粵語將課文入面嘅字一個一個噉讀出來.不過請睇吓課文旁邊注解上嗰啲拼音,居然都係普通話拼音.至於粵音,就寫個讀法相似嘅中文字教學生,馬虎地讀過去算.作者同出版社完全冇意識到,萬一個讀法相似嘅字原來普遍學生其實都唔識讀,或者原來有多個讀法1,最後都仲係要麻煩老師親口讀一次出來.不但如此,香港成個社會化制度更以行動鄙視粵語.在下仲記得細個求學時,身邊嘅成年人無一個唔警告我哋:「寫文章時用乜,嘅,嘢之類嘅口語,係低俗,係下三流,乖仔乖女千祈咪學.」更甚至,中文作文時,無論係平日交功課定係用來參加比賽,無人敢犯天下之大不諱,用粵語寫作-因為活生生嘅經歷會話畀大家知,哩一條係死罪:輕則當成錯字逐個扣分,重則發回重作或者文章嘅參賽資格被取消.
不過事實上,香港仍然係粵語嘅世界.大家雖然喺學校中學了唔少英語同普通話,但如果唔係有外國人或大陸客問路,或用來應附面試,又或者工作時用來對應客戶,都未必成日用得着.正因如此,香港嘅語言環境出現了一個非常矛盾嘅景象-一個接受過香港教育嘅人,知道英語中a,e,i,o,u都係母音字母,以母音字母開首嘅名詞前面冠詞唔用得a要用an,知道普通話中b,p,m,f係聲母,有四個標音符號代表四種聲調等等…有關英語同普通話嘅語音文法知識都琅琅上口,了然於胸.不過粵語呢?即使大家日復日的用以溝通,不過對唔少人而言,原來廣東話有字可寫都係開心大發現.不過你問返佢平時用乜嘢語言來溝通?「_,講呢啲﹗大家香港人嚟家嘛﹗都係用番廣東話啦﹗」
文化心理不平衡
因此兩文三語係香港仿佛被分成兩個世界嘅事物,使香港這社會面貌成為了一道詭異嘅景色.香港人喺香港社會中長期體驗哩個教育制度同社會標籤,潛移默化咗覺得英語同普通話係好「正式」,好有系統嘅文明語言,係「有得學」嘅,仲有各種正式嘅資格認証;而廣東話,就冇噉「正式」,甚至有啲「低俗」,但正因為大家平時都用廣東話溝通,覺得廣東話可以從日常生活中學習,所以又唔使「正式」噉,當佢做一回事噉認真學,以為「多講就慣」,馬虎過骨,用住先就算.所以香港經常出現如第一幅圖中所見的情況:「行入啲」個「啲」字,就以差不多先生嘅精神用個英文字母頂上就算數.香港嘅教育制度要大家好「正式」噉學習英語同普通話,母語廣東話卻進入唔到「正式」之列,粵語文化知識大部份情況都被社會,傳媒以獵奇嘅眼光看待;但英語與普通話等如此「正式」嘅語言,竟然唔係香港人平時所用,而用唔「正式」嘅廣東話來溝通,又係構成香港人身份認同嘅一個重要象徵.
如果語言行為係社會文化嘅心理反映,香港不但嚴重精神分裂,仲極度心理不平衡.香港嘅教育制度同主流社會運作,一邊要大家精通兩文三語,另一邊又利用制度同語言使用場合嘅社會共識,創造各種理由來分化不同語言同語文之間嘅地位.又,一方面粵語係香港人身份嘅象徵,但另一方面,比起對英語及普通話嘅重視,粵語又長期徘徊於制度邊緣.我哋嘅社會似乎變得想有意無意賣甩都講得上係與生俱來嘅粵語,放棄有系統地整理,學習及認可母語嘅機會,並將之排除於正式嘅領域以外,要大家努力學習平時香港人之間溝通唔太常用嘅「正式」語言,但又因為廣東話係與生俱來,香港人嘅生活又幾乎離唔開唔「正式」嘅粵語,又要覺得用廣東話先親切.整個社會對待語言嘅行動係為非常之言行不一致.我所以從來都唔一個一個噉指罵嗰啲平日用廣東話溝通,但同自己仔女對話時就轉用英語普通話嘅港孩爸媽.佢哋虛偽,但佢哋其實亦都具體噉將香港語言教育嘅自相矛盾,以行動赤裸噉暴露出來.
人必自重而後人重之
又,噉或者都解釋得到,為何以香港人身份自居嘅演員杜汶澤先生,居然可以話「低俗係香港核心價值」,而天朝子民亦樂此不疲地以〈低俗喜劇〉來借題發揮,稱該戲「真實反映」香港人文化低俗.無他,正所謂人必自侮而後人侮之.須知語言仍係文化嘅載體,香港嘅文化係港式粵語文化.不過香港人一方面飲用港式廣東話文化嘅奶水長大,視廣東話為香港人身份認同重要部份,對待自己母語嘅態度就經常流於玩票,令一個排斥粵語文化嘅教育制度得以設立,並以實際嘅社會運作,馬虎噉看待自己嘅文化載體,不自覺噉令具有象徵香港身份認同義意嘅文化與低俗劃上等號,讓其遭受蠶食.香港人一連串不自覺又不一致嘅舉動,到最後係會自食其果:我哋噉係潛而默化自己,亦同時以行動告訴世人,香港嘅本土文化係「不正式」,「低俗」,而香港人既樂於學習「正式」嘅外語,亦樂於以被自貶為「低俗」嘅文化作為身份認同的象徵,將自身異化.
講到尾聲,在下其實都係希望大家明白,粵語喺香港嘅地位,及粵語如何被香港人看待,對待,係一個非常嚴肅嘅課題.香港以廣東話文化自居,但學校教學生嘅,傳媒寫嘅,政府文件用嘅中文,都唔係用粵語的語法寫成,甚至教大家粵語係「唔正式」嘅,而香港人居然「唔正式」地使用粵語,成件事唔係好荒謬咩?如果香港人唔肯改變現狀,寧願繼續維持一個連自己母語都唔認可嘅社會制度,又唔肯花啲心神將學習廣東話文化嘅事當成一回事噉認真對待,咪講話要人哋來學,我哋仲可以說服邊個來傳承香港色彩繽紛粵語文化?長此下去,港式粵語嘅文化只會消失於歷史長河之中.
諸君須記取,「人必自侮而後人侮之」之後那句,係「人必自重而後人重之」.因此,香港人如果要從低俗中自救,就要有挽狂瀾於既倒嘅覺悟,認真對待港式粵語,爭取香港嘅社會將廣東話視為一種正式,得體嘅語言.我冇要大家敵視同放棄英語及普通話嘅意思,但每個香港人必須要開始以行動改變現狀,爭取一個等大家都認真認識粵語嘅環境,鼓勵閱讀用粵語寫成嘅文章,以及推動以粵語書寫正規文章與公文嘅風氣,甚至推廣粵語資格證明,增加香港人對本土語言嘅認識,與及言行一致嘅認同.
如果香港能借助社會制度對自身文化作出肯定,認真噉給予重視,將會係香港人喺面對國際化洪流與中共天朝主義肆虐嘅大時代中,對自身最有能量嘅祝福.
- 比如圖二中的「位」字,粵語讀「坐位」(wai2)和「位置」(wai6)時,都有不同的讀法
(本文於二零一九年一月三十一日經作者本人第一次修訂)

robotstxt: allowed

filter: keep


text:
更多
2020-10-30 43 瀏覽
滷肉飯(大)正常份量和水準,適合充饑飽肚.古早味冬瓜茶(微甜)(熱)可能台灣飲品就係咁?即使叫咗微甜,但其實都仲係甜.下次或者可以直接叫走糖😂芋頭鮮奶(熱 )你鍾意飲,因為真係有芋頭泥可以用飲管吸到入口蜂蜜檸檬愛玉有人覺得太酸,對我來講就啱啱好,切凍嘅柑桔檸蜜.不過佢舊愛玉(類似啫喱咁嘅野)實在太大,基本上用飲管係飲唔到,口感上爭咁啲.紅燒牛肉三寶面(乾拌麵)雖然話係乾拌麵,但其實上碟嘅時候感覺有啲似濕炒河.我將佢放喺雪櫃第二日,抽乾水食,先有拌麵嘅感覺😉 不過,牛肉,牛筋都係冇得頂!高質量嘅紅燒牛筋麵所以,即使就咁叫一個牛筋面,其實都好抵食.基本上擺落口,你唔會覺得佢係「筋」,係啫喱,仲林過愛玉.涼拌豬耳 及 香炸魷魚鬚其實送酒就最好,可惜冇酒~但豬耳本身唔會太辣,係幾好嘅涼拌菜.魷魚鬚就外表趣之餘,裏面都幾彈牙!算係真材實料.超濃芋泥蛋餅 vs 薯餅蛋餅兩者嘅配搭感覺有啲奇怪,因為芋頭泥忯甜,但外表嘅蛋餅其實就比較起來,就算係鹹;加上果個醬汁都係鹹.🤔 未能理解呢種配搭.所以,如果你食過薯餅蛋餅嘅話,呢個就相對上比較遜色.因為薯餅本身已經好惹味😍 再加埋佢個醬汁有少少似番茄醬~ 所
滷肉飯(大)
正常份量和水準,適合充饑飽肚.
古早味冬瓜茶(微甜)(熱)
可能台灣飲品就係咁?即使叫咗微甜,但其實都仲係甜.下次或者可以直接叫走糖😂
芋頭鮮奶(熱 )
你鍾意飲,因為真係有芋頭泥可以用飲管吸到入口
5 瀏覽
0 讚好
0 留言
蜂蜜檸檬愛玉
有人覺得太酸,對我來講就啱啱好,切凍嘅柑桔檸蜜.不過佢舊愛玉(類似啫喱咁嘅野)實在太大,基本上用飲管係飲唔到,口感上爭咁啲.
8 瀏覽
0 讚好
0 留言
紅燒牛肉三寶面(乾拌麵)
雖然話係乾拌麵,但其實上碟嘅時候感覺有啲似濕炒河.我將佢放喺雪櫃第二日,抽乾水食,先有拌麵嘅感覺😉 不過,牛肉,牛筋都係冇得頂!高質量嘅
8 瀏覽
0 讚好
0 留言
紅燒牛筋麵
所以,即使就咁叫一個牛筋面,其實都好抵食.基本上擺落口,你唔會覺得佢係「筋」,係啫喱,仲林過愛玉.
6 瀏覽
0 讚好
0 留言
涼拌豬耳 及 香炸魷魚鬚
其實送酒就最好,可惜冇酒~但豬耳本身唔會太辣,係幾好嘅涼拌菜.
魷魚鬚就外表趣之餘,裏面都幾彈牙!算係真材實料.
9 瀏覽
0 讚好
0 留言
9 瀏覽
0 讚好
0 留言
超濃芋泥蛋餅 vs 薯餅蛋餅
兩者嘅配搭感覺有啲奇怪,因為芋頭泥忯甜,但外表嘅蛋餅其實就比較起來,就算係鹹;加上果個醬汁都係鹹.🤔 未能理解呢種配搭.所以,如果你食過薯餅蛋餅嘅話,呢個就相對上比較遜色.因為薯餅本身已經好惹味😍 再加埋佢個醬汁有少少似番茄醬~ 所以就絕配.加埋蛋餅,當早餐食囉都得😂
6 瀏覽
0 讚好
0 留言
張貼


text:
因為唔想咁晏返屋企,所以去睇早場,本來想睇《Spiderman 3》,但訂飛果陣已經全港戲院都full哂咁滯, 而有早場又唔駛坐得前0既戲亦無乜得揀,於是就揀0左奧海城0既《搞乜鬼大製作》,諗住笑笑輕鬆0下嘛!齣戲內容無謂提啦,都係抄返其他戲,不過都ok好笑0既,係唔鍾意佢係又rap唔係又rap,又勁多性感女士囉!
齣戲勁短,睇完仲好早,諗住行0下搵0下食乜好,經過冒險樂園,我同老公就咁就俾佢吸引0左,見到d公仔好靚呀,又有Kitty同Pooh Pooh,當然要老公出手夾返黎俾我啦!最後好成功咁夾0左兩隻公仔呢!開心到我呀!我地第一次係冒險樂園夾到咋!果度d夾真係超無力架,擺位又搵笨喎,好多間都好難夾呢!夾到公仔就玩0下d無聊game,打0下鱷魚呀,射0下牙咁,其實都好好玩架!
跟住就去0左Sanrio,買0左d Kitty 0野呀又,呵呵呵!都係d濕碎0野,唔太貴啦!去埋隔離間玩具舖,見到之前想買個Kitty玩具減價平好多呀,當然忍唔住買0左啦,哈哈!
玩完買完一輪我地終於去0左別府食0野,不過果度d service好唔掂,搞到老公有d 不滿,下次都係去返荃灣果間!
食完又去0左間之前未開0既零食店買零食,仲買0左Kitty珍寶珠呢!
玩飽就返去喇,我就去補習,老公就返屋企覺覺豬喇!老公超抵錫的呢!
補完習,就幫老公買埋佢平時會買0既雜誌,買0左齋,跟住就返屋企煮飯飯喇!本來老公係叫我叫醒佢出去食0既,但我想佢覺耐d嘛,又可以慳錢,所以決定煮囉!我煎0左菜甫蛋呀,好味道,整返熱其他0野就可以開飯喇!間唔時0向屋企食其實都幾好呢!
老公食飽飽唔願返工呢,其實都明白佢依家份工真係無0野值得佢留戀,但你同我都未搵到理想工作前,都唯有辛苦你啦,老公!
老公走0左之後,我就洗埋衫晾埋衫tim喇!d衫好似永遠都洗唔切咁,勁多衫仲未洗,我諗我係時候要諗諗點樣可以晾多d衫喇!洗完無位晾真係唔知點搞啦!
今日真係過得非常充實呢!聽日又要返工喇!
呢隻Kitty 超可愛呀,不過都幾難夾,冒險樂園d 夾都無力0既,最後都係逗佢pat pat 等佢跌入去咋!
睇0下仲有幾多Kitty,如果全部都係我就好喇!
呢隻Pooh Pooh 個PatPat 勁大,好難逗呀!不過最後老公都好快就夾到俾我喇!
後面又係勁多Pooh Pooh ,隻隻都好想要呀!
4 月21日號果晚同Debby,旦旦食完飯都差唔多十點,我仲可以極速掃咁多0野囉!好誇張呀!Btw,果兩本書真係超好睇呀!!
然後22號我同老公行街街,又再出動,買呀買呀,超開心!Godiva 呢幾款新0既朱古力,好好味呢!Origins 果個面膜,係之前果晚聽Debby介紹完特登去買架,真係幾好用呢!書我就未得閒睇喇!


text:
又到聖誕,又係小朋友最開心嘅日子,因為一定會有新玩具進帳.但係當小朋友嘅玩具愈來愈多,放到愈來愈亂,作為家長一定好頭痛.早前台灣收納達人于之琳就專程到香港,向大家傳授「玩具收納大法」,大家不妨喺買玩具之前,先同子女一齊實踐一下 執玩具 !
節日
一般人嘅諗法係,要喺過年前大掃除,執乾淨間屋迎接新一年.呢個傳統智慧當然係冇錯.只不過,你有冇發現過完年,過完節之後,間屋反而仲亂過之前多多聲?所以Boxful就特別提提你:過完年更加要 執屋 呀!以下係一啲相關小貼士:
「又到聖誕!又到聖誕!」每年聖誕前夕,大家一諗起要準備為家居或辦公室佈置,總會十分雀躍!由聖誕樹到燈飾,掛飾,每個細節大家都會花盡心思,出錢又出力.但係一過咗聖誕節同新年,去到農曆新年前,大家又要頭痛:點樣收納好呢堆 聖誕裝飾 呢?等Boxful醒你幾招,唔使年年煩惱!
如今做阿媽真辛苦!又要返工,又要湊細路,又要煮飯,仲要打掃屋企……就算你有工人姐姐幫手,都一樣要Mon實佢做,有時仲勞氣過自己做!而且,又完全唔會有人多謝你!話時話,農曆新年就快到,你又要主理全屋 大掃除 嘅任務,但係老公又懶理自己顧住打機,叫啲細路幫手又叫唔郁,唔通真係要自己做晒?等Boxful教你幾招,逐個擊破,等你屋企大大細細都自願幫手大掃除啦!
香港係中西文化交會地,每年大家會慶祝嘅節日特別多,由年頭嘅新年(新曆及農曆),情人節,復活節等,到漫長嘅暑假,去到年尾的中秋,萬聖節,聖誕等等,花樣多多.而每個節日都有不同嘅用品,如裝飾,衣物,道具等等,好多人為咗環保,都想將呢啲物品循環再用;但其實 節日用品 頗為瑣碎立雜,又阻地方又難於收藏,有乜解決方法?


text:
由前「TVB花旦」李施嬅主演嘅TVB懸疑劇集《金宵大廈》,雖然係小成本制作,但意外成為咗舊年TVB最受歡迎劇集,呢部劇通過十個精彩嘅單位古仔備受觀眾歡迎同支持.
除咗李施嬅嘅演技備受觀眾贊賞之外,劇中配角都有精彩演出,好似「TVB小花」高海寧以及「TVB御用癲婆」趙希洛都係成功吸引觀眾嘅眼球.
而趙希洛更加係憑借呢部劇,入行十幾年嚟首次提名《萬千星輝頒獎典禮》最佳女配角,并成功奪得呢個殊榮.
但可惜嘅係《金宵大廈》凈係得20集,當初好多觀眾都嗌仲未睇夠,因此呢部劇大結局之後,一度傳出隨時準備開拍第二部.
對于《金宵大廈2》,大家最關注嘅梗係演員陣容嘅問題,男主角陳山聰嘅回歸自然唔使多講,至於女主角方面就一直係個謎,由於李施嬅已經喺舊年4月份離巢,兼夾宣佈向外國發展自己嘅演藝事業.
然而呢排就有消息傳出,《金宵大廈2》已經確定喺今年8月開拍,而最值得期待嘅女主角李施嬅,佢已經應承咗TVB高層嘅邀約,同男主角陳山聰再續前緣.
據悉李施嬅呢次選擇回歸拍攝《金宵大廈2》并非易事,佢TVB開出三大條件.
第一個條件就係佢一定要睇劇本,了解成個故事發展嘅脈絡,話曬第一部當中男女主角嘅感情線都算係比較圓滿.
第二個條件就係要求原班人馬參演,因為李施嬅覺得噉樣會更加有默契,觀眾都好快可以入戲.
而第三個條件就係要求高層投資多啲經費喺劇組當中,話曬第一部嘅經費實在有限,好多道具同場景睇落都比較簡陋.
唔理點樣,非常期待《金宵大廈2》早日出街,梗係更加期待李施嬅嘅強勢回歸!
Like MisshkNews Facebook!不出门也能知天下事~


text:
「高調」
每個人一生都會遇到一啲人好高調咁話自己有幾叻,有幾勁,而當中有啲人確實係勁嘅.但係當中亦有啲係吹水唔抹嘴,認屎認屁嘅人,簡稱魚目混珠,混水摸魚嘅人.最慘嘅係好多人係唔識分辨嚟啲人,如果再加上傳媒廣泛報導,某部份嘅人慢慢就會被繼續塑造成有影響力嘅人.所以高調唔代表一切,因為好多時只係虛有其表,得表面嗰層,到落手落腳做嘅時候就真係見真章嘅時候.所以通常叻嘅人唔會話自己叻,而且佢哋都非常低調.
「成功」
好多時越成功嘅人就會越低調,因為成功唔係自己話自己成功就得,而係其他人亦都認同你先至係成功.所以好多時高調嘅人唔代表佢哋叻啲,成功啲,而係佢哋享受被人關注嗰種感覺.有陣時有啲人係會刻意製造假象令其他人覺得佢好成功,而因為佢哋高調嘅原因,所以就會有好多人認識.咁多人識就等於成功?不過現實就係咁,社會覺得某個人成唔成功好多時都只不過因為佢哋嘅暴光率高,而大部份嘅時間好多默默耕耘嘅人就被忽略.不過唔緊要因為佢哋大多數都鍾意低調!
「性格」
有時做一個高調嘅人其實亦都可難,因為當你有好多目光專注喺自己身上嘅時候,做任何嘢都要諗過度過先至去做,有時甚至乎只要做咗一件令大家反感嘅事就足以抵銷你之前所做嘅一切.當然高調嘅好處就當然係越多人認識,你所發表嘅言論都會有一定嘅影響性,有時亦都因為咁而認識到好多唔同嘅朋友亦帶來唔同嘅機會.所以高調有高調好,低調有底調好,到最後都係睇個人嘅性格,事關唔係個個都鍾意備受關注.
Also published on Medium.


text:
吳謹言《皓鑭傳》劇情緊湊有望突破《延禧攻略》再掀追劇熱潮
2018年爆出嘅神劇「延禧攻略」曾經引起整個亞洲嘅追劇熱潮,如今製片人于正再次推出「皓鑭傳」,仲預告會係全世界各個視頻網站上架,聞到有神劇味嘅TVB都一早買落,準備放喺翡翠台年三十晚開播.觀眾當然有幾期待得幾期待.開播之前已經賺足觀眾眼球嘅「皓鑭傳」19號終於正式喺內地視頻網站「愛奇藝」上線,憑住神劇「延禧攻略」儲落嘅人氣同話題度,「皓鑭傳」呢套號稱以延禧原班人馬開拍嘅新劇當然好吸引,唔少網民都話,齋睇有吳謹言同聶遠演男女主角,呢套劇已經必追不可.「皓鑭傳」首集播出以後,觀眾都大嗌好睇.好評如潮,睇嚟「皓鑭傳」有望突破延禧嘅佳績.
「皓鑭傳」嘅故事發生喺戰國時代,吳謹言飾演嘅李皓鑭原本係趙國御史嘅女兒,佢嘅原型係歷史上秦始皇生母.皓鑭本來同趙國公子蛟係情侶,但因為妹妹岫玉同主母嘅陷害,令佢成為奴婢,之後俾衛國商人呂不韋買落獻俾嬴異人,亦即係秦始王嬴政嘅老竇.
「皓鑭傳」延續觀眾最愛嘅快節奏故事模式,第一集皓鑭已經經歷被妹妹陷害—被老屈同人私奔—被主母丟落河—被救起之後返屋企睇住生母被殺—睇住自己妹妹嫁俾ex—被人賣去做奴隸想向ex求助時被ex狠撇—差啲被妹妹派嚟嘅人推落懸崖.直情係慘到冇朋友!
▲皓鑭差啲俾人推落懸崖,呂不韋英雄救美但皓鑭毫不領情.
▲皓鑭係庶出之女,佢妹妹同主母成日想害佢,超級惡毒.
劇透話皓鑭之後仲會遇到好多慘事,不過仲多咗個嬴異人陪喺身邊.
第一集已經咁慘,之後皓鑭身上仲會發生咩事簡直唔咁想像,不過好在皓鑭有女主角光環加身,化身打不死的小強,每次都可以死裡逃生.
而且開頭皓鑭有幾慘,後面復仇就有幾恨,相信觀眾一定睇得好解恨.
劇情發展得快,皓鑭同男主角嘅愛情故事都發展得一樣咁快,劇情去到第8集嘅時候,皓鑭已經同呂不韋有愛的抱抱,仲逼呂不韋講愛你,完全遺傳嗮魏瓔珞敢愛敢恨呢點性格.但由於以後呂不韋會送皓鑭俾嬴政老竇,可以預見之後會有一段虐心嘅故事發生.
話明係由「延禧攻略」原班人馬打造,「皓鑭傳」入面肯定會有好多延禧老面孔.最搞笑嘅係喺延禧入面成日跟喺聶遠後面,演太監李玉嘅劉恩尚,喺「皓鑭傳」入面係演宰相,呂不韋好想巴結佢,所以對佢簡直係畢恭畢敬.聶遠都有發微博話喺「皓鑭傳」裡面冇得再隨便踢宰相屁股,佢覺得好唔習慣,相當搞笑呀!
雖然「皓鑭傳」裡面少咗皇后秦嵐同嫻妃佘詩曼呢兩個人氣演員,但取而代之嘅寧靜係內地有名嘅實力派演員,佢同馬景濤主演嘅「孝莊秘史」當年亦係不輸延禧嘅一部神劇.寧靜演嘅趙國厲夫人一出場已經用強大嘅氣場震懾住各位觀眾,更俾網民讚佢一個眼神都超有戲,相信以後都會成為人氣角色之一.
相信寧靜嘅演技絕對會令厲夫人成為人氣角色.
高貴妃譚卓演嘅係安國華陽夫人,後來收養嬴異人為義子.
明玉姜梓新演醫師殷小春.


text:
大家都知道海底撈係超多人排隊,有時約好曬朋友北上,點知又要排隊就真係好無癮.我地香港人又未必有大陸電話號碼打唔到電話訂台,咁到底平址要等幾耐?邊一間海底撈會易搵位啲?
今篇就來一個攻略介紹!
先睇一下深圳其實係有好多間海底撈既,百度搵一下就見到最少有10間,有D我明明有去過但無見到紅點添.
咁多間海底撈,邊幾間好?
有幾個選項,地點方唔方便,分店大唔大間,等位時有無其他野行?
最後得出最後2個選擇:
1)國貿金光華分店
2)會展中心卓越世紀分店
地點:
兩間都好近地鐵站,國貿果間直頭有一個金光華出口,一上就係
第二間就會展D出口再行幾分鐘,呢個站係羅湖同落緊洲過關都係好近
分店大小:
兩間之下比,會展卓越店大間D
國貿金光華店就分兩層,無咁大
等位時其他配套:
國貿金光華店就好多野行,等位時落幾層行下都得
會展卓越店就係咩都無,通常都係坐喺度等
佬小編兩間都去齊曬,但由於每一次都唔同日子同埋時間唔一樣,所以都唔能夠作準,只可以參考一下.
1)國貿金光華店 – 實地測試篇 (如上圖)
約左平日星期四放工後,三人
有一個朋友係放早,佢4點幾出發,去到係5點半開始等位
大家就6點半-7點左右到齊人,大概7點3就剛剛好有得入坐
總結:都等左成個鐘有多
平日的話,建議係6點前拎位比教穩陣
我地食到9點鐘出來,門口都仲有好多人排緊隊
2)會展中心卓越分店
呢間就係商業大廈底層
會展D出口出,一出左手邊就係深圳ritz carlton,之後轉左直行,見到最高果棟大廈就係
實測日期:星期5晚放工後8點
情況:
一起到係人多到PK,拎左張飛之後話要等3個鐘頭
即係11點,等到崩潰之下,竟然遇到有其他等緊既食客話比張比我地
呢位兄台話佢自己5點來等,等到大概8點鐘差不多有位時,佢既其他同健喺另一間台等到位就走過去,而佢果張5點拎既飛,就幫左我手,大概8:30分就有得食
呢位同胞,小弟呢一生一世都會好感激你架!
如果唔係我地一家等到11點都未有,或者轉左陣.
又或者有一個無私既諗法,大家拎位時可以拎多一張
益下其他朋友仔.
總總結:
海底撈邊間最好?
1)國貿金光華分店
2)會展中心卓越世紀分店
6點前去拎位最好
平均要等1.5小時
黃金時段要3小時起


text:
考完DSE去到放榜前有成兩三個月,唔少同學都會希望可以打下工,希望可以揾少少外快之餘又可以學到嘢!除咗出面唔同公司嘅Part Time外,最多同學感興趣就係點樣成為一個私補導師!
做私補真係揾到好多?
私補導師嘅時薪對比其他Part Time當然係高勁多倍!但係你記得都要考慮埋自己嘅time cost.因為一般私補一堂都係1.5 - 2小時,而Part Time一般一做都可以做好多個鐘,扣埋交通來回時間果啲其實兩者賺到幾錢未必係差好遠!
所以記得計數嘅時候唔好只單單睇個「時薪」咁表面啊,仲有好多因素要計算在內!
私補導師 is more than a job!
做私補導師等於你成為一個教育者嘅角色.除咗對所教授嘅科目有深入認識外,識得點樣有效地將你嘅知識傳授比學生都十分重要!畢竟你拎5**同你識教係兩回事~最緊要都係唔好誤人子弟喇~
啱啱先考完DSE,未有成績點揾私補?
老實講大家考完DSE,對自己嘅成績都有一定嘅概念.建議大家可以係放榜前,以一個平過市價嘅嘅時薪去收學生.呢個「差價」係比學生/家長嘅心理補償,畢竟佢係呢個情況願意揾你做私補導師,係對你信任同時佢都承受緊一個「貨不對辦」嘅風險.
但當然你一放榜有條件就馬上調節翻去正常嘅薪金~而作為學生/家長只要覺得你過去幾個月教得好,都唔會因為你提高時薪而卻步~
初出茅廬—點樣揾私補?
其實揾學生主要得兩個方法!一就係經朋友,屋企人,師弟妹介紹,呢個方法就最正,但就唔係人人都有咁嘅connection去揾學生,所以好多時候大家都會偏向用第二個方法—私補中介去揾學生.
市面上有好多中介,但有啲食水極深(兩星期學費要比晒佢⋯⋯),有啲服務又差. 而AfterSchool推出嘅私補服務,除咗堅持只收你首堂學費作為中介費外,更加提供唔同機制比你免中介費或加快揾學生嘅速度!
如果仲未登記可以立即 到此免費成為導師 ~


text:
當地時間2020年8月3號下晝,英格蘭牛津郡迪德科特1架Thames Travel旗下配Wright Gemini 3車身嘅富豪B5TL雙層巴士上面,有1名坐喺上層左側車尾窗邊嘅長者乘客受傷,巴士車長將巴士揸到哈威爾Great Western Park屋苑附近報警求助.
負責當地救傷服務嘅中南救護服務信託喺接報後派出救護車趕赴現場,救護員初步治理過傷者之後,發覺唔適合喺巴士車廂入面搬傷者返落巴士下層經車門離開,於是喺大約17:40向牛津郡消防及救援隊要求支援.
迪德科特消防局幾分鐘内已經派人員到場,仲聯絡埋巴士公司工程人員做技術指導,消防員視察過情況之後,認為最好係「爆窗抬佢出嚟」.不過佢哋又覺得單靠手扶梯搬個傷者出嚟太冒險,如果有其他工具就更好.
所以佢哋搵咗Rewley Road消防局幫拖,揸咗1架油壓升降台消防車去升兜埋窗抬個傷者出嚟.
事件喺傍晚19時左右解決,受傷乘客經醫治後無生命危險,而雙層巴士嘅傷勢就只係「少咗1塊玻璃」.
香港自1949年引入雙層巴士,多年嚟香港救援體系自然都有考慮埋雙層巴士上點處理傷者.
近年香港消防處更加接收咗一啲專營巴士公司嘅退役雙層巴士,畀一眾學員以至現職救援人員學習喺唔同情況下,處理牽涉到雙層巴士嘅意外.
假如遇上英格蘭今次咁嘅情況,香港消防處會點處理?
嗱,或者用返2018年5月20號Aria Studio幫香港電台拍攝《火速救兵 IV》嗰時嘅情景嚟睇睇…
大家都係拆窗抬人,但香港消防處坍塌搜救專隊配備嘅大搶救車,車頂個高度原來同雙層巴士個上層位置可以配合得幾好,只要抬到個傷者過去大搶救車個車頂,之後就容易好多…(不過戲劇效果…真實意外現場可能又無位咁樣擺車)
又如果意外情況好大鑊…例如話成架巴士反咗又要壓住另外嘅車?
唔使拎「口罩明」單嘢講嘅,作為「國際級專業救援隊伍」,你估香港消防處訓練嗰陣唔包呢種情景咩?
成架雙層巴士反咗,壓住私家車…點固定,爆破,救人,扶正…全套都係留返喺訓練場地算喇!


text:
是咁的,作為一個 GreenRoad 嘅資深用家,判官我早喺九巴採用呢套系統之前兩年已經用緊,所以對呢套系統嘅熟悉程度,分分鐘仲深入過九巴班巴士車長.
簡單咁講, GreenRoad 呢套系統,本身係用嚟紀錄巴士車長嘅駕駛習慣,從而為巴士車長喺每個車程提供一個「分數」,並且提醒巴士車長喺整條路線嘅邊啲位置曾經揸到「耷,簁,逴」,務求令車長自發改善,以提高自己嘅駕駛技術.
而根據九巴2021年3月22號發出嘅一張內部通告,以安全總監黃祥明嘅名義提示一眾巴士車長,公司曾經喺2021年2月8號發出通告,提醒各巴士喺通過隧道收費通道嗰陣,需要將巴士減速到唔快過每小時25公里先至算係「安全駛過」.
今次新通告話明發覺有巴士車長用「不當車速」駛過收費通道,所以要用 GreenRoad系統嘅黃燈同紅燈提醒返巴士車長注意返「安全車速」咁喎.
只不過咁,香港嘅收費行車隧道大都容許巴士以時速70公里行車,喺隧道口收費廣場減到時速50公里,依家九巴話要巴士去到收費通道就收慢到時速25公里,但又好似唔記得之後係要再加速返去時速70公里駛入連接隧道嘅公路――而重點係一連串減速同加速係要喺大約200米距離之內完成――以判官我嘅經驗,咁樣又耷車又畀油嘅揸法,GreenRoad本身綠燈都變閃黃閃紅啦!
更加重要嘅係,咁大架巴士埋到去自動收費通道嗰陣突然減速,後面其他車輛喺睇唔到前面交通情況下都被逼突然收慢,除咗會造成收費廣場一堆無必要嘅「慢車」之外,呢種快慢落差仲好有可能會導致尾隨車輛收掣不及而發生車禍!
雖然,通告末段用粗體字講明「相關紀錄不會用作紀律處分」,但係又有幾多巴士車長會相信資方呢個講法呢?
又其實… ╮(╯_╰)╭


text:
嘆沙嗲牛肉麵 觀塘紅茶冰室
沙嗲牛肉麵絕對係各大茶餐廳早餐時段必有嘅選擇!好多被群祖推薦嘅沙嗲牛肉麵都係小店,連鎖店當中就只有紅茶冰室.喺觀塘返工嘅A姐已經尋訪咗多間茶餐廳,都未能尋找啱佢心水嘅沙嗲牛肉麵,最後嚟到紅茶冰室,原來呢度嘅沙嗲牛肉麵真係唔錯!
Top One丹麥酥+嫩滑炒蛋
首先,一開始其實係失望嘅,因為呢個Top One丹麥酥一啲都唔鬆脆,成舊包好似俾牛油浸過,勁油勁膻,好難食.至於炒蛋就正正常常,炒得夠金黃,都幾嫩滑.
沙嗲牛肉麵
呢度嘅沙嗲牛肉麵確實夠驚喜,首先個湯夠熱,而個麵底夠淋身,仲好掛湯掛汁!牛肉份量夠多,而且厚切,但食落夠軟腍又無筋,仲充滿沙嗲濃香.重點就梗係佢個沙嗲汁啦,沙嗲夠濃夠杰,沙嗲味濃,又唔會太鹹,而且勁掛湯.
紅茶冰室 Red Tea Cafe
地址:觀塘駿業街56號中海日升中心地下
電話:+852 5532 2338
營業時間:星期一至日 07:00 – 23:00
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
大眾點評:A姐M佬
Trip Advisor:AandMDiary
Youtube:A姐M佬玩樂日記
報料或合作:keepintouch@aandmdiary.com


text:
專家話連串假期後,唔少人都會有節日後遺症,即係放假過後輕則會令人有種莫名嘅失落感,重則會有抑鬱症咁話.不過澳門9號會所嘅索女Cindy卻叫大家唔使咁灰,事關只要抱住日日有得玩兼開心嘅心態,就唔使理佢係咪假期啦.
對打工仔嚟講最慘嘅日子,就係放完連串大假之後嗰幾日,諗番放假晚晚開心,日日唔使校鬧鐘起身兼逼車嘅日子,再望番枱頭成堆嘅工作,想唔抑鬱就難啦!不過面前嘅Cindy卻相當輕鬆,唔通佢冇假日後遺症咩?Cindy笑道:「我真係唔覺得有乜嘢唔開心喎!事關我每次諗起返工就有錢,個人唔知幾咁有動力,更何況我從工作中可以得到無比嘅快感,絕對係一舉兩得,一啲都唔會有乜嘢假日後遺症.」言下之意即係Cindy好鍾意呢份工啦!Cindy就話:「其實有邊個人鍾意返工呢?只係我識得喺工作中尋找樂趣.」
喺工作中尋找樂趣呢句說話,唔少人識得講,只係做到嘅卻唔係有好多人,尤其係面對唔鍾意嘅工作.Cindy認為:「呢點就係當中嘅分別.好似我咁,雖然話要冧男士真係唔易,但只有真正鍾意呢份工作,就唔會咁易出現負面情緒,就算有負面情緒,最重要就係識得點樣減壓,放完假後都唔會有乜嘢壓力.」Cindy表示對佢嚟講,工作時最重要就係有得玩,抱住玩樂嘅心態自然可以得到唔少嘅樂趣.Cindy覺得:「好似床上曳曳咁,唔使好似機械人咁服務,只要識得加入趣味元素,唔單止我開心,男士亦玩得暢快.」
身高:5呎3吋
三圍:33,23,34
撰文:魂
攝影:德


text:
彭慧中(Phoebe)昨日(20/6)現身將軍澳電視城出席《Big Big shop感謝祭》節目節錄.講到網上購物,Phoebe就話非常方便慳時間,「其實我嘅日常生活嘅日用品及衫褲鞋襪都係上網買,只係撳幾個掣,跟住幾日後呢就會送到嚟我屋企.有時候因為太過方便,就會買下買多咗嘢,不過買咗返嚟我有個習慣,就會成日着,咁樣我會覺得抵返晒.」
對於在英國讀書時的熱情舊照再度曝光,Phoebe大感無奈,更表示:「其實啲相係我喺參選港姐嘅時候已經曝光過,嗰啲都係舊相.(呢批相是否令你落選原因?)講真我當然唔知道實際有冇影響到,我諗點都一定有少少影響嘅.(相中見到你俾男仔錫又攬,大家係咩關係?)全部都係朋友嚟,因為其實外國人攬攬錫錫都好正常,當然大家唔係嘴對嘴啦,而家我見啲喺外國讀書嘅朋友,大家見面都會攬然後跟住錫面,呢啲都係一啲正常禮儀嚟啫.(見到呢啲相再度被翻炒,會否覺得討厭?)都會㗎!覺得Po嚟Po去都係同一樣嘅嘢,咁我希望有啲新嘢!可能佢哋太回味我嘅歷史,佢哋唔需太懷念我嘅過去.(網民覺得你好野性?)係呀!我都幾Wild㗎!嗰陣時讀書嘅時候都幾開心,講真而家人大咗,我緊係唔會做呢啲咁嘅嘢啦!」


text:
講到「臺灣限定」,你會諗到咩呢?
今日要嚟同大家傾下具有台灣意象嘅黑熊USB手指到底從邊度嚟,又往邊度去?
身為台灣人一定知嘅黑熊,變成造型USB手指後仲有咩特別之處?
「揀嚟揀去,都係集比」
每次提到「臺灣外貿協會」,大家都會幽默嘅諗到「臺灣外貌協會」,不過外貿協會其實身負重任,除咗臺灣國內嘅5個據點,甚至仲有位喺海外嘅63個辦事處.
外貿協會嘅業務範圍繁多豐富,好似係引薦國內外嘅買主,作為臺灣同國際接軌嘅橋樑之一,仲有臺灣國內展覽,拓銷活動,促進經濟等等,同國外共同編織完整嘅貿易網,呢啲重要嘅精彩活動都係外貿協會嘅業務範圍.
咁四通八達嘅外貿協會,當初喺同設計師討論公關禮品嘅形象概念時,從設計師嗰邊得到集比之前合作過嘅參考成品,笑住話「點解無論到邊度都有集比嘅影子」.
不過同時都證明咗,集比嘅合作對象其實比大家想像嘅更多元化,更廣闊.
「就係要黑熊──代表臺灣嘅印象」
外貿協會其實一開始就已經決定好公關禮品要揀咩,揀造型USB手指嘅原因不外乎就係實用,外型又可以自己訂造.
不過世上有咁多動物,當初點解會揀臺灣黑熊呢?
業務Z話,當時雲豹,石虎呢啲動物嘅知名度仲未有咁高,加上如果想要第一眼就可以聯想到臺灣,諗咗陣果然都係臺灣黑熊啦.
得意嘅臺灣黑熊造型USB手指.
圓圓嘅眼睛加上胸前嘅白色V字,黑熊變成「掌上熊仔」,得意又搶眼,除此之外,黑熊造型USB手指嘅腳掌經過設計,令黑熊可以企起身,擺喺枱唔單止唔會東倒西歪,仲別有一番風味.
唔只開模製作嘅外型超級得意,抆開USB手指仲可以見到外貿協會充滿特色嘅LOGO,每次開蓋,每次都有驚喜.
「跨次元嘅外交大使」
外貿協會將公關禮品嘅地位再提昇,USB手指唔再只係USB手指,好似外交大使,發揮「得意」同「精緻」,為外貿協會,為臺灣做外交.
邊個話大使就只可以係人?外貿協會用禮物,打破國界同語言,向世界傳遞屬於臺灣嘅意象.
就好似前排風靡全球嘅寶可夢區域限定版,融合咗臺灣地理人文同文化特色嘅黑熊造型USB手指,好似台灣限定版嘅寶可夢,作為外貿協會嘅公關禮物,送到國內外,打開知名度.
今日得意嘅黑熊USB手指亦代表住臺灣,行喺世界嘅某個角落──!
你有想製作嘅訂造禮物?
任何品項,任何動物都唔受限,而家就同集比一齊塑形鑄造,創造出蘊含意義,充滿故事嘅得意禮品啦.


text:
喺唔少影視作品又或者歷史上嚟講,和珅都被描述成一個超級大貪官,咁到底佢有幾貪,成世人有過幾多資產呢?今次阿史就同史友們介紹下啦!
和珅,鈕祜祿氏,字致齋,係滿洲正紅旗人,官拜正一品文華殿大學士,領侍衛內大臣兼領軍機大臣,總管內務府大臣,亦都係乾隆晚期到嘉慶初年權傾天下嘅一個官員.佢出生喺京城西城驢肉胡同福建副都統常保家,父母喺佢幼年嘅時候雙亡,雖然喺乾隆二十五年(1760年)成功考上咸安宮官學,但就因為佢當時嘅地位低微經常受到欺凌.雖然係咁,但佢18歲嘅時候就已經精通四書五經,仲識得滿語,漢語,蒙古語,藏語,深得老師器重,連直隸總督馮英廉個孫女都嫁埋畀佢.
和珅並唔係一開頭就有大官做,反而係科舉名落孫山,由文生員,三等侍衛做起,慢慢升到御前侍衛,戶部右侍郎,總管內務府大臣等嘅官職,認真傳奇.佢早年亦都唔係咩貪官,反而係同朝中清官一齊打擊福康安等官員,甚至有人向佢賄賂佢都唔接受.反來,隨住佢權力增長,自己又成為皇親國戚,有住乾隆帝寵信,慢慢就結黨營私,聚斂錢財.據近代嘅估計,佢親自經營工商業,開設當舖75間,設大小銀號300多間,甚至仲同英國東印度公司有住商業往來,咁多嘅資產令到佢成為18世紀世界首富.佢畀抄家之時,估計有八億至十一億兩白銀,另加全國千百萬頃土地以及219間房產,超過清朝政府15年來財政收入總和,認真誇張.
原圖嚟自網絡


text:
壽司放題就食得多,
可以搵到刺身放題嘅地方真係少之又少,
今日就帶大家去到東京淺草橋,
一間叫たいこ茶屋,只係1200Yen就可以食到刺身放題嘅居酒屋!
佢嘅刺身放題只係做LUNCH~(限時50分鐘)
由上午11:30做到下午14:00,
雖然係11點半先開,但係因為會排隊所以10點就開始派飛架啦~
我10點半到但都未見人龍..仲以為咁好彩唔洗排..
拎完飛,去附近坐左陣,
11點返到去個陣點知..
突然出現勁多人排隊
(所以大約11點開始去排差唔多)
大約11點20分左右就可以入去.
依到要注意嘅係佢地係用先付款制,
所以記得拎定1200yen排隊俾錢
俾完錢佢地會安排位置,
依到又係另一個注意點,
兩個人去嘅朋友係有機會遇到一張枱搭幾個人嘅情況架~
坐好佢地就會俾個盤你,
之後就
去食野啦~~~~
佢地嘅刺身每日由築地運送,
有好多唔同種類,例如
成座山咁嘅蔥吞拿魚
青魚~
成座山嘅吞拿魚~
同埋點睇都睇唔出嘅三文魚
(因為個三文魚係一舊舊唔係一塊塊)
依個光景係咪好熟口面呢
但係放心,人地全部都好守規則架
除左刺身之外仲有其他野食架~(全部都係放題)
飯都有分普通飯同埋醋飯….所以呢~~
可以自由地整你鍾意嘅海鮮丼〜〜〜
登登~
(重申真係無咩藝術天份
)
再加隻蛋!!! 完成~~
雖然係平,但佢地D刺身都幾新鮮架~
而我最鍾意係佢個好夠味嘅青魚~
睇唔出三文魚嘅三文魚原來都好食
吞拿魚好肥美,連帆立貝,白飯魚都有架
(好彩嘅朋友仲要遇到三文魚子~)
依到就係佢地嘅注意事項
最重要嘅係如果食剩野可能會罰你500YEN
所以唔好一次過拎太多
50分鐘之後放返個盤佢地就可以走架啦
總括一下
分數10分滿分
我俾7
分左右
當然唔可以要求佢地嘅質素要好高級,
但作為1200yen嘅放題又有咁多種類嘅刺身算好抵
缺點的話
-50分鐘可能會食得比較急
-多人嘅時候有搭枱嘅情況
建議
-如果係唔大食嘅朋友最好唔好食飯,
唔係真係食完碗丼之後咩都唔洗食
-因為間鋪頭好近秋葉原
所以可以有興趣去食嘅朋友先去食完
之後再去秋葉原會比較順路~
點去:
JR総武線 淺草橋站西口
出左去轉右,再轉右
之後直行就會見到右邊有王將
過左王將過馬路轉左
直行就會見到條橋,繼續直行~
之後會見到個十字路,繼續直行
最後會見到左邊有個MINI STOP
依到直行轉右
就到架啦~
想慳budget,
但又想食好多刺身嘅朋友有興趣就去試下啦~
有唔明嘅可以留言俾我地架


text:
Gift Gate 岩岩先印製好聖誕節產品目錄,估唔到連 Manis 亦都不甘後人,今日經過專門店見到有得免費派發,梗係第一時間拎黎睇下啦!發現左好多係征服世界既 catalogue 都未見過既 Pekkle products,當中仲有意外驚喜添!!
已經推出既產品:特大瓷杯連矽膠杯蓋.
尚未推出既產品:左下角既碗筷禮盒裝,呢個碗冇 Gift Gate 果個咁大個,好似更實用,再加上有埋筷子,好正呀!超期待貨品!!
已經推出既產品:頭形 cushion 及手袋形暖手包.
尚未推出既產品:左上角既公仔電話座,同埋右上角既畢業公仔.
已經推出既產品:過膠袋系列 -- 銀包,筆袋及手挽袋.
尚未推出既產品:左上角既電話繩套裝,同埋係上面中間位置超得意既公仔造型書簽.
已經推出既產品:右上角既電話套連頸繩.
尚未推出既產品:左下角既 "仿麖皮" 內裡小袋,同埋右下角既公仔按摩鎚,呢個按摩鎚好搞鬼,唔知個效果得唔得既呢?
登登登.....壓軸新貨:投射器鎖匙扣,標榜可以投射不同公仔影像,好想知道投射出黎既 Pekkle 影像會係咩樣?我唸我買左之後,會忍唔住成日按個影像出黎睇都似!個設計又靚喎!超 cool 呀!
再加上呢 d 匙扣比起匙套更實用,好似最近係 7-11 買到同數年推出過既匙套,都係 Trendyland 既出品,本來個 design 幾好既,可惜佢冇考慮過依家 d 門匙,唔會再好似十幾廿年前果 d 鎖匙咁細條啦!因為個匙套太細,根本都唔夠大套住 d 鎖匙,即係得物無所用!但係呢個匙扣就唔同,無論 d 鎖匙係咩 size,咩款式都岩用,就算唔係用黎扣鎖匙,當係吊飾都一樣 ok!正!推出後一定會起碼掃幾個,留番慢慢用!!


text:
各位自己友用左咁耐Safari,係咪真係了解每個功能呢?今次為大家介紹五個使用秘技,教大家點樣定時熄分頁,快速搵返唔小心交叉左嘅網頁,飛走網頁嘅廣告,等大家用得更加得心應手.
一次過關閉所有分頁
開咗好多個網頁喺度,要逐個交叉好麻煩,原來長㩒右下角嘅「分頁制」,就會彈出一個選項,俾你一次過關閉所有網站.
如果手動關閉網頁都覺得好麻煩,可以入去設定,揀「Safari 」,再揀「關閉分頁」,就可以揀一日後,一星期後,或者一個月後自動關閉分頁.
快速搵返唔小心閂咗嘅分頁
只要撳右下角嘅「分頁制」,在場咁中間嘅「+」,就會顯示返頭先關閉過嘅所有分頁,等大家輕鬆搵返唔想要嘅網站.
快速睇返瀏覽記錄
如果只係想睇返上一個睇過嘅網站,就㩒上一頁好簡單.但如果想睇返上上上個網站又點算好?原來只要長㩒「上一頁」就可以搵返頭先睇過嘅網站.而長㩒「下一頁」就可以睇到之後嘅瀏覽記錄.
將常用網站加到主畫面
各位自己友如果想方便啲睇「手停口停」,可以用呢個方法,㩒一下「分享鍵」,將網站加到主畫面,就會變到好似一個app咁,大家喺主畫面㩒一下就嚟到「手停口停」嘅網站啦!
閱讀模式飛走廣告
睇睇吓文成日唔小心撳入啲廣告都幾煩,原來只要用閱讀模式就可以飛走啲廣告.撳一下左上角「大小」嘅制,再撳「顯示閱讀器顯示方式」,就會得返啲圖同埋字,冇晒廣告㗎啦!大家仲可以自己較字型,大細同埋顏色,用一個最舒服嘅版面嚟睇文.


text:
雖然港女係個 90 後,但係隨住出黎工作的時間愈來愈長,港女漸漸覺得自己同後生仔的時代脫節…
話說有一次,港女出去做義工,咁啱同組的朋友仔全部都係 undergrad 大學生,港女心諗,假假地我都叫做係現役學生,傾計個陣應該唔會有代溝掛?認真,傾計個時就真係冇代溝嘅,但一講起大家用開嘅手機應用程式,港女即刻露出馬腳.
「下?而家唔興用 Facebook 架喇~個個都用 IG 同 Snapchat 架!」
港女一早就知道 Facebook 係學生哥的世界係唔入流架喇,但萬萬都諗唔到,佢地唔單止係少用 Facebook 咁簡單,而係直情唔用 Facebook,淨係用 IG (Instagram)及 Snapchat.
「我啲朋友都冇用,咁我咪唔用囉~」
無錯,平台最緊要嘅係用家,無用家,唔好話個平台存唔存在啦,你自己都唔會玩啦,唔通個個都單機 Whatsapp 咩?就好似最近,各大傳媒都力推 Telegram 谷,希望吸引到多啲人入谷,充分利用平台,了解特定話題的用家取向,多一個渠道俾人
發表偉論 交流心得,港女都入左幾個谷,睇下人地講化妝,做運動,有時(其實係經常)追唔切,不過叫做多一個方式接收資訊咁囉.
講返而家啲後生仔先,IG 係一定用架喇,港女都有用架,update 下自己的
港豬生活 風花雪月咁,有時可以好多人睇架,不過我始終覺得 IG 介面不利討論,又唔可以 share link 或 post,search 功能仲衰過 Facebook,相對上較單向.而且傳媒機構都冇乜投資落去用 IG,睇 IG 好多時都係睇人睇相,所以我又麻麻地嘅.
至於 Snapchat 先好笑,上個星期,港女同啲同事一齊研究點樣用 Snapchat,好似一班阿公阿婆學玩電腦追上潮流咁,勁生疏.不過學識都冇用,我都冇朋友一齊玩,唔通日日同坐隔離位個同事 Snapchat 咩?真係明知 Snapchat 係後生仔世代流行都冇用,因為真係冇機會用丫嘛…
而家港女個電話裝勁多呢啲通訊及社交媒體 Apps,用唔同的 App 跟不同的 friend groups 溝通,有時都幾麻煩,要扮後生就無辦法啦…


text:
「朋友一生一齊走,那些日子不再有.
一句話,一輩子,一生情,一杯酒」
逢親畢業季,周華健嘅「朋友」依然係萬年不敗嘅經典歌曲,正如歌詞中所講嘅嗰啲日子唔再有,所以先認真要珍惜眼前嘅大好時光.為咗紀念嗰啲大好時光,都唔少得透過送禮傾表心意,紀念此時此刻嘅我哋相聚,我哋分離架嘛,係呢個人生分岔啲,好留為紀念.
係度介紹最好嘅畢業禮物推薦商品,每一款都將會係你我心目中大好嘅畢業紀念品.
-
畢業生造型外置充電器
著緊畢業服嘅男女款畢業生造型外置充電器,係最有型嘅畢業紀念品,等即將畢業嘅學生們,唔洗過去身為學生甘,卑未來更可永保學生時期嘅青春同活力,精彩每一天.
-
書本造型USB手指
唔同款式嘅書本造型USB手指,係創意禮物嘅代表作,紀念畢業生過去身處書海當中,不斷汲取知識嘅學習日子.而人生係不斷噉係學習,即使你闔上學校嘅書本,但即將打開嘅係浩瀚未知嘅人生,尼款畢業禮物代表嘅係唔好忘記學習向上嘅動力.
-
鉛筆造型USB手指
特別鉛筆造型USB手指,係畢業禮物推間商品嘅熱門款之一,木質鉛筆嘅造型,總係卑人諗起學習書寫嘅日子,一筆一畫刻下成長嘅印記,往後嘅日子都唔會唔記得,當初書寫嘅勤力,既使科技嘅發達我哋唔常用筆書寫作紀錄,取代嘅係USB手指,一個儲存碌士資料嘅後起之秀.
如果話離別係為咗下次更好嘅重逢,噉就送上最好嘅畢業禮物啦!或者係冇幾耐之後嘅將來,重逢後依然係記得當初好嘅珍貴回憶.


text:
30
5
2
港鐵宋皇臺站B2出口, 步行約2分鐘 繼續閱讀
電話號碼
27167868
營業時間
今日營業
11:30 - 22:00
星期一至日
11:30 - 22:00
付款方式
其他資料
餐廳運作模式 - B類
加一服務費
我們依舊保持最遙遠的距離或許你說的是對的原隻魷魚筒釀糯米飯 $188這條䰹魚好長啊 而且幼幼的裡面塞滿了糯米飯🍚飯裡好像還有點蔬菜(?)有魷筒雖然沒有很韌不過多吃幾塊還是覺得有點累泰式馬拉盞炒椰菜苗 $78這可以算是苗啊至少比起之前吃到的那個什麼(忘了)更苗更嫩每條菜都很入味黃咖喱牛腩 $88印象中牛腩好像只有7 8件?不知道🤷🏻♂在下也好像對這沒什麼記憶好像是咖喱有點甜甜的然後在下還吃了一些椒如果沒特別記憶我想大概也是正正常常普普通通吧燒脆皮白鱔 $108/2串由於在下今天覺得白鱔的細骨有點可怕所以2串都沒吃到看來今天沒有很好的情緒去好好吃飯明明這餐有著為在下而設的奇怪名銜卻不是為著此事而吃這餐飯店裡牆壁橫磚的設計也讓在下一直想起一些情景其實心裡還真有點快點吃完快點離開只是我不想那麼快離開跟你一起的時間..但到最後也沒差吧就是今天 我的靈魂不在 繼續閱讀
小曼谷海鮮燒烤屋九龍城衙前塱道1A地下自己本身就好少黎九龍城食飯,因為覺得好唔方便,但係自從港鐵屯馬線開左之後就唔同晒啦,係宋皇臺站行過黎九龍城都係幾分鐘好方便,難得黎到九龍城當然係要食泰國嘢啦我地行左幾個圈,最後揀左呢間 ,因為見到都幾多人幫襯,而且網上好多正評所以就決定試下..不過提下大家最好打黎訂位,因為就算係平日都幾full, 我地大將7點鬆d 黎到,已經座無虛席要等位啦各式沙爹串燒--- 呢度既串燒全部都係即叫即燒熱辣辣,自己最鐘意就係燒泰式臘腸,出面其他餐廳好難搵得到,再加埋秘製既沙嗲醬真係一流鐵板豬頸肉炒通菜(馬拉盞)---本身泰式馬拉盞炒通菜已經好香,呢到再用鐵板上感覺更加惹味,絕對係必叫item 呀招牌海南雞---我地叫左半隻份量都幾多,食落雞肉十分嫩滑,雞皮爽薄唔會太油膩,我同朋友都好鐘意冬陰雞湯---食得泰國嘢當然要整返個冬陰公啦,味道好濃郁而且十分足料,湯入面除左有雞之外,仲有大量既菇類同埋蕃茄仔好正,而且又唔會太辣,朋友唔太食得辣都飲到覺得正榴槤糯米飯---最尾當然要食埋甜品啦,好彩我同朋友都鍾意食榴槤,榴槤肉加埋暖暖既糯米飯同埋濃郁既椰汁撈埋真係好正 繼續閱讀
見屯馬線開通咗咁放便,冇理由唔去搭下順便食吓泰餐 !7點幾同friend經過係門口見到入便爆曬棚佢話有啲肚餓不如排隊試下!點知等等下最尾都係等左40幾分鐘先入到去食!本來有啲肚餓,依家搞到非常肚餓!一坐低個樓面就放低一壺水同埋一個大碗俾你自己洗餐具(有啲酒樓feel)同埋叫你自己可以用QR code落單!(都幾方便唔洗到時落錯左又話人地樓面自己落錯)嗱嗱臨即刻落左原隻魷魚釀糯米咖喱法包軟殼蟹干炒豬肉片河同小食拼盤飲品就一杯珍多冰同埋青檸菠蘿冰 !先講個小食拼盤就冇乜特別又唔係好食又唔係難食!(5分)(10分滿分)泰式豬肉片河就炒得味道都唔錯不過有啲河粉仲係白色即係未炒得均勻(7分)燒魷魚就冇乜味道同埋好韌要靠點佢跟個啲辣椒(3分)咖哩軟殼蟹就冇乜咖喱味同埋得個甜最差呢樣(1分)個1分係啲軟殼蟹出到嚟仲熱辣辣!珍多冰就正正常常,青檸菠蘿沙冰都係差冇乜菠蘿味同埋好多冰粒未打碎!總括嚟講呢間野一定冇下次佢價錢又唔平仲要地方唔係好舒服同埋唔係好食!(連埋+1差唔多800)(九龍城仲有好多泰餐同好多選擇) 繼續閱讀
幾個月先食一次小曼谷,都係喜歡泰國姐姐,佢哋比較親切.而家可以用QR code落order,好方便.串燒好好食😋特別係佢嘅醬汁,撈飯撈麵都可以.生菜包係必食,但係每次都辣到噴火.炒飯今次失色咗少少🤏海鮮炒飯比較濕,炒金邊粉依然都係咁好食😋甜甜地好得意😎加埋花生碎好惹味.泰式凍奶茶都係必點!唔飲過泰式凍奶茶唔好話你梨過泰國餐廳.泰式凍奶茶用特別嘅茶葉沖制所以味道同港式奶茶係好唔同係特別甜冬陰公湯都係必點!又係次次食到噴火但係都要食!湯入面隻蝦好大隻好抵食.如果你叫咖喱嘅話一定要嗌芝士酥餅,比起其他餐廳既酥餅林身,好好食😋加埋芝士好惹味芝士蝦餅好好食😋雖然係炸🤣但係唔會好油膩💜外邊脆入邊芝士軟林林好特別好好食😋 繼續閱讀
SuenChoiYu 等級4 2020-09-21
335 瀏覽
限聚令終於放寬啦!為左慶祝阿哥生日,我地一家好難得出街食飯.果日落住毛毛雨,我地一家又好少去九龍城,好彩佢個location好易認先無盪失路.係間店嘅門口有一隻好搶眼嘅橙色公仔,一定無可能唔認得!果日dinner時段都幾full架,但待應姐姐都好有反應,一揚手就即刻走埋黎聽order,完全唔會因為人多就被冷落,好抵讚. 果日食左好多野,都好好味.今次特別想推薦佢個燒盲鰽,咖哩炒青口,蒜蓉包.首先上枱嘅係最惹味嘅combo: 咖哩炒青口,蒜蓉包. 屋企人對於青口,蜆果啲係好狂熱嘅,所以呢個combo係勁快就被的地清晒了.蒜蓉包係好重蒜蓉果隻,相反比較淡牛油味.我個人prefer 重牛油味嘅多啲,anyways 個主角係個咖哩.呢間店嘅咖哩係遍甜嘅,唔辣,所有人都岩食!上枱盲見到佢個魚皮燒得好脆,啲魚鱗清得好乾淨,魚肚位置係填滿左香草.一打開錫紙包,就已經留晒口水.佢個魚肉滲了香草味,燒得好嫩,好滑,加上魚肉個質地好厚,唔肥膩.我地一家對於食魚真係一般般,但條魚上到枱都唔使廿分鐘已經無晒. 繼續閱讀


text:
諗返,好似第一次喺外國過一月一日,但同聖誕一樣冇乜特別,一來首爾地理位置好難落雪,聖誕之前已經落晒,而家就算落都只會深夜落一兩浸,第二朝返工時見地下積咗幾撻先知,餘下的只是一個字:嘩屌真係好撚凍.而且又唔係嚟旅行,咪又係噉都係都冇假放第二朝繼續返工架啦,仲灰啲添,一月頭就係project deadline,星期一夜飯八點先食返晏晝個飯盒,琴日五點食lunch已經叫有進步雖然只係啃麵包,今日叫可以三點鐘就可以拎住個飯盒慢慢扒,我已經覺得今個新年都幾快樂了,即使都係八九點收工,然後第二朝八點半就要返到公司.
雖然我住緊間湯房部電視唔似第一間旅館有有線電視勁多嘢睇,除咗大量購物台只得幾個真正電視台仲要係細台,啲細台賀年節目只請到啲望落已經覺得好流的二三線組合同歌手,都叫有唔少(好淫的)韓妹睇.但今晚縱然辛苦,都決定脫一脫毒,返房之後擺低嘢沖個涼就換返衫出去對面街明洞夜市走走,在人群中渡過舊日迎接新年.結果...當毒是本性是,就會話「唉早知留喺房好過啦,起碼電視入面班韓妹姣得多少布得多.」(其實係有點戇居,夜市十一點九已經閂晒咁滯,跟住好多人塞晒去中間有好大棵聖誕樹同大電視嘅十字路口位,以為有活動,點知十二點發生嘅事係,熄燈,眾人「屌」一聲散水)
點都好,在首爾的1/1 00:00,祝一個小時後在香港的大家新年快樂,同都係嗰句:祝大家今年講得出,做得到.
雖然都要八點幾放工,因為主要工作已經清晒,反而新年第一日算較為輕鬆一日,見之前幾日咁灰今晚就食好啲,但外國假期就係唔同,話放假真係差唔多乜舖都閂晒,冷清到連商場都唔開擺明要放假唔要市,香港邊可能見到呢種境況?
正當行極都諗唔到食乜,以為嚟到韓國都要食鼎泰豐咁灰之際,原來鼎泰豐對面有間KFC.韓國KFC餐牌見到嘅幾乎同香港完全唔同,好多包賣似Murder King多過雞記甚至多到我以為冇炸雞食,有款係兩塊雞夾塊薯餅加煙肉同辣醬,第一次食呢種冇包包,就唔係特別好食不過夠晒飽,而居然呢隻只係普通包款嚟.
只不過呢邊叫雞都幾貴,個包加杯汽水已經承惠6500圜,不過其實食遲咗,門口張海報有個特別版,塊薯餅轉做豬柳仲要全個餐半價即係4000圜唔使仲平過香港,但係限定2014年,如果我早一日嚟幫襯都仲食到.不過呢隻雞包真係試一次就夠晒,好鬼滯.


text:
2016年9月26日星期一
2016年9月21日星期三
抹茶雙色麵包多士 Duo Colour Maccha Toast
每年中秋都已經叫咗老表同表舅母唔好買嘢俾我,一來費事玩交換禮物,大家都可以慳番唔使破費兼嘥時間去買嘢,二來邊有長輩買嘢俾後輩㗎,都唔合禮節,不過年年最終都係有禮物收!
今年整咗條麵包俾佢哋做回禮,一來知佢哋一定會食,二來夠哂輕身,唔使老表拎餐死咁辛苦!
一念素食
呢兩個禮拜超級忙碌,幾乎每日都要出街,都無乜時間可以坐低寫 blog,依家個 schedule 開始回復正常,可以慢慢寫番之前想同大家分享嘅嘢.
每年嘅中秋我都會食齋,因為係十五嘛,Ernest 媽咪知我中秋要食齋,所以特別請我去咗 HKU 嘅「一念素食」食 lunch.其實自從媽咪走咗之後,咁多年嚟都好似只係試過一次中秋做節食飯,所以我已經對 "團圓" 呢個字變得好陌生,今年中秋有老友一家同我一齊食飯,我當係做節㗎喇!
2016年9月14日星期三
海藻糖
早前 Ernest 媽咪送咗包海藻糖俾我,佢話用佢嚟整 muffin,個 texture 會相對鬆軟濕潤,我自己都試過好幾次,發覺效果都真係唔錯,所以都想同大家分享一下呢隻糕餅嘅 moisturizer!!
2016年9月11日星期日
花素蒸餃
媽咪係食全素之前,一向都唔會揀食,但印象中有兩樣食物佢係特別鍾意嘅,就係豌豆黃同花素餃.
Facebook 個相片回顧,就提醒咗我原來五年前嘅今日,我就用開邊綠豆代替豌豆整豌豆黃,今年我就蒸咗親手包嘅花素餃送俾媽咪!
2016年9月10日星期六
手語
一個唔識英文又唔識普通話嘅語言白痴,居然一生中比一般人學多幾種語言,真係攪笑!!讀書時 "被迫" 學習意,法,德三種語文,成績就當然唔好啦,依家就仲犀利,連手語都學埋,真係人都癲!!!!
一直努力搵工,搵足年幾兩年都無著落,心都開始慌,因為穀種都睇住一直減少落去,所以都決定唔再淨係搵番老本行工作.上年一次搭巴士時,喺電視度睇到一個福利機構短片,話香港依家仍然好缺乏手語翻譯,好多聽障人士都好需要翻譯服務,鼓勵多啲人入行為聽障人士提供翻譯服務.當時即刻諗到呢樣工作都唔錯,一來可以幫到人,為聽障人士跟健聽人士互相溝通作橋樑,二來自己又可以多條出路選擇.正當我搵工搵到灰爆嘅時候,突然諗到早前幫過手做義工嘅組織,會唔會有工作機會或轉介,於是就 click 入網站睇睇,點知一入到網站,第一樣見到嘅嘢就係手語課程開班招生,而且學費都唔貴,負擔得起有餘,真係唔即刻報名都對唔住自己!!
2016年9月5日星期一
和風沙律 & 迷迭香焗薯
訂閱: 文章 (Atom)


text:
成日都有同學想知如果要喺 DSE Chem 拎 lv 5+ 嘅話,Paper 1A(即 MC 部分)到底最少要啱幾多條.想喺 DSE 化學嘅 MC 卷進步,我哋又應該點做先啱呢?
由 2021 DSE 起,其實 Chemistry 嘅 syllabus 係「減」咗唔少㗎!
但無論係平時上堂,定係喺 IG 上面同同學傾計,我都發現好多同學對 2021 DSE Chem syllabus 嘅變動一知半解.下面就等我列一啲相對較重要嘅變動出嚟喇!
- 唔會再考 zinc-carbon cell 嘅 redox reaction,即係唔使記佢啲 structure, half equation 嗰啲嘢
- Electrolysis 嘅 Application 只需要識 “Electroplating”,唔使識 “Purification of Copper"
- 大部分 reaction 嘅 condition 都簡化咗寫法
上面提及嘅變動只係冰山一角,如果你想再深入了解,最好都係自己去考評局嘅網站
下載返份 syllabus 嚟睇睇啦~
首先你要搞清楚 cut-off 嘅數據雖然只係每年由一班有買卷嘅同學仔貢獻出嚟,但其實都有一定嘅參考價值!
咁到底 aim 唔同 grade 喺 DSE Chem MC 卷上面要啱到幾多題呢?
以下係我按照坊間 2012 - 2020 年 DSE Chemistry Cut-Off 數據整合而成嘅參考:
由上圖表可以見到,其實 Lv 5 - Lv 5** 之間只係講緊 1 - 2 條 MC 嘅差距,所以 aim Lv 5+ 嘅同學一定要盡力練多啲 MC 去提升你實戰時嘅穩定性!
credit: Ales Krivec
除咗平時練習要夠多之外,上到考場點分配時間又係另一個學問.時間分配做得好,絕對可以為你帶嚟其他人無嘅優勢,下面就等我簡單分享少少 MC 嘅時間分配技巧喇!
- Paper 1 總分:120
- Paper 1A 佔分:36(共 36 條 MCQ)
- Paper 1B 佔分:84
- 完成時間:2小時30分鐘(即 150 分鐘)
用返上面嘅資料,可以得出 Paper 1A 平均應該係要於 45 分鐘內完成,再除返 36 題 MC 就可以得出平均每條 MC 需要係 1.25 分鐘(即 75 秒)內完成!
如果我哋預埋 20% 左右時間去檢查試卷嘅話,咁你就必須平均喺 1 分鐘之內 K.O. 1 條 MC!
真係做卷嗰陣,我會建議大家先用 20 分鐘左右快速去做一次 36 條 MC 先,過程有唔識嘅可以直飛等第二轉返嚟再做,避免出現 Paper 1A 花太多時間而忽略咗佔分更重嘅 Paper 1B!
直到你成份卷叫做 go through 咗一次,你再返轉頭補做啲啱啱飛過咗嘅 MC 同 LQ,最後有時間剩再快速核對一啲唔太確定嘅題目,以爭取修正大部分嘅錯誤!
credit: Alex Perez
上面雖然有提到「平均 1 分鐘 1 題 MC」,但你要留意呢個只係一個平均值,現實中有啲 MC 題型係無可能於 1 分鐘之內完成,特別係大部分同 mole calculation 有關嘅題目,好有可能睇條題目再諗點計都已經用咗你成分鐘.
所以大家必須要掌握到一套拆題技巧,務求令自己一睇到條題目就可以知道點計,甚至可以做到字都唔使寫,可以直接邊睇題目邊㩒機,一擊命中答案!
但係好多時學校都會過分則重於 concept,忽略咗拆題嘅重要性,搞到大部分同學對住份 DSE 卷都無從入手,或者無一套拆題系統去處理唔同嘅題型,嘥時間之餘,仲大幅降低同學嘅命中率!
所以我特別開設咗一套免學費
嘅《MOLE數思維特訓班
》(適合DSE 2022
嘅同學仔),務求幫你用最短時間重新掌握 DSE 必出嘅 MOLE 數題型,同時教你一套「Google Map 拆題法」,用短時間大幅提升你嘅 DSE CHEM 實戰搶分能力!想知道更多詳情?快啲點擊呢度
睇睇喇!
我另外仲有一套都係免學費
《REDOX 思維特訓班
》(適合 DSE 2023
嘅同學仔),幫你真正理解 "Redox Reaction","Oxidation Number","常見 O.A.,R.A." 等抽象難明嘅概念,學習推論 Redox Equation 嘅 100% 穩陣方法,再教你 DSE 必出題型滿分答法!想 KO Redox 就記得撳呢度
睇吓~
最後,可能你會問「咁 DSE CHEM 到底應該要點操卷啊?」,單計 Past Paper 我哋都有分做 DSE/CE/AL,其實每種 Past Paper 都有佢哋嘅特性,有啲 By Topic 好啲,有啲 By Year 好啲.
The Chemist🧪
🚀定期分享 DSE CHEM 嘅學習心得,應試技巧🧪港大化學系畢業.專科專教🎖港大理碩士學歷.鑽研最強教學法🏅曾與港大教授進行兩年教育研究🏆多年DSE教學經驗.曾教授近百學生


text:
本來都唔想再借「無証騎士」嚟講,不過今個星期日晚又出返佢.咁咪又講下,睇下有無人睇我講咩.
坊間已經好多人討論過佢,不過又有人幾多人覺得我就係「無証騎士」?定係覺得我連係避難所,見到深海王已經驚到瀨尿嘅嗰個C級英雄?佢都有作戰到底架!有無人可以支持下佢?
不過老實講,你唔維基一下,可能連有個咁嘅人都唔記得添啦!包括我在內⋯⋯但都唔緊要,佢都係個認可嘅英雄先啦⋯⋯
我覺得自己係最灰個情況,連英雄考試都Pass唔到嘅普通市民.諗返轉頭點解無証騎士都Pass到個考試?個答案都係一種深層次嘅諷刺.
網絡寫作人 — 既沒有文學的恩賜,在網上又得不到任何收益,是否為興趣,為夢想而付出,便可以無條件起寫數十萬字來搏Like?
如果我係琦玉我唔介意,因為我可以大大聲咁講懷才不遇⋯⋯但我就連無証騎士都唔係,只可以好似啲觀眾咁企係則邊食花生,咁我又唔係好崇拜佢地呢班英雄,做咩要變咗佢地Fans咁呢?但唔做臨記,好似連個無名嘅C級英雄都唔係,英雄協會又係會除你名.
我諗呢一點係我自己比較喜歡一拳超人嘅原因,特別係琦玉狠鬧班市民個Part,雖然係講緊嘅唔係我呢個層次可以講嘅感受(有人因為我無咁嘅身份同資格去講呢類說話,話我咁講太串),但就係我一直都唔明嘅嘢.
我想做英雄即⋯⋯我明知自己係英雄學院訓練完出到嚟係無得撈嘅,又無朋友去支持,我點敢訓身做英雄呀?宜家為興趣做副業都仲要比人莫視?呢個世界係咪咁黑人憎?
我承認我係個正能量,但今晚都訓唔著,所以先借一拳超人嚟發洩一下.


text:
話說,我之前去左一間鬼屋,好恐怖嘅鬼屋.不過,我一啲都唔驚.
唔好誤會,其實我係好細膽.
我唔驚嘅原因,係因為我完全唔明佢講咩.
事源我去左日本九州旅行.我地去左一個超大嘅遊樂場,叫豪登斯堡.咁果度有好多鬼屋.我同朋友又超鍾意去鬼屋玩.咁於是我地去晒咁多個鬼屋啦.
果度嘅遊樂設施主要都係以視覺同聽覺為主.所以佢地嘅鬼屋都唔例外.
有一間鬼屋,聽講話好恐怖.咁於是我同朋友都興致勃勃咁去左果間鬼屋啦.
入到去,周圍都漆黑一片.我地淨係可以拉住一條繩黎行.呢part其實幾刺激.跟住,行下行下就到左一間戲院咁嘅地方.咁工作人員就示意我地坐低,然後巴啦巴啦講左一堆野.因為我唔識聽日文,所以我就問我果朋友啦.佢就同我講帶起旁邊嘅耳機.果隻耳機係超隔音果種耳機,同埋超大.咁我帶住耳機啦.然後就見到螢幕上,就開始有畫面.耳機就開始播放一啲恐怖嘅音樂,即係你成日係鬼片聽到果啲.咁都幾恐怖.不過跟住先戲玉.
咁跟住就播放故事.咁當然就係一大堆日文啦.咁,當然啦,我一句都唔明.雖然我聽音樂知道個故事一定好恐怖,不過我.完.全.唔.明.咁我就只可以兩頭望.因為我都唔知做咩野好.個故事又唔明.
忽然…有人拍我肩膀.我心諗,一定係我周圍望,後面果條友叫我唔好再望.
咁我無理啦,於是好無奈咁繼續睇果個故事.
跟住,我諗諗下,唔係wo.周圍咁黑,後面果條友點可能見到我.(套電影播放嘅光,唔強.所以好難睇到四周.有時只係有聲無畫面)而且,座位與座位之間相隔好遠,同埋有高低相距.我無可能會阻住後面果條友.
我愈諗愈驚.不過好快就完左.然後我地就離開左間鬼屋.
我朋友問我,「頭先有無人拍你肩膀呀?」我呆左一呆,原來係劇情一部分.
如果我聽得明,一定仲恐怖.
不過,我之後諗,佢地點樣可以係咁漆黑嘅環境,同時拍晒咁多個人嘅肩膀.


text:
投稿讀者:Lily
「嘩Lily,你今日復古呀?著碎花裙嘅?而家仲興㗎咩?」
以上呢啲說話係出自我公司一個女同事,其實你著咩佢都會有意見,著碎花裙,話你復古;著淺色衫,話你肥;著黑色衫,問你係咪送殯;著間條衫,問你係咪漢堡神偷;化妝,問你係咪相睇;唔化妝,話你好頹;淡妝,問你做咩扮冇化妝;著得斯文啲,問你係咪見工;著波鞋,話你唔似返工;著長裙,話你老土;著短裙,話你發姣……
我唔係作出嚟,呢位百彈齋主女同事的確講過以上說話,亦唔止對住我講,仲試過對住其他同事講,初初做同事就廢事積怨,後來發現你唔出聲佢就會變本加厲,有次佢話我成個星期都係著同一對鞋,問我係咪好窮?我真係忍唔住問返佢:「其實著開一對鞋鍾意日日著有咩出奇呀?你咁留意人衣著嘅?你唔做時裝設計走嚟做會計真係嘥晒.」
自此之後,佢就冇再惹我.咁當然啦,佢本身性格係唔會變,依然不斷對其他女同事評頭品足,又話人唔靚呀,好師奶呀,冇身材呀,肥呀,個鼻好扁呀,對腳好粗呀,佢對男同事都一樣,話呢個唔靚仔,嗰個唔夠高,唔知以為班男同事要畀佢點燈,我亦相信佢有批評我,只係反面後冇直接對住我講啫,你估佢背後冇話我呢樣嗰樣咩!
不過我未講重點,呢個女同事自己本身都係其貌不揚,甚至可稱為樣衰,唔係憎佢先至咁樣講,係公認咗,佢彈人嘅衣著,但自己就著啲心口有堆無厘頭英文字嘅闊身tee,豆皮,煙屎牙,其實佢先係最唔掂嗰個.
有同事分析過呢位女同事,話佢可能係怕畀人批評,所以自己批評人先,係一種自我保護機制.
不妨留意下,身邊或者公司裡面不停彈人哋外表同衣著嘅人,佢哋本身都係好唔掂,你會好自然諗點解呢種人咁嘅尊容仲好意思話其他人,但由於佢哋先下「口」為強,所以就將焦點轉移去其他人身上,通常真係靚仔靚女嗰班好少咁無禮,就算佢哋內心係咁諗,都唔會講出口,反而最樣衰最冇taste嘅人,先至最鍾意肆無忌憚咁批評別人.
雖然我輕描淡寫咁講返件事出嚟,但有時聽到佢啲批評仲係會好火,呢啲人應該點面對好?


text:
(澳門美食之旅!)食盡中,日,西式人氣餐廳 Visa信用卡尊享低至8折優惠
澳門美食之旅食盡多國美食 用Visa再享低至8折禮遇
1. 午餐之選
旅程嘅開始不如就去啲近近哋嘅地方,先品嚐吓亞洲嘅特色菜先喇~放假最好就去飲茶食點心,有靚裝潢,上佳香茗嘅「皇廷閣」就係唔錯嘅選擇,最啱同屋企人慢慢歎,傾吓計;澳門有咁多好嘢食,大家又食過晒未?未就一定要去「西洋菜餐館」,主廚特別以西式烹調手法炮製澳門特色食材,食完包你對澳門有另一番感受;食正宗日本嘢唔一定要去日本嘅~「貴族炉端燒」嘅大廚會為大家喺燒烤爐前面即席煮日式燒烤美食,食落同喺日本食嘅無分別㗎!至於「御廚」就有齊中式,西式嘅環球美食,一應俱全嘅菜式啱晒想一次過食齊各國菜式嘅你~
2.下午茶之選
想有歐洲嘅feel,當然要好似外國人咁歎返杯咖啡,喺陽光沐浴下渡過美好嘅下午時光啦!位於澳門南灣湖畔嘅「有間咖啡廳」有靚湖景夠晒chill,而「Blooom 品咖啡」就可以歎到最新鮮烘焙嘅咖啡,靚景加靚啡絕對會令你有喺外國慢活嘅感覺~當然亦唔少得澳門十六浦索菲特酒店嘅「雅聚廊大堂吧」,最啱同一班知己好友去歎首屈一指嘅下午茶「索菲特茶之道」~
3.晚餐之選
嚟到旅程嘅尾聲,當然要以喺高級嘅浪漫環境下嚟個完美嘅結尾啦~「一廳咖啡」環境優美不在話下,仲可以品嚐到頂級嘅世界食材同美酒,絕對可以為你嘅假日劃上完美句號;「瘋堂新派料理」就為大家帶嚟結合各國特色嘅意大利菜,等你可以同一時間喺唔同國家「遊走」,一次過滿足晒你對美食嘅各種願望;充滿神秘色彩嘅印度就未必人人都膽去,但主打新舊融合印度菜式嘅「Goa Nights」大家就隨時都可以去,包你一試難忘;而「婆仔屋」就可以品嚐傳統葡萄牙美食,再加埋百年歷史嘅殖民地建築群宏偉觀景,就好似置身於葡萄牙咁!最後仲有「澳門十六浦索菲特酒店」,有齊頂級中菜,環球海鮮自助餐,精緻法菜,無論最後一站想喺邊個國家做完結都無問題!
(Presented by Visa)


text:
覺得陳瀅似男人大家好兄弟 張子丰被插死獲讚死得逼真
TVB劇《智能愛人》去到結局篇,由張子丰飾演嘅第5個新型AI亦隨即登場.雖然子丰佔戲唔多,但勝在夠搶戲,甫出場晒肌配合做救生員,然後喺八號風球下落水救人,最後中咗病毒變壞咗死得好慘.平日斯斯文文嘅子丰變身奸人表示好玩:「武指讚我畀鐵通插嘅反應好到位,死得逼真!」
處男奸角令張子丰相當難忘:「由於出場時要赤祼上身落水救人,為咗出場型啲,用咗兩個月時間操肌,曬燈同埋控制飲食,拍前仲爭取時間做gym及掌上壓谷到盡,都及時操到6塊腹肌㗎!最難忘當時喺垃圾灘取景,我唔小心飲咗兩啖海水,見到周圍滿佈飯盒同垃圾,諗返起都想嘔.」
首演奸角好過癮
對於首做奸人,子丰覺得好有驚喜:「以往做啲斯文正直角色太似做自己,演奸角有更多創作空間,會醒神同好玩啲,死得又轟烈,連武指都讚我反應好逼真,因為今次造型要剷青,《把關者門》監製就搵我做埋黑社會,不過最後都係被亂槍掃死.」另外,談到跟陳瀅緋聞,他強調大家係識咗好耐嘅好兄弟:「佢成個男人咁,可能佢當我係女人似姊妹啩!」兩人都長住過溫哥華所以好投契:「佢咁靚梗係多人追啦!不過我冇同佢傾到感情事.」
採訪:方騫平 攝影:葉君海
髮型:Alva Lam @HAiR 化妝:Sirming WU @非常作


text:
青山道(Castle Peak Road),是青山公路位於九龍的路段,始於深水埗石硤尾邨近大埔道交界,伸延至荔枝角蝴蝶谷.九巴對整條青山公路的分站代號前綴均為CA07.
此路段的最大特色是大部份路段都是單向行車,只有在通州西街至甘泉街一段雙向行車,方便巴士進出甘泉街巴士總站.
歷史
青山道是青山公路其中一段.
由於歷史問題,九龍一段稱為青山道,其他路段則以青山公路及分段為名.
結構
青山道分成三段,行車方向各不相同.由蝴蝶谷道至蝴蝶谷交匯處的路段是單向北行,長沙灣道東行有掉頭處連接該處,而西行則有行車橋連接該處.由甘泉街至通州西街一段是雙向行車,方便車輛往返巴士總站,或由蝴蝶谷道駛進.通州西街以東的路段是單向南行(大埔道至欽州街一小段北行除外),但在通州西街至廣成街一段呈東行偏北,在廣成街以東才轉為南行.
青山道與長沙灣道及元州街並行,不少巴士站與前述道路相同,如「興華街」,「東京街」等.
青山道近長沙灣工業區以工廠大廈為主,而在元州街以東則以獨立單幢式住宅為主.
公共小巴總站
「青山道」是公共小巴常用的名稱,所指的青山道總站包括:
- 青山道總站:元州街北面盡頭近青山道交界處.
- 長沙灣 (醫局西街) 總站:醫局西街近青山道交界處,是青山道至油塘線的總站.
- 深水埗 (青山道) 總站:青山道近桂林街交界處,是青山道至上水線的總站.
- 福榮街:美孚至青山道線的終點站,全程途經青山道.
專綫小巴路線牌顯示的「青山道」則指主要途經青山道,並非以青山道為總站.
巴士分站
南行(蝴蝶谷道以東)
北行(蝴蝶谷道以西)
圖集
相關條目
註釋及參考資料
- ↑ 即房協「喜韻」項目,現正動工.


text:
💜半年Thankful Event💜
2020-4-18係一個好特別嘅日子,我哋間廠第一日正式投產.今日踏入左半年,我想好好咁樣記錄下.
本身我哋係賣母嬰產品,二月嘅時候,見到大家周街撲口罩,年初二,身在馬來西亞旅行嘅我,喺條街度諗住買幾盒返香港比屋企人都開始冇,行左幾條街都見到啲香港人跑來跑去搵口罩.
年初三,我不嬲都入咗一啲批發嘅群組,見有一啲印尼,台灣嘅口罩就諗住幫啲客人掃貨.好啦,最後掃咗幾千盒,淨係幫親戚朋友都幾百盒.呢度已經俾咗二十幾三十萬.
年初四,又入咗一批3M 1860,諗住用成本價俾醫護人員.又幾十萬.
十日八日後,收到消息,普通嘅口罩喺碼頭俾人用高價搶晒.3M 更加俾人呃左啲錢去投資,根本從頭到尾都冇貨源!
好,唔緊要,錢是少,但係嗰時十萬火急,咁多親戚朋友客人都冇口罩用點算?
二月有一晚,去咗個好朋友屋企打邊爐,傾傾吓飲醉酒,即晚就決定自己生產口罩.第二日開始買機,買材料.係咪要賺疫情錢,唔係,係要還債,還人情,你哋明唔明爭人野嗰種感受?明明大家都指望你,跟住你令人失望箇中難受?唔知大家仲記唔記得二月三月嘅時候香港人有幾痛苦?應該冇人記得,因為而家周街都係口罩!仲好記得當日有人同我哋講話,而家政府都派口罩啦,我唔會收你哋貨😌
三月,機買左,原材料又買埋,clean room 亦差唔多裝修完.真心諗住所有到哂,一插電啲口罩就會自己飛出黎.當然最後,原來部機係虧嘅!
首先第一批原材料,好辛苦咁買返嚟,俾100%錢,最後一卷都收唔到,但係嘥咗我兩三個星期等,最後冇貨.嗰刻即刻好想自殺,唯有又用另一個天價買另一批原材料,收到貨,同版嘅完全唔同,要求退貨,唔認數,依家啲貨喺邊?係堆填區,而家仲搵律師告緊嗰個人,但係最後應該都搞唔掂.我發誓一隻口罩都冇出過街.呢度講緊嘅係一百萬港幣!第三批原材料,Nelson Lab 3E 98% , delta P over 咗,點解?因為我地屎,唔知原來部機拉力同速度影響好大!但係大貨已經一早解決咗呢個問題.Report 係over , 因為個report係我哋一收到貨第一日整出嚟嘅最差嘅產品.但其實你收到嘅貨基本上沒事.但有人同我哋講話佢帶出街焗到想暈低,又點解呢?我終於明白咩叫做perception.好簡單,等如你出邊買一盒寫住低糖檸檬茶,你真係覺得佢唔甜,但係其實一樣甜到死.你見到啲咩,你設定咗啲咩就係咁.點解我哋唔解釋?有用嗎?重新入Lab要兩個月.既然你都咁憎我,我做啲咩都一樣係憎㗎啦.跟住開始俾人搵啲所謂黑材料.連屋企人都俾人炒埋出嚟,屋企人什麼顏色關我咩事呢?呢單生意投資又係用我自己啲錢,佢哋嘅諗法我又控制嗎?我相信香港好多家庭都出現呢個問題,咁如果政見唔一樣,你哋全部都離家出走嗎?當然,好老實講,一個平時連新聞都唔係太睇嘅人,根本就冇政治立場.相不相信由你,認識我嘅人就會知道.但係≠有啲人公開晒你屋企人同仔女嘅相,我就唔識發火!
生產初期,係,我哋成班人咩都唔識,目測見到個口罩冇事,就以為冇事.講真,邊一個人會識.生產,根本都唔係香港嘅核心工業.冇人識production , 淨係諗住快快快.雖然我哋全部都係摸石過河,但係我哋真係出自內心同埋好努力.工場每日開21個鐘,我自己本人都每朝7:00返屋企,朝早8:00先瞓覺.跟住晏晝一兩點就繼續返工場.一開始質量差, CS唔好,我知啊.但係當成Team人每日都瞓一兩個鐘,心情也會好嗎?冇人生出來係鍾意日日俾人鬧.仲要係講個身體狀況,心理壓力情況下,請原諒我哋,當初真係得罪咗好多人.由頭到尾都冇諗住賺錢,仲好興奮諗住頭嗰排捐去慈善機構,之後當然捐唔到,仲要比客人鬧到傻話遲出貨,有時真係覺得自己好蠢好傻,做咁多嘢都係抵死.香港人冇口罩咪由佢囉,自己咁辛苦做咩,係屋企舒舒服服睇電視唔好咩?俾人鬧完,退咗錢,原來都可以繼續喺出邊唱衰你,之後咪嬲嬲地全部唔退囉.跟住咪繼續惡性循環囉,總之成件事錯晒.
我哋之後好努力去改善產品質素,都係為咗補償返俾大家,.每個人都有自己崩潰嘅時候,block咗你耳根清靜,你可能淨係對住我哋一個,但係我哋一Team人係對緊千千萬萬個客.所以,We are very sorry if we didn’t use nice words or have blocked you.
唔係扮可憐,好多人以為我哋香港口罩廠賺好多錢.可以同大家講,就算balance 到條數已經偷笑.其實好開心而家認識到好多行家,大家都會分享返呢幾個月嘅辛酸史.有一大部份都係真心想為香港,真係唔係諗住賺疫情錢.大家身為香港人,可唔可以體諒我哋呢啲只係成立左幾個月嘅生產線,每間都大大話話投資1千萬或上.冇咁大勇氣同膽量其實真係做唔到!好多負能量嘅人,覺得我哋唔賺錢開嚟做咩,咁你有冇諗過如果當初冇人開,今時今日就要死死氣用天價買一啲唔合規格嘅口罩,所以凡事都應該抱着一個感恩嘅心.
呢條路,唔知可以行幾耐,行幾遠.況且一開始根本就冇諗住做得長,都唔希望呢個疫情直到永遠吧!開咗半年,淨係想記錄低一啲心底嘅說話.我其實仲想個疫情快啲完結,我可以返返去正常嘅生活.當然,係我有限度嘅能力下,唯有出多啲花樣,等大家喺疫情下都多添一啲色彩.
你選擇繼續鬧,我都會繼續block 你,🤣因為呢個除咗係做生意嘅page,亦都係我自己一個小小嘅回憶page,.
所以任何人選擇唔買唔緊要,但係我都可以保持我個page嘅清潔度,this is my choice.
之前有提過,紫色同橙色都會係我哋嘅Permanent color想當初我係直接係pantone 用咗好多次佢染我自己喜歡嘅顏色.趁係呢個半年嘅Thankful event, 我哋會以超低價賣我哋長run嘅顏色.
https://mommyliciousclub.com/collections/limited-products
今晚分享完,希望大家以後可以對我吔及所有香港口罩廠高抬貴手,我哋一班員工真係每日工作得好辛苦.記住呢個疫情下,有一班無名英雄喺後邊為香港出心出力!🙏
你唔買我個牌子唔緊要,都可以盡量買香港製造,支持本土!
請留意,在本網站購買所有貨品,價格一律不包含運費,如選擇順豐寄運,運費一律為到付!!! **運費限時優惠期 📦在此優惠期間,只要一張單購買滿HKD600或以上,就可享有免香港本地運費優惠(此優惠不能與其他優惠同時….
Source


text:
「節目」
一路都有睇開洪永城主持嘅節目,而我自己覺得佢做旅遊節目係好過佢拍嗰啲電視劇.雖然有幾輯嘅旅遊節目佢同黃翠如兩個一齊做,但係始終覺得佢自己一個做得好啲.當然洪永城同黃翠如嚟個組合係幾夾,有時都幾低能同搞笑.其實之前《走過烽火大地》嘅時候都覺得佢哋幾博,事關去中東真係有啲危險,始終打緊仗嘛,而今次仲要去北韓?咪玩啦,分分鐘出唔返嚟!
「北韓」
今次講真,我覺得《在那遙遠的地方》無啲人講到咁,話乜嘢美化北韓.點解咁講,當然係鏡頭前面佢哋只可以拍到北韓大部份好嘅一面.而我覺得就當然唔可以反映到現實嘅全部,只不過你要記住佢哋全程有人跟住同睇住佢哋拍啲乜.所以唔可以咁斷章取義,其實如果有留意洪永城係節目入面,時不時都暗串緊北韓.講真如果俾人聽到分分鐘真係會扣留佢哋係北韓,唔知幾時先可以返出嚟!
「走過」
由《走過烽火大地》,《走過浮華大地》,《走過浮華大地-亞洲篇》,《走過足球聖地》到《在那遙遠的地方》,我個人都係鐘意佢自己一個人主持嘅節目.平心而論,真係都唔錯,至少唔可以話差.只不過係唔係因為個節目係無綫到播,所以先至引起咁大嘅迴響.雖然我覺得無杜如風嗰次咁大反應,但係至少我覺得佢真係幾夠膽,而今次認真係第一次因為有節目講北韓先至對嚟個地方認識多一啲.


text:
好多人都問我,平日都番工都成日行商場,咁放假有咩節目呢?其實我同男朋友都有個特別興趣,就係帶埋腳架四圍自拍,今日就等我依莉詩介紹下 10個精選打卡好去處俾大家啦!所有地方都係搭公共交通工具,又唔便行好遠就去到,最重要就係無乜人,可以點影都得,一於揀個地方同另一半一齊去吧!
1) 屋邨的懷舊情懷 - 南山邨
南山邨係近年拍攝嘅熱點之一,有成 40幾年歷史嘅南山邨到處充滿懷舊味道.而街市上蓋嘅舊式兒童遊樂場,配合南山邨新長型嘅公屋設計,別有一番風味,好容易就影到既有日系風格又有香港風味嘅相片呢!不過因為接近民居,而且非常應聲,所以避免太早或太晚去,拍攝時亦不要太嘈.除咗影相,如果有心發掘,其實呢條屋邨有好多特色同人情味嘅一面,特別係商場嘅小食店同報攤等,都值得去支持一下.
出發最佳時間:落雨後有機會影到天空之鏡嘅效果.
影相位:彩虹橋有兩組,如果想影人細笠啲就去近樓嘅一組,如果想影人大頭一啲就可以去較遠嘅一組,會有不同效果呢!
交通:石硤尾港鐵站 B2 出步行約 5分鐘到達南山邨,再上街市頂層
▲ 自己都是屋邨妹,細個係公園跑跑跳跳成長,爬上呢個鐵架啲童年回憶番晒嚟!
2) 城市中的後山 - 嘉頓山
呢座深水埗同石峽尾之間嘅一座小山丘,叫名窩仔山,喃嘸山或水庫山,但因為係麵包廠旁邊,所以大家都叫佢做嘉頓山.上到去可以睇到整個九龍舊區嘅面貌,無論日景嘅懷舊感,還是夜景嘅萬家燈火,同樣係香港嘅特色.最重要係山路都係樓梯,並唔難行,適合平日疏於運動又想睇景嘅嘅情侶行,坐係度一邊影相,一邊談心都係一個唔錯嘅選擇.出發前仲可以先到嘉頓麵包廠食份懷舊嘅黑森林或者忌廉蛋糕,4點左右再出發上山都得.不過沿路唔會有街燈,所以上山前記得準備電筒同蚊怕水,方便日落後落山使用.
出發最佳時間:一年 365日都適合,不過如果知道第二日會落雨就千奇唔好去,因為一日落就會出現大量飛蟻,有次我哋急急走落山都唔敢開口講嘢呢!
影相位:未到山頂前會有一個只容納到 5-6人左右嘅平地,一般人都會直接行上山頂,不過如果想影到無其他人嘅自拍,可以停留係度一陣,之後先再上山頂.因為呢度會影到日落,所以好早就會有攝影發燒友擔凳仔霸位,而通道比較窄,放腳架自拍會有一定難度,最多都只能影半身或大頭.
交通:深水埗站 D2 出口再沿美荷樓旁邊嘅樓梯步行 6-10分鐘上山
▲ 日落後嘅 Magic Hour 配合深水埗嘅燈光,非常迷人.
3) 野餐賞花大草地 - 南昌公園
南昌公園遠離深水埗中心區,就好似城市中嘅一片綠洲,內有20,000平方米嘅大型草坪,亦係香港所有公園之中最大,亦因為有兒童遊樂場,公廁等設施齊備,唔少一家大細都會係草地上野餐,輕輕鬆鬆 hea 一日.而每年 3月公園中央嘅 30棵黃花風鈴木都會盛放,長長嘅黃金道路絕對係影相靚景呢!不過花期都較難掌握,上年我連續去咗兩個星期,一個星期未開花,另一個星期就掉晒落低了.
出發最佳時間:每年 3月都係黃花風鈴木嘅花期,一邊野餐,一邊賞花絕對係一大享受.
影相位:30棵黃花風鈴木中間嘅黃金道路可以影到好多花嘅效果.又或者可以將花辦砌成圖案自私影都得呢!
交通:港鐵南昌站 D1 出口,步行 10-15分鐘
▲ 黃花風鈴木嘅花期較難掌握,萬一落雨仲會掉晒係地,唔少人都會將散落嘅花瓣砌出圖案影相呢!
4) 偽文青單車行 - 白石角情人鎖
沙田城門河到吐露港嘅單車徑算係香港幾完善嘅一條單車徑,而且沙田,大學,大圍,大埔中途都有單車租,有啲甚至唔使行回頭路,可以係沙田租車,大埔還車,非常方便.單車徑嘅路都算平,推車位唔多,如果沙田租仲會有雙人單車同 3輪車租,最啱情侶同一家大細去.而沿路都有唔少靚景,好似創新路附近嘅鐵絲網圍欄就掛咗唔少愛情鎖,同情人踏到一半扮發現到都幾浪漫架!踩到盡頭嘅水陸墟仲可以叫碗豆腐花慢慢食添!
出發最佳時間:係大學站食完午餐,2點左右出發,邊影相邊踩,大約 4點可到單車徑盡頭嘅水陸墟.
影相位:途住單車徑其實都幾多影相位,除咗情人鎖外,中段嘅碼頭或者盡頭嘅水陸墟嘅海豚畫都係靚景呢!
交通:港鐵大學站 A出口,公廁後有單車租賃店,租車後,沿單車徑向大埔方向踩大約 20分鐘
▲ 雖然水陸墟地下嘅海豚畫大部份都脫晒色,但牆上嘅都仲好明顯,加埋部單車一齊影就夠晒文青啦!
5) 年月堆砌 - 心形石灘
烏溪沙心形石灘相信大家都聽過,最出名莫過於有一個用無數石仔砌成嘅巨心,不過近年有好多人仿傚,用石仔砌出不同字句,令原本嘅浪漫變到不再單純.還好的是,碼頭旁都有一個巨心,呢度比較少人,可以舒舒服服坐係度.而夜晚 10點後會熄街燈,可以清楚睇到星星呢!我平時都好鍾意同男朋友係度散步架!
出發最佳時間:退潮嘅時間可以清楚見到巨心
影相位:除咗最近海濱嘅心形石,其實碼頭旁都有一個,呢個比較少人知道,如果想影無人嘅自拍就最啱.另外,海濱公園嘅白色暸望台好有歐洲風格,都係一個唔錯嘅影相位.
交通:馬鞍山站 A1 出口穿過馬鞍山廣場,步行 10分鐘就到
▲ 近海濱嘅石灘比較多人,而且仲有好多用石仔砌嘅字,例如「祝福你」等,好像沒有了最初嘅單純.
▲ 除咗石灘,海濱公園嘅白色暸望台好有歐洲風格,一樣可以影到靚相架!
叫得做上集,下集仲有其餘 5個好介紹啊!記得留意啦~
更多情侶放閃必技!
(情侶自拍攻略)學識呢幾招女朋友包滿意!自拍婚紗 10大 拍攝 + 後製 技巧大公開 (上集)
(情侶自拍攻略)學識呢幾招女朋友包滿意!自拍婚紗 10大 拍攝 + 後製 技巧大公開 (下集)
(情侶自拍攻略) 呃like必備!自拍放閃 10大 必備 Pose
(情侶自拍)影出不一樣的放閃相!香港兩大主題樂園影相位逐個捉 (上集)
睇更多拍拖好去處!
FB: 依莉“詩”生活
IG: ErieDiary
網址:ErieDiary.hk
YouTube:Diary Erie


text:
「零售」
雖然話香港嘅零售市道一直下滑,好多地方都見到有空舖,但係啲租金始終好昂貴.而家香港大部份嘅商場甚至乎地鋪都係大公司同連鎖店為主.基本上你去邊一區啲嘢都係差唔多.唯一可以搵到一啲比較香港本土有特色嘅嘢就要去到一啲比較遠同比較舊嘅區先至有.問題當然係啲小店根本俾唔起租金,就算俾得起其實都只係白做.每當啲小店一出名,啲業主就係咁加價,趕盡殺絕!
「小店」
每次見到一啲香港特色嘅小店執笠都覺得好可惜.好多時原因都係租金問題而要結業.而嚟啲小店其實好多都記載咗香港人嘅歷史同回憶.雖然你可以話因為時代變遷,啲小店應該被淘汰,但係當失去咗嘅時候先感到可惜,其實已經太遲.好多啲小店都係小本經營,其實大家都係搵兩餐.只不過啲業主真係好鬼無量,淨係識得加租.所以我哋應該撐小店,等佢哋可以繼續保留香港嘅本土文化.
「支持」
好多時去行街真係行到悶悶地,因為真係邊度都一樣.想食啲特別嘢,搵一啲特別嘅鋪頭真係要捐窿捐罅先至搵到.最簡單有時想食碗粥,依家真係唔知可以邊度可以搵到間好食嘅粥鋪.如果你問我,我真係鍾意行啲舊區,因為真係有人情味啲.唔似得去啲大型商場,邊度會同你建立感情,真係講多句都費事!所以我鍾意行街市多過去超級市場就係因為人情味.


text:
之前為大家介紹過名古屋嘅鰻魚飯三食,大家仲記得嗎?今次為大家介紹福岡嘅鰻魚飯~福岡嘅鰻魚飯無好似名古屋咁多花款,不過亦都非常優秀㗎!老字號「博多名代吉塚うなぎ屋」,喺TripAdvisor嘅福岡餐廳列表當中成萬間餐廳排全市第2位,水準毋庸置疑~佢嘅位置仲好方便,值得大家嚟試下~
博多名代吉塚うなぎ屋喺明治六年,亦即係1873年就開始營業,後來先至搬到中洲現址.佢哋無其他分店,就只有本店一間.不過無論你由博多或者天神過嚟都相當方便,運河城更加只係隔咗條河,最啱Shopping後嚟開餐!
吉塚鰻魚飯嘅舖頭自己包辦一幢大廈,地下只係入口,樓上先至係用餐嘅部份.二樓嘅大堂無獨立間隔,亦都唔係榻榻米地板.三樓就由幾個廳房組成,亦都因為用上榻榻米,所以需要除鞋,兩者各有好處.呢度嘅人潮可以話相當唔穩定,有時非繁忙時間都好多人排大隊,有時就繁忙時間都唔使等位,所以大家可能要比啲耐性,或者少許運氣~
除咗日文餐牌之外,另外亦有英文以及簡體中文嘅餐牌,唔使擔心睇唔明.而且每款飯嘅份量都有清楚標示,會知道每款飯跟幾多件鰻魚.至於揀邊款好就視乎你自己喜好啦~用秘製醬汁燒嘅鰻魚非常好食,表面有少少脆,而裡面就好滑,即係外脆內軟!跟餐仲會有鰻魚肝湯,極之清澈,而且唔會有腥味,相信平日唔多食內臟嘅朋友都會接受得到.
難得一場嚟到,當然要試下正宗嘅鰻魚飯啦!尤其係當今次推介嘅博多名代吉塚うなぎ屋喺一個咁方便嘅位置,更加無理由路過都唔試下㗎嘛~雖然鰻魚飯嘅價錢唔算親民,但偶然豪食一餐都無所謂啦!如果你有任何關於旅遊嘅問題,歡迎您Inbox我哋或者留言問㗎~
博多名代吉塚うなぎ屋官網:yoshizukaunagi.com
營業時間:11:00 至 21:00 (截單時間:20:30,逢星期三休息)
地址:福岡縣福岡市博多區中洲2丁目8番27号
交通:乘搭福岡地鐵空港線前往 中洲川端站 (K09),經5號出口步行約3至5分鐘即達.


text:
萬聖節,對唔少男人嚟講係一年當中最吸引嘅節日.
吸血女,鬼護士,女喪屍,入夜嘅酒吧街通街都係女人化身而成嘅妖魔,而佢地大多數都有一個共通點:無論扮咩都好,身材一定會Show哂出嚟.臉上面係濃到冇得再濃嘅妝,身上面係唔同男人都想囡囡著嘅Cosplay衫.平日要佢地係床上面著都未必肯,今日個個都爭住著出街.
可能係節日氣氛影響,萬聖節嘅夜晚大家會玩得更放,隨便喺街搵囡囡合照係平常不過,然後利用你把口製造後續話題都易好多.就好似成條街都變咗間Club一樣,只係冇得貼住耳仔傾計.你話你唔敢同陌生講嘢?唔緊要,依一晚就算你望住一個女人眼都唔眨,冇人會話你係痴漢,佢地只會覺得自己今晚個妝化得好,揀啱角色扮,吸引到你嘅目光.總之你搵食又好,飽眼福又好,萬聖節都唔會令你失望.
望住依邊有科學怪人溝吸血女,嗰邊又有吸血鬼溝鬼護士,如果做鬼怪嘅生活晚晚都係咁,我諗天堂依個咁無聊嘅地方冇咩人會想去.等時間再夜啲,大家各自搵好目標,培養好一陣需要嘅感情,自然就要搵一個舒服嘅地方「促膝詳談」.返屋企又好,上酒店又好,甚至係附近酒吧男女廁,每個地方都上演緊一場又一場嘅大戰.望住跨下嘅女妖,每個男人都好似降魔師一樣搏哂老命收服佢,甚至開始諗定有冇時間收服埋第二隻.充滿妖怪嘅「人間煉獄」,其實都幾吸引.
你問我嗰晚去咗邊?我依啲凡人食完飯就返屋企瞓啦,打怪依啲嘢,留返喺芒亨做咪算.


text:
要做個真正嘅好人好難,因為世界實在太多誘惑.唔講其他,單單喺感情入面,曾經偷食或者搵到個條件更好後馬上飛走原本身邊人嘅真係大有人在:當中每晚喺Club同一個陌生人扑嘢,或者每日喺網上識人然後開房嘅男男女女係咪真係個個單身?又有幾多個本身已經有段感情,而佢另一半頂綠帽已經高過IFC?
冇錯,賤人真係好多,多到或者你本身都做過唔少好賤嘅事.但如果有一個人賤得嚟夠低調,唔會比風聲漏到出去,喺至親至愛面前保持到一個好人嘅形像,咁佢有幾賤都冇所謂:反正冇人知.賤人之所以比叫賤人,除咗佢本身份人賤,仲因為佢做嘅事比人搵到出嚟.就好似100毛街訪條女咁,如果佢將之前背住男友偷食嘅事好好保密,唔放咁多相上IG,唔將件事同咁多朋友講,咁喺個街訪之後佢就只係一個好純好天真好Gfable嘅路人,然後就比高登連登一眾巴打捧做女神對住佢瘋狂打丁;又或者佢唔接受個訪問,咁佢份人再賤都只有本身嘅圈子知,大不了喺另一個圈子搵另一個男朋友(或水魚),以佢嘅樣貌一定可以成功,唔會淪落到而家變成過街老鼠,IG都刪到得返一張相.
佢唔係錯在賤,只係錯在蠢,錯在唔夠低調.
一個身有屎嘅人理應會盡一切可能去減低被發現嘅風險.點解要叫偷食?因為成件事你要偷偷摸摸去做,務求做完之後冇人發現,咁先符合偷依個字嘅精髓.你留床照喺電話會多一個機會比人發現,你比人拎到對話記錄又多一個,你將件事講比朋友聽仲危險:除非你係一個男人,而你肯定身邊依個兄弟係寧死都唔會洩漏半點風聲,加上你要靠佢幫你去維持一個騙局,唔係你口痕講比人知我唔明有咩作用.
一隻衣冠禽獸喺成為衣冠禽獸之前,佢一定係個好好先生,紳士.睇唔睇得出當中嘅分別?你要做一個好人,保持一個好形像,唔一定要乖乖地從一而忠,做一百分好男人.只要你同你秘書開房冇人知,只要你同身邊好多女人有性關係但收得埋,咁喺世人嘅眼中你就同一個好人,或者最基本一個正常人冇分別.同樣道理,就算一個女人一個星期同五條仔扑嘢都好,只要冇人發現,條仔唔知,就算佢今晚喺屋企比人中出完,第二日上男朋友屋企影張Sweet到爆嘅相再放上IG,大家都只會話「你地放閃」,「拍咁耐拖仲咁好感情真好」,「我地想好似你咁樣.」
想一個星期比五條仔搞?緊係唔係啦,都冇人知.
人賤真係唔緊要,如果你有咁嘅本錢,有咁嘅實力,又可以喺大家眼中繼續經營你好人嘅一面,你幾賤都冇問題.只要你肯定你真係可以收埋件事一世,甚至你可以將其他人做係賤嘅事喺你身上變成平常(賭王有四個老婆,茶舞王子有三個女朋友,邊有人出聲屌過),你真係可以玩哂,依個世界就係咁唔公平.
報應?所謂嘅報應唔係因為你做錯事,係因為你唔夠醒目,唔夠低調啊廢柴.


text:
在家工作保持健康 | Staying well while you stay at home |
隨住好多公司實行 Working from home (WFH),我哋整個生活都變得唔再一樣.你可能係第一次喺屋企做嘢.ecostore 作為一個團隊,一直學習同實踐一啲保持健康嘅方法,幫助你喺照顧事業嘅同時亦照顧好自己. 設定規律 WFH 時要記住最重要嘅事係將工作同家庭分開.當你唔需要返公司時,工作嘅時間好容易用咗喺做屋企嘢上面,又或者掉轉頭用休息嘅時間去工作. 設定時間準時起身,嘗試保持有規律嘅睡眠時間表,起身嘅時候就好似平時返工一樣做好準備. 嘗試建立一個工作空間.除非你冇地方可以去,否則避免喺睡房同床做嘢. 由於你可能同另一半,室友,小朋友或者父母一齊住,因此搵到一個工作空間非常重要,以免被打擾.如果你有多餘嘅房,將佢變成工作窒,不妨喺房門上掛上 “請勿打擾” 標誌,以免工作時被滋擾. 好似喺公司一樣,比自己一個 lunch break.最好就係同平時放 lunch嘅時間一樣. (唔好忘記手頭上準備一啲健康嘅零食呀!) 喺一日結束嘅時候熄咗個電腦,咁樣你就唔會心思思又想做嘢喇. 注意坐姿 如果你只係喺屋企做嘢一個月左右,咁可能唔需要專登買 home office 嘅傢俱.但係你都可以盡量令WFH工作區舒適又有足夠嘅支持. 盡量避免長時間喺梳化,地下或床度工作. 使用外接滑鼠同鍵盤,另外,你應該抬高部 laptop電腦,眉毛應該同屏幕頂部大致齊平. 確保你嘅檯(或者餐桌)嘅高度合適.打字時,前臂應該略略微向下傾斜. 如果你覺得將來都有機會再WFH,咁就值得投資去買張可以調節高度嘅凳. 當然係要經常坐直,呢個係同舒適冇關,但係會幫你保持工作嘅動力. 照顧健康 WFH 時,都要好好照顧自己.購買健康嘅零食,喺床頭櫃上擺啲書或者雜誌,或者喺一日結束時沖個熱水涼. 充分休息:適應WFH可能會使你嘅睡眠質素變得奇怪.喺屋企工作時,堅持好似平時咁起身同訓覺係保健嘅關鍵. 如果你今天冇 video call,點解唔敷個 mask或者幫頭髮焗個油呢? 做運動,伸展筋骨,即使只係10-15分鐘.唔單止可以令你感覺良好,仲可以提高精力同效率.做啲瑜伽,快步行去或者踩個單車,或者喺小朋友唔喺身邊嘅時候,快速咁上下跳. 心態調整 做以下幾樣嘢可以令到隔離嘅時間更加易過.請記住,最難捱嘅時間係會過去嘅. 混亂嘅工作空間會分散注意力,增加壓力水平.你可能冇時間執房,但盡量保持工作區周圍整潔,咁樣就唔使成日對住一大堆雜物喇. 寫一個 to-do list,可以防止你分心或者忽然間唔知做乜.將 to-do list 上一項項嘅工作刪去係一個好好嘅感覺! 將多出嚟嘅時間(因為我哋而家唔駛搭車返工放工),用嚟冥想或者諗正面嘅想法.安靜咁坐低,專注呼吸幾分鐘. 每日花幾分鐘時間打電話比其他人傾下計,保持同外界嘅溝通.或者分享下得意嘅 video. 嘗試限制你喺社交媒體上嘅時間,尤其係當你注意到社交媒體嘅資訊令你感到焦慮或者緊張時. 保持感恩嘅心.同你圈子入面嘅人傾下值得你感恩嘅事,或者喺訓覺前寫低. …
在家工作保持健康 | Staying well while you stay at home | Read More »


text:
義乳的秘密 - 重建乳房手術外的另一片天
幫我開刀嘅醫生冇得我揀,一定要成個乳房切晒,但我又唔想做重建乳房手術,唔想多條疤痕,咁仲有咩辦法?原來手術世界之外,仲有另一片天叫「義乳」⋯⋯
以禮待人
「其實我就唔貪靚,不過切晒成個乳房又唔重整嘅話,咁我點著衫?」
係,我同意所有女性無論中女,盛女,定沒女,無論作戰唔作戰都好,都係唔貪靚嘅.不過全乳房切除之後,一邊平一邊凸,諗起都怕D膚淺男人覺得自己冇禮貌.
係,我都同意男人無論鑽石唔鑽石都好,都係膚淺嘅.
「咪係囉,咁點先可以著衫有禮貌D?」
原來呢個世界上有樣野叫「義乳」.
唔好問我佢個「義」字係咪代表好有「義氣」?定係同「關二哥」有冇關係?
義乳的秘密
「唔明,咁義乳即係咩?」
恕我通俗D講,即係「裝假狗」,就好似平時姊妹墊pad/用砵仔糕/水餃墊咁.雖然咁講好粗鄙,但真係一講就明.不過為咗提升返呢度嘅文化水平,以下我都係用返「義乳」好D.
「哦~~咁我明喇,不過我係裝假狗方面又冇咩經驗,咁有咩義乳過我揀?」
唔同階段嘅你,有唔同嘅需要.主要分為:
1)啱啱做完手術
2)已經康復後
剛完成手術
「啱啱開完刀,有咩要留意?」
啱啱開完刀,嗰傷口如果順利嘅話,大概兩個星期埋口,引流幾時拆就因人而異(有人幾日拆,有人幾星期先拆).
呢個時候,通常咩都唔戴,不過亦有部分有禮貌嘅病友會揀戴胸圍加義乳.
胸圍就揀一D冇硬膠條/鐵線嘅,例如運動型胸圍(sport bra),貪佢有彈性同埋冇硬膠條/鐵線,唔會整親個傷口.
同埋最緊要前扣式,因為做完手術隻手開頭冇咁靈活,拗去後面解胸圍扣會好唔方便.
圖片來源:互聯網
義乳就揀一D輕身嘅義乳,例如纖維質地或者綿質(有D係內裡D綿花可填補嘅,可以自行調節理想嘅大細,想大D就入多D綿花,想細D就減咁D綿花).
圖片來源:互聯網
而呢D輕身型義乳,亦都好合適訓覺用,貪佢唔洗有舊重野壓住,同埋又透氣D,咁就可以訓得舒服D.
不過咁輕身,你都估到摸落去手感一定唔好,覺得好虛/冇彈性嘅,唔太合適長久用.
康復之後
「咁短暫手感差D都可以接受,但康復之後長期點算呢?」
康復之後,傷口已經穩定晒,佢唔再係一個考慮,呢個時候(手術後四至八星期後)就可以去義乳公司揀一D合適嘅胸圍同義乳.佢地會有專家去陪你試身(breast prosthesis fitting),介紹一D啱你/sell你一D產品.
義乳公司
「咁有冇義乳公司資料?」
有,以下資料係由病友搜集所得.(利益申報:我冇同任何一間公司有聯系,自己亦都未試用過佢地產品(我係冇易服癖嘅),所以我係唔知佢地嘅服務/產品係好定唔好.但都寫出黎嘅原因,係希望幫到大家,做咗第一浸搜集工夫,唔洗連個公司名都要周圍搵.排名只係分區加隨機,並不表示邊間好D,你可以自己排嘅.)
矽膠義乳
「咁佢地有咩產品啱我/sell我呢?」
喺去見sales之前,了解吓產品特性,係有助成為一個精明嘅消費者.
已經康復後,呢個時候「禮貌」嘅要決在於重量,手感,同埋型狀.
「點解重量咁緊要?」
首先,因為切晒成個乳房,脊骨兩邊嘅重量唔平衡,係可以搞到背脊痛嘅,呢個情況喺乳房豐滿嘅病友身上尤其嚴重.因此希望搵返個差唔多重嘅義乳,去平衡返佢.
「但我唔係太豐滿咋喎⋯⋯」
重量都緊要,冇返咁上下重量,係唔夠墜手嘅.如果上身太大動作,胸圍可能縮咗上去,如果喺社會場合發生D咁嘅事,會非常尷尬,就好似D女明星比記者影到高低胸一樣.
圖片來源:網易論壇
所以適當嘅重量,係有助墜住個胸圍,等成個外型/動態自然D,有禮貌D.
「咁我明喇,邊D義乳有重量D?」
通常都係矽膠義乳,佢無論喺重量定手感,佢都係勝人一籌,所以最多人揀,價錢亦只係貴少少.
圖片來源:東網
不過佢都有唔好處,就係如果太大嘅義乳,可能「過重」,返而令膊頭位痛.
仲有膠質嘅關係,佢係唔索汗嘅,夏天大熱天時/做運動時,配帶矽膠義乳就冇咁舒適.
「嗰間公司話有超輕身矽膠義乳喎~」
雖然都有D矽膠義乳標榜自己超輕身,不過唔好處通常就係手感硬身D,摸落去冇傳統矽膠咁自然.
當然有D品牌/型號講到自己無敵咁,又輕身,又自然,又透氣,手感又好,係咪真係咁正,定係違反商品說明條例,真係要試過先至知啱唔啱自己.
另外有樣野要留意,雖然膠質防水,但都唔好浸佢落太熱嘅水度/浸溫泉/焗桑拿,質地會變㗎.
「重量同手感我明喇,咁型狀呢?」
揀完重量/手感就揀型狀.
乳房型狀呢樣野,其實人人唔同,並唔係好似D明星隆胸咁,個個都警鐘型嘅.原來義乳胸型都有分幾款,有三角型,有雨滴型,有心型,有分左右嘅不規則型.自己鍾意咩類型,可以去試身(prosthesis fitting)時試清佢.
義乳胸圍
「吖,唔記得咗問埋配合義乳嘅胸圍添~」
胸圍除咗可以揀平時用開嘅款式之外,好多病友都會揀埋專登設計比配戴義乳所用嘅胸圍,貪佢令義乳冇咁易移位.
大部份特製胸圍都係含有暗袋/夾層,方便攝自己嘅義乳入去.
圖片來源:互聯網
有D公司可以幫你直情車埋纖維/綿質嘅義乳落去個胸圍度,連成一體咁就一定唔會移位.
「咁呢D義乳同特別胸圍貴唔貴?」
如果最基本嘅矽膠義乳,加埋一套有內格嘅胸圍,大概$800度起步,當然有D靚D貴D嘅選擇,去襯返高貴嘅妳.
「咁襟唔襟用㗎?」
一般正常耗損,義乳公司就話用2年度.如果保養得好,用幾年都得嘅.
義乳泳衣
「我鍾意游水㗎,戴義乳點游水呢?」
當然冇問題,呢D公司都有相應有暗袋/夾層嘅特製泳衣,可以配合充滿活力嘅你.
重建乳房手術外的另一片天
最後喺youtube搵咗幾段片比你睇,希望你見到原來除咗重建乳房手術之外,天空仲係好闊嘅⋯⋯
下回預告
當完成晒成個乳癌治療階段,而家連扮靚靚都搞掂埋,下一個最關心嘅問題當然係「醫好乳癌之後應該點跟進?乳癌點check?要做咩乳癌檢查?幾耐做一次先最好?」.
下次「乳癌檢查 - 醫好乳癌之後點跟進?」再見⋯⋯


text:
西洋情人節,七姐誕情人節,白色情人節,一年之中出現咗數次嘅情人節,每個特別節日對情侶嚟講都係美好嘅嘢,而今年嘅紀念禮物,你要送乜呀?
對於送嘅方向縱觀可分為以下五種:
專屬系,浪漫系,務實系,共樂系,以及價錢系
專屬
所謂嘅專屬就係近期大受歡迎嘅訂製,呢類型嘅禮物,要花費較多嘅時間,訂製都要注意一定要提前先可以係情人節前夕送去對方手上,好似最近好流行嘅訂製造型手指usb,訂製人像線光燈,又或者係身上波衫都可印製專屬名同號碼.如果另一半係鍾意獨一無二嘅人,專屬紀念禮物係好好首選.
浪漫
你以為送99朵玫瑰花係好老派嘅追人手法?事實上根據統計部分擁有少女心嘅人依舊對花冇絲毫抵抗力,除咗係靚嘅震撼效果之外,文青感嘅乾燥花都係最近爆紅,另外隨住先前美女與野獸電影版上畫之後,玻璃罩嘅永生花更加係掀起咗一陣搶購風潮,話曬靚嘅事物,邊個唔愛呢?
務實
最常見嘅禮物,就係屬生活用品,例如衫,帽,褲,鞋等,呢種實用嘅物品都係最安全嘅禮物,唯一要注意嘅係:平時要注意對方嘅著緊品味,先至可以確保未來嘅日子可以睇到自己送嘅禮物出現係另一半身上,務實嘅禮物,建議係觀察嘅階段多d花心思先可以送禮送去心坎度.
共樂
有一種禮物係屬於非物體型嘅,好似係安排一個三日兩夜細旅行,一齊去聽兩個人都好鍾意啲歌手演唱會,去睇一出啱情侶觀賞嘅舞台劇,雖然尼種禮物冇辦法永久收藏,但回憶卻是唔取代嘅,所謂嘅共樂就係咁.
價錢
香水,表,銀包等高用品嘅禮物,都屬於呢類嘅禮物,精品之所以貴嘅原因係質感同使用時間成正比,有時送禮冇方向時會諗到對方有特別迷住咩牌子做為參考指標,不過建議要送呢種嘅禮物,最好係揀特別嘅紀念日,如果唔係,淨係情人節一年就有好幾個,每一次都要送咁貴嘅禮物久而久之都會造成大家嘅經濟負擔.
送禮或者係一種形式,但係喺無形之中增加特別回憶係大家嘅腦海入面,無論送乜野紀念禮物,最重要嘅係:珍惜與對方相處嘅每一日先係感情一路嘅基礎.


text:
無業遊民間中都會喺放飯時間外出搵食,
呢一日約左朋友喺尖咀見面食個quick lunch,
唔想太heavy因為聖誕期間食太多野(笑)
最後決定試下呢間平民日式午餐,
上網睇食評都覺得可以試,結果係點? 睇埋下面先啦 (*^w^*)
餐牌入面有好多set lunch,有魚生,壽司set之外,
都有好幾款熱食選擇㗎.每個set都例牌有沙律,
麵豉湯,茶碗蒸,幾十蚊有咁多野食都算抵吖,
而且我要讚一下個薯蓉沙律,入面有煙肉我好中意囉 (^▽^)
我同朋友叫左銀鱈魚西京燒 & 鰻魚飯set share食,
講真我勁耐冇食鰻魚,因為喺香港越食越覺得唔好食,
硬係有啲腥味(我係少食魚人士,原因: 怕腥),
呢個鰻魚入口唔算係有腥味啦,而且好軟好林,
有丁點碎骨仔,個汁再甜多少少更好.
而銀鱈魚都唔洗點講啦!基本上好難整得難食,
我就係貪鱈魚一點腥味都冇,所以好多時都會揀銀鱈魚食,
好軟林林,滑dodo嘅口感,充滿住油脂肉汁,好味喔!
總括黎講,喺尖咀100蚊唔洗就有一個set都算抵食吖,
但坐得比較迫唔係太舒服,可能係lunch繁忙時間,
職員都忙到頭暈所以面口有點...哈哈,
其他野都係okay的(笑)
♥ Thanks for reading ♥
Find me for more update :


text:
萬眾期待!精靈寶
…唉都係叫返人做Pokémon
啦,新廣告出爐喇!死啦點解我已經眼濕濕嘅
唔識日文唔緊要,只要你個人有heart嘅話我相信你都會覺得感動架!(如果你係Pokémon粉絲嘅話,記得拎定紙巾)
睇埋樓下我簡單地做左個詳細嘅分析,包你睇得明.
為咗貼題,Pokémon嘅宣傳片做得一啲都唔馬虎,仲要搞喊咗唔少粉絲
!喺呢條公式第一彈兩分幾鐘嘅廣告入面就出現咗男主角,一位從日本移居夏威夷嘅可愛正太Shohei
.先不論Shohei個面豬登真係好可愛
,只係見到佢咁細個係異地雞腸都唔識多句,朋友都識唔多個,個種孤獨,簡直我見猶憐!!
不過有一樣嘢解救咗Shohei喎!同媽媽去shopping嘅Shohei見到夏威夷都有得買Pokémon嚟玩呀!
Shohei即刻買咗返嚟,心諗無朋友唔打機仲可以做咩?
梗係同Pokémon並肩戰鬥啦!
淚點嚟啦--Shohei見到喺Pokémon嘅世界入面都講:「無論係咩人,去到一個陌生嘅地方梗係會覺得不知所措架啦!」
呢個時候Shohei突然好似俾人點醒咗咁,諗返起自己嚟到夏威夷之後嘅經歷.
唔止呀!呢個時候遊戲入面仲要補充多句:「只要有Pokémon陪住,我邊度都去到呀!」
媽咪呀雞皮都起晒喇!
Shohei抬頭望到出面嘅小朋友都係到打機,Pokémon就再同佢講:「嚟啦!我哋起程啦!」
呢個時候Shohei終於下定決心,拎住部機跑去啲陌生嘅小朋友度啦 — 仲要加上超熱血嘅配樂,好似即刻擺左碗洋蔥喺我眼前添呀嗚呀!
一句:「Pokémon?」Shohei就識到外國人新朋友啦(所以幾時都話呢啲係世界語言嚟架啦)望住佢哋部DS一部日文一部英文,證明遊戲嘅世界入面係冇隔閡架.雖然原本見到新一代嘅Pokémon覺得…個design真係一代不如一代….但唔知點解睇完條片又加番啲分喎!你哋覺得呢?
Shohei就揀咗火系,新朋友Toku就揀咗草系.見到Shohei終於識到朋友同人講Nice to meet you,我簡直感動到好似佢阿媽咁呀!廣告嘅主題係「超越自己」,好明顯Shohei就做到呢一點啦!
唔知第二彈第三彈會唔會係講Shohei之後發生嘅事呢?真係令人期待啊.
最後,我寫緊呢篇文嘅時候已經係睇緊條片第二次喇,先發現原來Toku係無處不在㗎
而且仲係Shohei返學第一日自我介紹之後第一個拍手嘅人,突然間成件事真係好HEHE呀
!
Toku你係咪特登伏人哋㗎hehe!
同場加映:如果覺得以上廣告未夠喉,你又睇左呢條官方整俾所有精靈訓練員,慶祝Pokémon20週年嘅片啦!


text:
5. 每日150新來港人士
唔使講, 香港而家嘅人口係 739.2 萬 (2017 年), 每日150個新移民,所製造既需求大約係每年 150 X 300 = 45000左右, 就算唔係買或租私樓, 佢都要住公營房屋 , 咁你會諗公營房屋 關私樓咩事呢? 如果公營房屋嘅 居住單位越少嘅話, 咁輪侯人士所需時間上升, 變相知道自己短期係冇機會上到公屋居屋,最後都會回流返私人市場租買樓, 至少租劏房之類嘅, 支持樓市.
6. 七成私人物業已供滿
原來以全香港所有私樓計大約有七成嘅私樓係已供滿, 這意味住D咩? 各位讀者 聽眾 試想想, 如果你自己嘅房屋已經係 已供滿 冇按揭嘅時候, 你又會受著咩原因 係會比市價平放出你嘅單位呢? 你唯一原因 淨係會諗 點樣賺多啲, 要逼冇按揭業主平賣似乎很難, 只有一個原因就係供唔起樓會平畀 買家嘅就係 業主 失業或者係資金緊拙要將物業賣出, 呢個時候業主先會越低市價 放售單位 , 咁即係話能夠推低大市嘅 業主係仍然要供款業主, 而呢班業主佔全部業主三成, 有人會話其實三成出事都好大鑊喎, 不如我哋再將啲三成人再拆散, 當中原來仲有 兩成嘅業主係已經供咗大部分, 即係話佢哋做按揭嘅年期已經做咗比較耐, 已經供咗比較多, 由於以前嘅樓價比較低嘅時候所以佢每月供款亦都好少, 可能幾千蚊一個月, 放租都COM到,所以你要呢班人 係因為供唔起樓會平畀買家, 其實都唔係幾合理, 最後嗰一成人就係新買家新入市嘅業主, 我頭先都講過 而家能夠進入市場嘅 業主, 實力 已經有所提升, 原因係因為mc嘅制度之下令到供款人喺高成數按揭之後嘅人工一定要達到某個資產人工,佢先可以進入呢個市場, 如果金融海嘯黎嘅時候, 呢班人亦都係喺社會上比較強, 搵錢能力高D的一班人,佢哋嘅抗逆能力應該會比一般人高 .
7. 房屋供應
有資料顯示 呢幾年嘅私樓落成量 每年 大約係一萬八千左右, 如果大家識少少加減數睇番上面結婚人數同埋每日150人 就知道, 房屋供應遠遠 不能夠 超過或者係抵銷 人數嘅上升 , 呢點無庸置疑 你見到呢幾年政府 做好多 是 甚至乎係5000億填海 你就知道政府係幾咁無能為力.
8. 印錢紙
最大嘅因素係2008年到今天 樓市升咗一倍甚至有兩倍嘅最主要原因就係 各國印錢 而呢個點大家都好熟悉, 但係真實數據又係幾多呢? 而家仲有冇上升緊呢? 印錢又點會令到我哋嘅樓價或者資產價格上升呢?道理非常之簡單, 實體資產嘅數量 係永遠有個限度好似土地黃金 熱錢 ,如果所有錢嘅數目 係等於資產嘅價值, 當錢增加嘅時候資產冇增加, 其實變相分薄每張錢嘅價值, 例子 如果你有100蚊政府有100蚊全個世界得一棟樓, 咁即係話 你同政府 會各佔呢棟樓 一半業權, 但當政府印多一百蚊出嚟嘅時候 政府就會有150蚊你只會得 得50蚊, 業權價值不變, 而家你只佔成個世界嘅 四分之一 錢, 但係你仲要依然係呢度覺得沒有問題 我個50蚊仲喺度, 但其實已經畀人偷咗錢你唔知道 , 而呢個concept 好多香港人都唔知, 就算知都唔會理 ,所以買資產就有佢嘅 稀有性呢個原因.
今集講住咁多先.!


text:
其實奶粉要做到真正有機都幾難
-
pinkyyipcc last edited by
今日同媽媽group d媽媽出去食左個tea, 有個講開會比有機奶粉 (我心諗洗唔洗啊) 再聽佢先話 "隻牛食既草唔可以有化學農藥, 唔可以幫牛牛打激素" 等等 先算有機..都幾複雜
-
lamlam1906 last edited by
我幫阿女轉有機奶之前有睇下資料,依家食eleva佢話連牧場啲草都無化肥同農藥
-
bobobo_baby last edited by
其實唔複雜呀,都係激素,化學農藥果d既監管,illuma organic都有嚴格控制住呀
-
sisibb last edited by
有隻platinum都主打冇激素同非基因改造
-
linda last edited by
唔一定要有機既,有d朋友食開PLATINUM,都係冇激素奶粉
-
tszyy last edited by
@pinkyyipcc 原來咁講究, 長知識了, 成日聽, 咁係唔係真係有營養D?
-
tszyy last edited by
@lamlam1906 我以為淨係計由牛奶到變奶粉個過程無添加, 原來連草都係
-
agnesheung last edited by
@tszyy 營養大致都一樣~ 唔同的係樓上講無激素嗰D問題


text:
石門站(Shek Mun Station)位於新界沙田區石門,為港鐵屯馬綫的中途站,於2004年12月21日啟用.
目錄
車站象徵
石門站主要色調為黃色,主題街景為石門工業區,香港浸會大學石門國際學院.
月台柱身及車站站牌皆採用黃色,大堂牆身及外牆則採用淺啡色及白色.
車站結構
樓層及設施分布
月台
石門站共設兩個可以容納一列八卡列車之月台,以島式排列.行車方向與屯馬綫其他位於沙田區的車站同為右上左落,異於大部分港鐵車站.
月台與大堂之間以兩條電梯,三條樓梯及一部升降機連接.
此站啟用時月台僅長五卡,足以容納馬鞍山鐵路通車初期所使用的四卡列車;月台兩端設預留結構,以便日後增加列車卡數時延長月台.擴建部分經已落成啟用,馬鞍山綫亦已換入八卡列車行走,並加裝月台閘門,以配合此綫與西鐵綫及沙中綫新建路段合併為屯馬綫.
大堂
石門站大堂位於月台下方地面,設有客務中心及售票設施.已入閘區佔大堂中央大部分,僅頭尾兩端各有一個分別連接A/B與C/D出口之非付費區,兩者並不於站體內相連.
出口
石門站設四個出口,分布於大堂四角.站體東西兩邊(B/D及A/C出口外)各有一條露天行人路,同屬《香港鐵路附例》適用之鐵路處所,但為出口外範圍,且設計大異於車站整體,難以辨識為車站部分.
商店及自助服務
本站設有10間商店/自助商店/自動售賣機(截至2020年2月),最新商店資訊可瀏覽港鐵網站「商店搜尋器」.
列車服務
石門站是屯馬綫的中途站,乘客可在此站乘搭屯門方向或烏溪沙方向的列車,往返屯門,元朗,荃灣,九龍西部,九龍中部,城門河東部及馬鞍山新市鎮等地.
車站票務
上水/烏溪沙—尖東全月通加強版或部分港鐵紀念車票亦適用於此站.
由此站前往各行車綫車站的車資:
接駁交通
緊急接駁
倘此站列車服務中斷,港鐵或會提供免費接駁巴士服務.此站的接駁巴士上落客點設於碩門邨總站及對面的士站,可用,或依職員指示前往.
港鐵免費接駁巴士只於鐵路事故期間提供服務,詳情可留意港鐵公布,或站內告示.如欲查閱此站附近前往各港鐵車站的公共交通工具資料,可參考「乘車應變錦囊」,或瀏覽運輸署網頁.
使用情況
石門站啟用初期,因附近只有少量的商業中心和工業區,住宅不多,因此人流不多,更曾是馬鞍山綫全綫車站之中最少的.
隨著鄰近的碩門邨於2009年入伙及中小學啟用,此站人流已有所上升.
車站歷史
車站興建及啟用
石門站於2002年2月11日平頂,並於2004年12月21日隨著馬鞍山鐵路通車而啟用.
月台擴建
馬鞍山鐵路通車時,此站月台只建成五卡列車長度.因沙田至中環綫工程竣工後馬鞍山綫將與西鐵綫併合為屯馬綫,並統一以八卡列車營運,港鐵公司於2013年展開此站月台延長工程,新建部分已於2016年11月20日起開放使用.
歷年月台變遷
外部連結
註釋及參考資料
- ↑ 商店數目以單一店鋪計算,並不包括銀行及自助服務,亦不包括空置鋪位


text:
正經問, 有無姊妹體毛比較多㗎, 你地點脱毛㗎?
-
KK last edited by
-
yanyan1524 last edited by
做激光脫毛
-
zoiezoe last edited by
做laser囉, 讀大學果時join過Marsha脫under arm, 因為學生價會平好多, 部機又新, D冷氣幾舒服唔會點痛
-
sharon777 last edited by
我勁多,特別係underarm,大約1千左右啦係pretty medical搞
-
ness last edited by
我係個毛女孩,中學開始用剃刀,脫毛膏,脫毛蠟紙,甚至用眉鉗逐條連根拔起都試過,上年同幾個同事見到underarm laser脫毛幾百蚊仲終身保養覺得好抵,就走左去join,點知啲staff冇禮貌不突止,仲成日又話你毛囊閉塞又點點點咁,tum你買咩嫩膚jet peel之類既野,一買就幾千;足足做左12次(橫跨左兩個暑假!都keep住有毛bill出黎,係有啲位冇左既,但好似過兩個月倒就會東一條一西條咁生番晒出黎,後尾上啲forum睇先知原來間野部機係唔workTAT
我既耐性有限,脫左成年都做唔到效果我寧願比貴少少揀間work ge機,而且返工都年幾,可以負擔到貴少少,我真係唔想下年夏天仲脫緊個underarm!
建議KK如果真係想同啲毛毛say bye既話,而又afford到,就搵番啲真係work既laser脫毛,唔好好似我之前咁,貪平結果晒時間車錢之外仲額外比埋啲冤枉錢=皿=
同埋可以睇番其實好出名果2間d同m用緊好work既laser機,但因為名牌效應個價set到天咁高,自問真係比唔起亦覺得唔需要比咁貴(兩間都試做過,service係好好的,連填資料都比部tab你)
上網睇過其實有好幾間
中價啲既公司其實都用同樣既機,而且比D字頭間公司用既機型號更新
-
KK last edited by
我其實想脱下面D毛毛, 剃又怕生得粗同密
-
ness last edited by
面毛其實我一路都冇點為意 (對比起手腳) 上次join既時手腳既時侯,見有半價就脫埋面,點知都幾驚喜,脫完照鏡覺得塊面白左 好似發光甘@@
早兩日先做完第二次,塊面又發光中xd
不過治療師一開始講過,laser唔係magic,冇可能一次就ko晒啲毛,頭幾次啲毛毛生返出黎會覺得塊面鞋鞋地,同埋laser完皮膚會好乾,特別係面(我自己係)上次唔聽話冇勤full mask就搞到太乾係咁爆瘡>< 所以如果你真係laser 脫面或者其他part都好,都唔好懶,記得搽返多啲cream :)
-
gloriachan70 last edited by
脫毛幾百蚊真係唔多信


text:
英國升學心得- UCL History | 識背書就完全冇難度?歷史系畢業之後嘅出路又係點?
今次係我朋友搭上搭搵咗佢嘅朋友同大家分享吓UCL History嘅嘢!超級感激兩位😭❤~ 希望大家嚟緊UCAS揀去邊間大學讀邊科嘅時候,可以作出最明智嘅抉擇🔥! 1. UCL History 到底係讀啲乜? 一般嚟講,大學讀歷史會比大家係初中,高中接觸嘅歷史有截然不同嘅地方.既然係history,背書係歷史科嘅基本,年份,人物,數據等喺考試入面有一定嘅用途.但係喺大學讀歷史會多咗一啲要求,就係無論喺 exam 定係 paper 部分,要求嘅唔單止係背書,而係要求對一個歷史題目嘅historiorgraphy(史學史)嘅認識.佢嘅意思即係要你學一個歷史嘅argument入面,有啲咩嘢historian,曾經發表過乜嘢嘅言論,喺一個topic入面有冇一啲唔同派嘅諗法,由邊位歷史學家代表等等.Historiography嘅理解同掌握對我作為first year嚟講都係第一個主要克服嘅難關. 第二,UCL 嘅歷史科第一年會用頗多嘅教學時間喺三個叫做‘core subjects’入面,分別係 writing history, making history 同 approaching history.呢啲核心科目一定要讀,主要係幫學生打好一啲歷史科入面嘅基礎概念,包括historiography,唔同嘅historiographical concepts/theories 嘅介紹等等.其餘嘅科目屬於自選,可以揀兩個survey modules,學校建議最好唔好兩個都係近代史.每一個survey都會有論文(2500字,連footnotes)同埋考試,不過考試今年就取消咗,遺憾未有機會同大家分享. 2. Faculty 當然,牛津劍橋喺歷史呢方面絕對係頂尖學校,喺歷史學術領域入面亦都係非常之強,但係UCL同埋其他英國嘅大學都唔係一定次等. 好多UCL嘅professor都非常出眾,我所接觸嘅都係英美傳統名校畢業,做研究,包括牛劍,Harvard,Columbia等等,教學水準都非常高.一般嚟講,我所遇到嘅prof教書都有水準,唔會馬虎,而且office hours去搵佢哋都好有心機教我. 3. 成績要求 DSE: 英文,數學: 5|中文,LS:3|選修科(有Hist):555 IELTS (academic): Overall 7.5, 每個subset至少有6.5 4. 出路 喺英國,讀歷史嘅人通常已經諗定自己嘅出路,一係就喺從政,一係就係諗住投身學術界,一係就諗住考公務員,但係其實出路唔一定係咁.例如我有個同學,讀咗history之後發現自己好鍾意金融,出去都搵到好多一位難求嘅實習嘅機會.其實,喺英國history都唔少人睇得起,因為歷史學培訓出嚟嘅人通常寫嘢能力都唔錯,識得獨立思考,有頗高嘅判斷能力.呢一類嘅skills對將來搵工都應該幾有用.


text:
今日請咗日假可以接Hysan芊芊放學,我應承佢哋如果放學番到屋企可以快快做完功課就帶佢哋出街,所以佢哋唔駛15分鐘攪掂哂,我就帶佢哋去咗雀仔街睇雀喇!
唔知做咩事,哥哥一出門口就一路拖住呀妹隻手
話要好好照顧住佢!突然哥哥母性大發,我當然成全佢啦(因為平時冇幾可)
講講吓仲兩個攬埋一舊...(平時我唔喺度就成日打打殺殺,都唔知係咪咁醒專登做俾我睇
行到落街都一路拖到實!兩個仲對望好溫馨咁笑,直程當我冇到!
哥哥仲叫我唔好拖芊芊,俾佢自己一個人拖住喎
仲周不時扮哂細心咁幫芊芊撥吓頭髮
根本芊芊個頭都冇污糟!
好喇好喇,知道你哋兩個好愛錫對方喇
我哋向住旺角大球場前進,好快就嚟去到雀仔街喇
我哋終於嚟到門口啦!大一個大大嘅牌匾喺度寫住「鳥語」
完全無視我...一影完張相哥哥就拖住芊芊自己行入去
一入到去已經有好多雀仔喺度不停叫...
仲有好多店舖仲未閂門,回想我自己都有十幾廿年冇嚟過
D雀仔好靚呀!仲靚過以前喺元朗公園見到嗰D雀仔
雀仔身上D顏色好似畫上去咁靚
我一路睇一路諗緊唔知第時自己老咗會唔會都手拎住個雀籠玩雀呢?
好似D呀叔咁拎住去飲早茶睇報紙
過多兩檔,有幾張大鸚鵡企咗喺鐵架度
佢哋唔駛用籠困住,只係腳上面鎖住條鏈
佢哋兩個好大膽行到好近D鸚鵡
我就一路好小心咁睇住驚佢哋激嬲鸚鵡去啄佢哋
最大隻係呢隻傳統藍黃色鸚鵡啦
佢哋行埋去鸚鵡一轉身條尾都差D Fing到佢哋塊面
呢隻個頭毛都豎起哂,唔知佢係咪好嬲呢?
芊芊你唔好行咁近好唔好
見到伯伯喺度餵雀仔,佢哋兩個都睇到入哂神
覺得好新奇!哥哥仲一路嘈住話要買番一隻養
我叫佢養番掂自己隻「波兒」(金魚)先啦!因為佢依家都冇打理佢,只係交俾工人姐姐處理
所以我一定唔會贊成俾佢養呢樣嗰樣
呢隻個樣超攪笑!佢瞌埋咗對眼
但係睇落去好似笑緊咁樣,巧打耳呀!
呢個時侯芊芊都突然眼瞓起上嚟!
唔好呀!頂住呀!仲要番屋企食晚飯㗎
再睇多陣行咗個圈我哋就番轉頭lu...
喺佢哋放學嚟咗個短Trip都幾好開心呀!
我同佢哋講,話依家住得近可以第日再嚟探佢哋!佢哋知道後就好開心
Photo by CANON 5D Mark III, Len | EF 35mm f/1.4L USM
呀劍評語: 建議連埋花墟同金魚街一齊行,小朋友必定開心極了!對於閒時只得半天時間去不了遠的地方玩,這裡實在係一個不錯嘅選擇!
園圃街雀鳥花園 簡介
前身位於香港旺角康樂街,由於素來是雀鳥及雀鳥飼養用品店的集中地,因此被喚作為雀仔街.
開放時間
每日上午7時至晚上8時(但係我哋呢日去只係6:30都開始收檔)
網址
http://www.lcsd.gov.hk/tc/parks/ypsbg/index.html
電話2302 1762 (辦公時間內)


text:
22 MARCH 2014(SAT)繼之前整過檸檬雞翼之後,今日我又煮新嘢,都係用生果嚟煮嘅,依個就係香橙雞翼,個賣相都見得吓嗎...哈哈哈~
其實之前小豬媽都煮過香橙豬扒,我覺得個味都好正,見上次檸檬雞翼整得咁成功,所以就諗吓可唔可以將個煮法試嚟整雞翼,所以今日就嚟試吓啦!
材料好簡單,只需要買雞翼,橙同檸檬就得啦~
先雞翼洗淨瀝乾,加入老抽1湯匙,鹽半茶匙及花雕酒1茶匙拌勻醃1小時~
將兩個橙及半個檸檬搾汁備用~
先將雞翼煎至金黃色備用,依個階段都只係煎香個表層,所以唔洗煮得太熟呀~
先用蒜蓉爆香個鑊先~
之後加入雞翼炒..炒...炒~
加入小半碗將將個火較到去中火,就冚蓋焗住嚟煮一陣(約十分鐘,視乎煮到冇乜水,不過依個步驟先小心啲,唔好焗燶啲雞翼呀)~
倒入已準備好嘅橙及檸檬汁~
再加半茶匙糖煮一陣,直至雞翼完全熟透~
最後加入生粉水及橙片煮至個汁杰身~
一個又靚又好食嘅香橙雞翼就完成啦~
依個餸我覺得係好食,尤其係個汁,勁香橙味,用嚟撈飯都一流呀!其實依個餸係可以用支裝嘅橙汁嚟煮,咁就方便啲.不過我覺得用新鮮橙汁個味會好燶啲同好食啲嘛!
不過今日有一失敗點,唔知係唔係我醃雞翼時間唔多夠(我唔因為時間關係,醃唔夠一個鐘),所以雞翼入面啲肉就好似唔多夠味,下次再煮一定要醃耐啲先得!
依個煮法除左可以用嚟煮雞翼之外,用嚟炒肉片或者牛扒都一樣可以,大家有興趣都可以試吓呀!


text:
八哥成日畀老友話性急,其實我邊算性急,好多囡囡仲性急過我,好似老友大板最近就喺金池桑拿遇到位性急又大咪嘅囡囡CoCo,佢話囡囡排毒功夫真係一流,係男人都會食過翻尋味,而且排清毒素身體好咁話.
CoCo擁有一對人見人愛嘅大咪,對於男人嚟講,梗係立即加分,再加上佢排毒功夫咁到家,就更加愛不釋手喇!不過佢話自己嘅人生都唔係一帆風順,因為以前淨係得對大咪吸引男人,床上經驗淺,唔識得點樣取悅男人,自然唔係咁受歡迎,後來性經驗愈來愈豐富,就知道點樣先至令男人最爽,再加埋呢對大咪,從此就唔憂冇男人鍾意喇!
「雖然女人有對大咪,點都係着數啲!但係我以前個男友就話我淨係得個大字,性技巧好差,點都補唔番,所以最終我哋分咗手,之後我就決心鑽研性技巧,依家無論動口或者動手,都一樣咁厲害,係男人都鍾意我!」
大板話CoCo唔止大咪咁簡單,佢話囡囡嘅口技絕對係高手,任何男人遇上都預咗要發幾炮先至夠喉,將全身毒素排出體外,過癮又健康.CoCo話男人最鍾意排毒,佢次次同人纏綿,對方都起碼搞三次先至肯罷休,仲話自己係排毒高手,男人嘅救星.
「我以前個男朋友都唔唔知我係寶,如果依家再遇番佢,佢就知道自己走寶,不過我唔會再同佢一齊,因為我已經唔係以前嘅CoCo,而家嘅CoCo係男人都鍾意,大把選擇,所以我要慢慢揀啱心水先拍拖!」
年齡:23
身高:5呎3吋
三圍:34C-25-34
撰文:八哥
攝影:阿章


text:
黃埔大道站
呢度可以提醒嘅係:去呢個站坐車嘅話,一定要入咗花城匯入面先至可以搵到佢.
車站嘅結構[編輯]
樓層[編輯]
呢個站一共有2層樓嘅地下區域,其中地下1樓係站廳,有票務設施同客務中心,警務室;地下2樓係APM嘅月台.同大多數嘅APM車站一樣,冇廁所同休息室響度.
垂直結構[編輯]
水平結構[編輯]
站廳[編輯]
呢個站嘅站廳同花城大道站,婦兒中心站一樣,都係起喺花城匯嘅地底.入面有售票機同客服中心響度.而站廳嘅收費區入面有扶手電梯同樓梯往返月台都得.
月台[編輯]
呢個站有1個島式月台,喺天河區黃埔大道西嘅南邊嘅珠江東,西路嘅交界嘅地底.
商舖同自助服務[編輯]
呢個站同大部份APM嘅車站一樣,冇商舖;但係得1臺自動櫃員機同埋自動販賣機響度.
出入口[編輯]
呢個站凈係得1個出入口咁少,就喺花城匯廣場入面.而出口通常去黃埔大道西嗰一帶附近.
頭尾班車信息同配線圖[編輯]
利用狀況[編輯]
由於呢個站上面就係花城匯廣場,隔籬重有啲寫字樓響度.除咗正常返工時間有啲客流之外,其它時間重有好多乘客嚟花城匯入面買嘢同食嘢.所以呢個站都有啲客流吓.喺上落班高峰或周末,節假日等呢啲時間都有幾多人嚟坐車嘅.


text:
(愛戀沒經驗)熬得過時間,我們就贏了,8個小tips助你維繫異地戀
「我能習慣遠距離,愛總是身不由己」,Long D情侶一向被視為最容易分手的一群人,特別係疫情肆虐下,好多跨境戀人忍受唔住相思之苦而分開,但有好多情侶唔單止維持到感情仲加深咗!原來佢哋都係靠呢啲小tips,正經歷異地戀嘅大家快啲借鑑下啦.
1.共同制定戀愛原則/規定
有研究顯示70%無為關係設定原則,或者處理變化嘅異地夫妻係半年內分開,可見戀愛原則嘅重要性.但每個人對於男女關係嘅原則定義都有唔同,所以異地情侶們應該係一開始就要釐清自己嘅底線同埋誠實哋話比伴侶聽自己對於關係嘅需求,然後共同制定雙方都接受嘅規定例如:同異性社交要話比伴侶知,唔可以與其他人有曖昧關係,三個月要見一面等等.
2.信任最重要
每一段關係入面,忠誠都係好重要嘅,而信任伴侶亦都係每對異地情侶要面對嘅課題.因為距離加上少見面,好容易會令人無安全感.特別係有時差問題嘅情侶,每日有好長一段時間都搵唔到對方,日積月累好容易會令人胡思亂想.係呢個時候雙方絕對嘅自覺同埋信任就最為重要,既然選擇咗同對方一齊,就應該更加信任對方嘅為人喔~
3.驚喜製造不可少
受距離限制,好多事就算大時大節Long D情侶都無得見面慶祝,但驚喜不能少.就算唔可以次次都偷偷地買張機票飛去同對方一齊過節,提早預備定禮物寄比伴侶/親手寫張心意卡比對方都可以一齊享受節日的美好.即使係通過網購形式,遙距幫對方叫份外賣都可以好Sweet!
4.傾訴自己真實感受
Long D情侶見面時間少之又少,所以真誠溝通絕對唔少得!鬧交嘅時候無得用一個擁抱解決,對方唔開心亦無得親身安慰,對感情真係好大衝擊.所以喺線上交流嘅時候多啲表達自己嘅愛意係好重要!有咩唔開心/嬲都唔好選擇冷戰嘅方式嚟處理,清楚話比對方知自己點諗先係維持感情嘅最佳途徑.
5.一齊計畫未來
有正面嘅期許喺雙方對於異地感情維繫一個重要因素,唔單止係大家一齊向住未來可以共同生活嘅目標一齊努力又好,又或者係單純地一齊計畫下次見面嘅時間/行程都好.只要情侶雙方都會「保持對見面的期待!」,將對方擺落自己未來嘅人生計畫入面,會令大家對於呢段感情又更加多嘅信心同埋安全感喔!
6.雙方都要有自己嘅生活
異地戀嘅人,長時間伴侶都陪伴唔到自己嘅日常生活.望住身邊嘅朋友一雙雙一對對哋甜蜜約會,而自己只可以同電話交流其實真係好容易會感到寂寞.所以培養自己嘅興趣,建立自己嘅生活圈子非常重要,就算伴侶唔係身邊都要好好照顧自己先可以令對方安心.而且擁有屬於自己嘅時間,做到唔過份依賴對方但又唔忽略對方對於感情發展好有幫助.
7.訂立情侶專屬時間
對於遠距離情侶來說,要維持感情必須比一般情侶多花心思同時間.雖然唔可以係現實見面,但而家網絡盛行,online見面已經再唔係難事.每對情侶固定嘅拍拖時間,Long D情侶一樣唔可以忽略!即使只係開住個cam陪住對方做自己嘢/每晚訓前都打電話同對方講早抖都好.點都要預留一啲時間陪伴對方喔,怕悶嘅亦都可以搵啲線上活動一齊做,例如一齊睇Netflix,一齊打機等等……
8.相處多啲「儀式感」
好嘅愛情需要儀式感來增溫,而對於異地的情侶來講,儀式感更加重要.即使身處嘅地方相隔幾千公里,時差.情侶之間都可以花多啲心思做唔同嘅舉動來取悅對方/共同建立美好回憶.小編早兩日睇到一條片,叫《時差戀人》,一對異地情人做咗一個”Half&Half”計劃——將各自影嘅照片拼接在一起,拼出屬於他們的”零距離”.而當有見面機會嘅時候亦可以花多啲心思計畫難得嘅約會!
ps.祝福世上有情人終成眷屬,無論伴侶係唔係自己身邊,都可以甜蜜哋戀愛~
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
斜視矯正訓練對於隱性斜視患者,其實係非常有效咁改善閱讀時出現的眼睛疲勞或間歇性看見重影的問題.不過由於隱性斜視係外觀上察覺不了,好多人都唔知道自己有隱性斜視,亦冇諗過去做咩訓練或者驗眼時主動提出自己有閱讀困難,而不了了之.亦因如此,筆者接觸得最多需要做斜視矯正訓練嘅患者係有外顯性斜視(俗稱射哩眼)嘅小朋友或成年人.
由於射哩眼影響外觀,家長或患者都比較緊張,想知道除咗手術之外,仲有冇其他方法可以處理.根據筆者嘅經驗,斜視矯正訓練最有效的治療對象有以下條件:
1)外斜角度不能太大,25-30度差不多已經是上限.
2)斜視是間歇性出現於看遠或看近.
3)有一定程度嘅立體感.
從書本上所獲得的知識,斜視矯正訓練可以分為感官(sensory)和肌肉(motor)訓練.有立體感嘅話,基本上都唔需要點樣做感官訓練,亦由於感官訓練需時好長,好多時候患者喺初期已經放棄.所以如果外斜視嘅患者嘅立體感好差,通常我都唔會好建議佢哋做斜視矯正訓練,除非患者或家長好堅持要嘗試.
如果有一定程度嘅立體感,肌肉訓練就來得相對簡單,情況就好似幫圍著眼球外個六條肌肉做gym甘,每日不停咁重複做20-30分鐘嘅眼肌訓練,持之以恆,當肌肉練強壯左之後,外斜視出現嘅頻率必定能夠減少,至於斜視角度能否減少就因應個別個案而有所不同.你可能會問,咁要做幾耐啊?一般勤力嘅患者,半年至九個月(每月上兩堂),已經可以將我想教嘅嘢學識,隨後患者都要自己喺屋企不定時咁做下訓練,保持眼肌肉嘅記憶,先至能夠保持斜視不常常出現嘅情況.你又可能會問,斜視訓練咁即係點樣做啊?用文字泥形容,其實真係有點複雜,筆者都用左差不多半年嘅時間學習理論,再用上一年嘅時間實踐,先可以學到將自己嘅眼球自由內轉及有限度地自由外轉,所以真係要預約上下堂先至會學得識.
至於顯性內斜視(俗稱鬥雞眼),點解隻字不提呢?因為好多時候有內斜視嘅患者都可以透過佩戴遠視度數嘅眼鏡去矯正內斜視,如果遠視度數不能矯正全部嘅內斜視,剩下嘅內斜視一般都比較頑固,通常都係持續地出現於看遠和看近距離,所以斜視矯正訓練對於這些患者係有一定嘅難度.不過,世上無難事只怕有心人,如果內斜視係屬於間歇性的和患者有一定嘅立體感,筆者都有信心可以處理.
陳家豪, Paco
註冊視光師 (第I部份)


text:
2020年7月19日 星期日
《我的少女時代》
喂呀~ 我竟然全程坐係度睇晒.
今日全的的怪怪地,三點幾四點先捨得起身⋯ 星期日,應該係好多自己公司野跟⋯ 但我今日唔想返去⋯
連outlook彈出黎我都無覆HR,我覺得⋯ 夠喇.
我老闆聽日Last day, 佢真係教左我好多好多野,我無諗過自己可以做到依家嘅Task,雖然我對個職位同人工都係超級唔高興極之失望,但係每一日學到嘅野真係之前無諗過嘅 — 完全唔知點解可以白白渡過左四年空白嘅人生,都係多謝老闆佢迫我做返正常打工仔要做嘅呀⋯
可能係驚,我今日乜都唔想做.
我好驚過左聽日,無左靠山咁,唔知會發生咩事.
好啦,畀我 Hea一日啦,就開套戲睇.(因為個盒唔知點解收唔到外國電視台,唯有轉去電影試下收唔收到,點知又work)
我最近好鍾意睇Facebook 果d三分鐘講晒成套戲嘅片,因為我懶,可以不停咁周圍整野但又聽到重點,感覺怪左好多時間.呢套《我的少女時代》嘅結局果部分,就係係果埋片到睇到嘅⋯ 我仲以為係好近期嘅套. 講真咁嘅戲名,我應該唔會留意,唔會揀中入場睇.
今日咁啱其他嘅戲都唔吸引,見到有呢套就開黎睇.
再Google一下先知係2015年嘅戲⋯
少女時代呀⋯ 離我呢個中年都實在有一段大距離,無懷念,無感覺,但係最緊我要面對嘅野,正正就係好悔恨以往無好好把握同珍惜. 人生往往就係咁,追唔返,先令人回味.不過我一d都無懷念以前嘅日子,因為我大部份都無記憶.我最想嘅只係自己果二十年點解浪費係毫無意義嘅嘅人同事上面,呢啲全部對我今時今日亳無價值.我失去嘅,係一個又一個同我最愛嘅人相處嘅機會,人生就只係有遺憾.
呢d就係一個人價值觀放左係唔同嘅地方而要付出嘅代價. 正如契媽話我對價值觀嘅轉變實在太太太大,但我好後悔自己走到人生一半嘅時候先覺悟.
我知道即使由今日起我改變,餘下嘅日子,都唔會有咩轉變. 我有時只係想係僅餘嘅日子,過得輕鬆d.我走果一刻,相當起我父母,心理上應該無咁痛苦,因為我唔洗牽掛同自己血脈相連嘅女兒,應該少一份執念.
多謝呢套戲,成兩個鐘頭,足夠嘅時間畀我Hea左一晚⋯
訂閱: 張貼留言 (Atom)


text:
喺無線電視劇《男親女愛》中,黃子華飾演余樂天,角色性格上最大嘅特點係佢夠賤,所以子華成日都要當自己係個真正嘅賤人,重要係賤到貼地嗰隻添,唔係咁套劇邊會好睇㗎!
我係男主角
《男親女愛》暫時仲未落實會拍到幾多集,但子華就保證呢個劇100集冇走雞嘞,「若果套劇咁快完我咪蝕哂底?我之前拍《宋世傑II》都係為咗今日咋!我要話俾人聽我黃子華係做得男主角㗎!哈,哈!」
「講到尾,能夠做得成男主角都要多得無線曾勵珍同埋導演,監製佢哋,試諗吓一個未做過主角嘅人,一做主角就演成百集咁多,對班老闆嚟講係件好冒險嘅事嚟㗎,而家就證明佢哋冒呢個險,冒得非常之好,若果佢哋一早搵我做男主角就更加好.」
除咗男主角出色外,女主角都好重要,子華加鄭裕玲就俾子華喻為「無敵合拍」,「做咗咁多年,最夾嘅拍檔就係DoDo,我哋嘅sense好夾,好多嘢都夾,主要係DoDo肯夾,因為同DoDo拍檔,原本係可以好唔夾㗎,人哋話哂係阿姐嚟喎,要同你黃子華夾?」
「事實係好彩,DoDo冇阿姐款不特止,仲非常合作添,大家擦出好多火花,都算係一個幾完美嘅組合,如果唔係咁嘅配搭,相信套劇都做唔到咁長篇.」
要演好余樂天呢個角色,子華確係花咗唔少心血,首先喺劇本方面啦,經過監製講完角色人物性格後,子華就要加番自己嘅思想落去,令到個角色變成一個有血有肉嘅人.
我係唱作人
遲啲《男親女愛》會出隻sound track,子華負責唱碟內嘅歌曲,其中仲會有首〈小強之歌〉,係子華特別為小強而作㗎,現時隻sound track仲未完成,仲需要多啲時間去創作.
「依家淨係拍劇都用去我大部份時間,好似跑緊馬拉松咁,睇吓自己跑得幾耐咋!我唔鐘意工作得太密,唔想成日有返工嘅感覺,我一有時間就會去聽吓歌搵吓靈感,我又成日同自己做心理輔導,話俾自己聽呢個世界好美麗,咁我就會對呢個世界充滿期望,咁就可以繼續做嘢.」
上年子華填詞兼主唱嘅〈關老三〉,喺北美電台得到播放率新人獎金獎,對子華嚟講實在唔係太開心,事關得獎就即係代表已成過去吖嘛,況且子華入咗行咁多年,仲攞新人獎就確係核突咗啲.
我係有感情生活
感情生活對子華嚟講已經唔係私事,只係佢覺得觀眾知太多佢嘅私生活,會影響咗觀眾睇佢嘅演出,「好似睇戲咁,你明知個男主角係基佬,睇住佢同個女主角談情說愛,觀眾就會覺得個演員唔襯個角色㗎.所以我寧願觀眾知我嘅私生活少啲,咁就容易投入到我演嘅角色裏面嘞,我只能同大家講我係有感情生活.」
平日空閒時,子華唔會用哂啲時間去拍拖,佢鐘意間中俾自己漫無目的咁「攤抖」諗吓嘢,要佢個腦完全休息係件好難嘅事,就算係瞓覺佢都感覺到個腦天旋地轉緊,就係佢個腦唔停得,才令到佢創作到咁多嘢嘞.
子華對愛情同友情都睇得相當重,佢認為感情世界唔應該只得一個人,佢認為同朋友一齊去disco就係最佳嘅relax方法,但係大家唔好諗住喺rave party度見到佢喎,因為佢覺得去rave party好冇安全感,「我會諗rave rave吓火燭咁點呀?可以點樣逃生呀?而且去rave party又要排隊入場喎,排完之後話冇哂飛咁點呀?我承受唔到呢個打擊㗎,同朋友落吓disco咪好囉,舒服啲又安全啲,睇吓人哋跳舞都夠開心啦!」
我係個乜嘢人
好多人會覺得子華份人幾「囂」㗎,會喺不知不覺間去寸人嗰種嚟㗎,但其實佢係冇惡意㗎!「有時我講嘢傳達個訊息俾人,可能係人哋收錯訊息,至會覺得我講嘅說話寸啫,呢啲都係誤會嚟,又可能我成日演啲賤人角色,啲人睇得太投入咪有咁嘅感覺囉,好平常啫,呢啲嘢我接受㗎.」
子華除咗做余樂天呢個賤角色做得開心外,佢仲想撚吓雀做二世祖添,佢想享受吓過二世祖嘅生活,「如果TVB可以開個類似《朱門怨》嘅劇,又肯俾我演二世祖嘅角色,我就會非常開心喇!我最鐘意就係啲衰衰哋嘅角色.」
其實子華係個好有內涵,有思想兼有才華嘅人嚟㗎,讀書嘅時候佢主修哲學,於是就俾佢悟出好多與別不同嘅嘢,然後就搞咗咁多輯《棟篤笑》,到依家佢嘅《棟篤笑》VCD銷量仍然高企,收花紅不知收得幾開心.喺年尾佢又會搞一個show,個show會講啲乜?佢梗係賣個關子先啦,fans們就要密切留意喇!
後記
憑一個飯盒,就睇得出子華係個好認真同專業嘅藝人,因為佢嚟到做專訪時,叫咗個飯盒做午餐,佢睇住一個熱辣辣又好味嘅飯盒放喺佢面前,但係無論幾肚餓,佢都係堅持要完成成個訪問至食個飯盒,到完成整篇訪問後,一個熱辣辣嘅飯盒已經變得冷冰冰,實在令我覺得十分唔好意思,早知佢咁認真就唔咁早叫飯俾佢食啦,希望下次可以請佢食番個熱辣辣嘅飯盒啦!


text:
每年六月又到畢業季,大批畢業生踏入社會.今年經濟環境唔好,好多人又未搵到工,又冇得去grad trip,呢兩個月應該都係不停睇招聘廣告,或者面試貼士.好彩嘅同學就可能啱啱簽約,好好好興奮.咪住先,深呼吸,各位新鮮人,你哋準備好開始漫長嘅職場生涯未?
返過Part Time 同intern都知,職場同學校好唔同.但你當時仲係學生,老細同同事都仲會當你係學下嘢攞下經驗,唔會對你咁harsh.當真正成為打工仔之後,你哋係咪又真係知道,你要點適應個行業真正標準?要改嘅小毛病有幾多?工作態度應該要點?點樣維繫同同事同上司嘅關係?一枚打工仔根據自己嘅血淚史整合了以下幾點.(越回憶越傷心~_~)
1. 唔好做trouble maker
去到職場,最大分別一定係,你唔可以再以一個想學嘢嘅心態去返工.冇人俾錢人來學嘢的(以前以為只係老細發洩下,但係真㗎).當你仲係學生,遇到問題,你可以話俾學校聽,等老師解決.但宜家公司需要你去處理問題,唔係去製造麻煩.
Tips: 當你想同老細講呢個project有問題,你要話埋解決方法比老細聽.否則對於公司,你只係一個玩緊齊來找錯處嘅麻煩人.
2. 唔好交咗嘢就算
喺學校做學生好容易會慣咗手勢,乜都係交咗就算,冇其他嘢要跟進處理,就等professor俾Feedback同出grade.但去到返工,如果交咗就算,仲要deadline前先交,你一定會俾老細鬧到上天花板,跟住OT趕工趕到死.舉個例子,星期五前要交一份proposal俾客,你星期四晚做完就send俾老細,然後認為星期五朝頭早就可以send俾客(你實在太天真啦). 你上面嘅動作只係done咗份嘢,但係唔算有output.
Tips: 真真正正做到嘢係要預時間俾老闆睇,自己再改,甚至後續要其他同事再跟,先可以交比客.當你確保星期五交個份達到可以send out俾客嘅水準,就係有output喇.
3. 唔好踢一踢,郁一郁
職場新鮮人多數都遇到一個問題,頭一兩個禮拜唔知自己要做啲乜.(唉)自己嘅知識經驗都未及同事,老細交俾你做嘅嘢都好瑣碎,好快做完,做完就發吽豆,發完吽豆就收工yeah.唔出奇,因爲讀書時期,多數都係老師定好要做咩,你就照跟,冇主動性可言.但真正職場非常重視主動性,無錯嘅,你可以照發吽豆扮工,但最後你呢一世都唔會學到野,老細亦都唔會想比機會你去學.
Tips: 問多兩句,留意多兩眼,唔好坐喺到等人派job,老細開聲講之前就主動問有冇嘢可以幫手,把握機會,工作上先會有所得着同成長.
點解一枚打工仔會想打呢篇嘢?因為每個人都經歷過俾老細鬧,交嘢又冇quality,唔主動問其他人,淨係識得製造問題,又唔識解決難題嘅階段.但希望呢篇文,可以分享所有我經過,我做錯過嘅嘢,咪學我,再做錯. (改自農夫 – 偉大航道歌詞)


text:
由一月尾到而家,足足過咗3個幾月,為咗保持社交距離,我哋都甚少出街,米豬更加除咗返婆婆度(感謝舅父仔專車接送)之外冇離開過間屋成3個月,連朋友仔都冇見面,每日只係對住我同爸爸,彷彿已經忘記咗點樣同其他人相處同溝通.
4月尾疫情開始緩和,我哋就近近地,由去附近散步開始,慢慢帶米豬走返入社會,見返多啲人,不過一落樓下已經feel到奶嘢…….. 以前會同看更叔叔雞啄唔斷嘅米豬,連叔叔同佢講早晨都唔應人,仲匿埋响我後面…. 好似好驚人哋同佢講嘢,見到佢咁….
由於附近嘅公園全部圍封,只可以去海邊散步,睇吓船,睇吓車,睇吓狗仔,但好快就發現,米豬嘅步伐比平時慢咗好多,可能太耐冇著住鞋行咁遠啦.我哋穿過天橋,要落返地面時,佢竟然連樓梯都唔記得點落…. 平時1分鐘都唔駛就落完嘅樓梯,要逐級逐級落,行咗足足4分鐘先落到地面,嗰一吓話唔心悒就呃你啦… 困到樓梯都唔記得點落喎….
有時會諗,係咪我哋過份保護,令到米豬又變返怕生保,怕同父母以外嘅人交流,甚至連去公園玩,爬高爬低都已經唔記得晒?結果响健康同社交之間,我哋依然選擇咗健康,因為只要有健康嘅身體,我哋先可以繼續行再遠嘅路.
4月頭,爸爸考到車牌,決定5月頭幾日long weekend租車帶我地周圍去玩吓,第一日返婆婆度,同屁屁表妹開生日會,豆沙表妹同喬喬表弟都嚟咗,仲有婆婆個朋友帶埋個孫女嚟一齊玩,响走廊行緊返去時米豬仲好興奮,跑去拍門,點知一入到屋,見到多咗好多陌生面孔之後,入屋消完毒洗完手之後,米豬就匿咗入房,死都唔肯出嚟,仲話「要social distance吖嘛!」 過咗一陣,再引吓佢出廳,佢話「你哋咁多人咁大聲我好驚呀!! 我响度睇鐵鐵得㗎喇! 我唔駛出去㗎!」 又匿返入去……… 結果婆婆個朋友走咗,再經舅父仔一輪誘惑,喬喬表弟多次邀請後,佢終於肯出返廳玩,但講緊已經係過咗個半鐘後嘅事….. 我哋走時特登入咗一轉西貢買海鮮,米豬個口係機關鎗咁冇停過, 一係不停食一係不停講,同响婆婆屋企時判若兩人.


text:
昨日 bananasims 介紹過 Cities in Motion,其實係一隻模擬各交通工具的遊戲,而畫質就似 SimCity 4.之前有玩過 Simutrans,其實玩起上來感覺真係幾唔同.今日下載左 beta 版來玩下,好可惜沒有得 save,關左 game 就乜都冇晒.
同 Simtutrans 一樣,想一開始就賺錢真係好難.Simutrans 入面有得用鏘包,一開始可以多 D 本金去發展,網絡愈大愈易回本.雖然 CIM 都係,不過就冇錢包而係借錢,佢就收番 D 息.不過個地圖太大,其實借左錢都唔夠用,好快就花晒,到時想起的野未起好,又賺唔到錢,就會一直係咁輸落去.玩左幾次,都係賺唔到錢.
CIM 最好的地方係佢的地鐵系統,地下的車站係會整埋月台,而且有分唔同層的月台,令地鐵可以在地下交匯.暫時都未整到一個車站有兩層月台,不過未來的版本可能會做得到.
佢仲有一個同 Simutrans 唔同的地方,就係多左突發事件,如壞車同封路.只要肯俾錢保養同換車,就會少 D 機會壞車,不過封路就冇得避,而且係 CIM 改道都幾麻煩.
暫時的觀察所得,CIM 的收費系統係同電車一樣,不論坐幾遠都係收咁多錢,仲要係一上車就收,因此起線應該愈短愈好,因為佢轉得多我地收得多,而且佢係個 range 入面所有站佢都識行過去轉,唔似 Simutrans 一定要兩個站貼埋.
直升機係其他 game 暫未見過有的,用佢都幾好賺,因為用得的都係有錢人,所以就升到個價勁高.佢地唔開心都會照用,因為個頭係獨市生意,冇得坐其他交通工具.不過佢地等得耐係會走左,唔會等死一世…
呢隻 game,真係幾植得玩,不過真係要改改個收費制度啦,如果唔係唔整得長線,長路線實賠.


text:
現年31歲嘅前港姐彭慧中入行10年終於捱到成為「TVB親生女」,參選港姐出身嘅佢因為擁有豐滿嘅上圍同勻巡嘅身材,而深得網民歡心.
彭慧中進入因為主持《都巿閑情》,而畀網民封為「都市閑情女神」.
彭慧中一向都唔會收埋好身材,較早前佢大曬長腿同寵物狗狗嘅合照,吸引網民同粉絲瘋狂讚好.
有唔少網民留言大讚彭慧中身材好Fit,更男狂迷留言表示「有排J」同埋「請你Whatsapp我,好想同你做朋友」.
講到彭慧中,其實佢喺2010年參選港姐嗰陣,憑住魔鬼身材獲封咪神,原本係三甲大熱,可惜因為出現負面新聞而影響形象,最終止步八強.
雖然彭慧中落選港姐,但得到高層樂易玲賞識,獲得TVB簽約8年,佢亦決定休學進入娛樂圈發展,而一起步,佢已經被安排做單位劇《你們我們他們》嘅女主角.
之後彭慧中又參與拍攝旅游特輯,做主持,備受力捧.可惜佢屢次畀爆出同富二代夜蒲,參加狂野船P,食煙等負面新聞,令佢嘅上位之路變得艱難.
因此,彭慧中除咗首年備受TVB重用之外,之後一直畀投閑置散,直到2015年,佢重新畀委派擔任《都市閑情》(《流行都市》前名)嘅主持,佢成日著短裙大曬長腿,亦收獲一班捧場觀眾.
不過彭慧中因為要維持端莊形象,所以大部分時間著得相當密實,偶爾露一露身材,反而仲可以引起話題.
唔理點樣,都係希望彭慧中喺之後嘅事業上可以有所成就,期待佢有望跳出主持殺入劇組,期待佢嘅表演!
Like MisshkNews Facebook!不出门也能知天下事~


text:
較早前因為減少外出嘅關係,而我家小朋友亦無需返學一段好長嘅時間,多咗留喺屋企活動,所以我煮飯嘅次數都比以前頻密咗好多,平時親子下廚都見到Alfred對廚藝有興趣,所以我決定趁早培養下佢做一個識煮野食嘅小暖男,將來入得廚房,出得廳堂!不過最近發現Alfred高咗,我家原本個地櫃門同佢差唔多高,有時幫我手拎材料都好易撞到個頭; 所以每次開關門,我都要特別小心注意.
Mia Cucina廚房設計得好modern同 smart,諗到可以喺廚房入面加入智能裝置增加實用性,例如有自動升降工作檯,升降收納層架同埋電動消毒碗櫃等等,真係令我大開眼界.特別喺香港住屋嘅實用面積普遍比較細,要靈活善用廚房空間係非常重要,所以度身訂造廚櫃先係皇道.
我除咗要考慮外觀同款式,亦要諗埋門板質料係咪耐用,因為香港天氣潮濕,職員話櫃身最好用七層夾板,咁先夠防潮力!另外,佢哋有多款意大利進口嘅門板飾面隨意配搭,可以同我個飯廳夾返個設計.真係好想推介比大家,Showroom 入面有個弧形廚櫃設計,一改傳統千篇一律嘅長方形廚櫃; 加上我又有小朋友,我覺得哩個廚櫃好啱 Alfred,at
least佢會無咁易撞到D起角位.
不過由於廚房裝修設計係屬於專業嘅範疇,而我就完全無呢方面嘅知識… 今次知道煤氣公司Mia Cucina係做開廚櫃設計,仲可以提供一站式服務,包括諮詢,上門度尺,設計,訂造同埋安裝廚櫃等,同埋,佢地嘅服務真係好好,當日職員都即場解答左我好多廚房裝修嘅問題!最正係如果屋企用明火煮食,佢地會聯絡埋煤氣師傅上去事先 check 下,真係煩少好多!!


text:
英國大學物理治療巡禮- Keele, Nottingham Physio | 讀啲咩?出路?
多謝兩位有心人投稿😆 今次有Nottingham同Keele physio嘅分享!希望幫到大家了解到多啲唔同英國大學嘅課程🤟🏻 Keele B160 究竟讀啲咩? 全面發展,由基本醫人手法,背後嘅科學理論,到學習點樣去睇醫學論文,點樣判斷幾時用最好嘅治療方法等等. 同想像中有咩出入? 基本上冇咩出入,因為身為醫療人員要與時並進,所以學識如何睇醫學論文去學習最新嘅治療手法都好重要. 適合咩人讀? 基本上所有大學科目都係為咗準備你去進入社會工作而去學,所以如果你選擇你自己鍾意嘅科目去讀,你就會有動力去讀.相反,如果要讀一科你討厭嘅科目,你只會想盡辦法去逃避.不過,我認為讀物理治療嘅學生要識多角度思考,應變能力,而且需要自律.首先,因為同一個治療方法未必識合用於唔同嘅病人,所以如何去為病人計劃屬於佢嘅治療方案就要睇你如何變通.自律係因為物理治療有好多嘢背,而且老師都會expect你自己做research,自習,考試都有機會考啲上堂冇咩講但係叫你去自己睇嘅topic,所以如果你可以plan你自己嘅學習時間表,會有所幫助. 教學模式 Lectures | Practical lessons 基本上星期一二上lecture學theory,學唔同嘅病,病因同治療手法等等,星期四五practical會俾機會你去練習治療手法. 考核模式 Oral | Practical 考你病例嘅theory,點樣治療,practical exam會有同學做你model,要你表演治療手法.其他modules就寫文,presentation 等等. Exchange? 呢到year 3 有exchange placements,先向學校報名,然後interview,因為名額有限. 成績/收生要求 英國物理治療基本上a level aab/abb, 正常會要求chem 或bio 期中一個要a, 不過這只是參考,請跟據uni website上寫嘅最新要求作準. 點解揀呢間大學? Keele 嘅賣點係比起其他大學讀3年bachelor畢業,佢係4年 integrated master畢業.placement hours 會比較多.不過因為要跟master 要求,所以yr 2,3,4係50%先合格. Personal statement tips PS係一篇令對方知道你係一個咩人而寫,所以冇可能有標準答案.不過正常你會想sell自己嘅優點,點解讀物理治療etc.然後interview 記住要記得自己ps寫咗嘅野,因為interviewer一定睇過你嘅PS.如果你interview答唔出或答案同ps 有出入,佢就知你篇ps係亂寫. 出路 英國物理治療畢業基本上香港學生一係留返英國做,一係返香港做,睇你自己preference. Nottingham B160 究竟讀啲咩? 讀嘅嘢包括anatomy (解剖學), pathology (病理), muscular disease and disorder, professional and personal development同research methods等等. 要有咩心理準備? Workload比較大,同埋有時都需要學啲唔係超級關事嘅嘢,例如research methods. 教學模式 都係以lectures同tutorial為主. 考核模式 大部分都係口試,冇咩筆試. 收生/成績要求 A level AAB 要經過interview先知入唔入到,7個人得4個人入到. 點解揀呢間大學? Nottingham呢科嘅排名都幾好,喺全英國排第二. 出路 通常讀得呢科畢業之後都會做番物理治療師.


text:
(名家專欄)(Kenneth Kwok)數業人生: 強項與弱項?
「長短」
相信大家出嚟社會做嘢都見過唔少工,通常都會被問到你嘅強項同弱項.咁究竟你又會點答呢?要了解一個人嘅長短,強弱唔係一時三刻嘅事,有時要係現實嘅環境去嘗試.一個團隊係要互相配合,互補長短,所以無需刻意強調自己嘅強項同輕輕帶過自己嘅弱項.用人唯才,無人係完美,而聰明嘅管理係用人嘅強項多於弱項.咁先至可以建立一個完美無瑕嘅團隊.
「面試」
如果面試嘅時候有人問你嚟個問題你會點答?面試你嗰個人係街度撞到你朋友,你會覺得你嚟位朋友會點形容你?而如果嚟位朋友其實同你不和,甚至絕交嘅話,你又覺得佢會點樣形容你?我相信你都會諗一諗,究竟人哋會點睇自己?當然人哋點睇你唔係最重要嘅問題,而係你自己覺你自己係個乜嘢嘅人.唔知有無人面試嘅時候俾人問過類似嘅問題呢?
「了解」
要係短短一個鐘頭去了解一個從未見過嘅人,其實難度非常之高!好多時都真係憑經驗,憑感覺.當然係面試嘅時候都希望透過唔同嘅問題令大家了解更多,而有時啲問題都離唔開個人同工作有關嘅問題.不過有時要再深入理解嘅話,一般嘅問題係好難達到目的.以前係大公司上堂嘅時候做以冰山作比喻,因為通常面試嘅時候只會接觸一啲表面嘅嘢.所以有時啲問題唔係要刁難你,只係想再深入咁了解多啲啫.
本文內容由作者 Kenneth Kwok 授權轉載,原文標題為:強與弱,文章標題由 TechApple 編輯部修訂.以上言論屬於作者個人意見,並不代表 Techapple.com 立場.


text:
魔術
魔術(英文:Magic Trick)係以不斷變化令人覺得不可思議並帶畀觀眾驚奇體驗為核心嘅一種表演藝術,通常會利用掩眼法,特殊手法,助手,道具等.
魔術師係指從事魔術活動,而唔係濫用魔術嚟做啲唔道德或犯法行為嘅人.
魔術唔係只有掩眼法,而係一項務求違反客觀現象嘅表演藝術,必須有純熟嘅手法同精製嘅道具,瞭解觀眾嘅心理同良好嘅表演心態.一個成功嘅魔術能夠令到觀眾睇得如癡如醉,要靠非常好嘅表演同創意.魔術唔係一定要有特殊道具,助手,台前幕後嘅協助,有時候只需要身邊有嘅物件都可以變出一個好魔術.
魔術嘅定義[編輯]
一般人認為,魔術係一種違反客觀規律嘅表演藝術.係依據科學嘅原理,運用特製嘅道具,巧妙綜合視覺傳達,心理學,化學,數學,物理學,表演學等唔同科學領域嘅高智慧表演藝術.捉緊人嘅好奇,求知心理嘅特點,製造出種種令人覺得不可思議,變幻莫測嘅假象,從而達到以假亂真嘅藝術效果.
魔術係一種綜合嘅舞台藝術,魔術嘅完美呈現係魔術師準確操縱現場同埋掌控人心嘅結果.魔術依靠靈活運用光,聲,電等物理同化學嘅多種科學原理,用奇特嘅藝術構思,造成種種離奇巧妙嘅表演形象.魔術師經常利用轉移注意力,燈光效果同埋人嘅錯覺等原理嚟製作舞台效果,從而為觀眾呈現一幕幕精妙絕倫嘅魔術表演.
魔術展示咗佢特殊同獨到嘅藝術趣味,能夠激發人嘅想像力,啟迪人嘅智慧,增長科學知識,豐富娛樂生活.
歷史[編輯]
起源[編輯]
正確嘅魔術起源時間無從稽考,推測喺有人類活動開始就有魔術.魔術嘅起源係宗教同信仰.喺古代,啲人相信自然界中所有嘅事情,都係因為有精靈或神靈操縱,因此巫師或祭師利用人類迷信嘅心理,利用其他人唔知道嘅原理製造神跡,令人相信呢啲係由精靈或神靈所行出嚟嘅,藉由魔術強化宗教嘅儀式,令到嗰班信徒更加確認佢哋嘅信仰.
歷史上最早嘅魔術紀錄係喺古埃及,大約係喺西元前2600年,亦即係距離而家四千幾年前,古希臘嘅神殿亦利用咗魔術嘅原理.1823年發現嘅《威斯卡手稿》,文獻上記載咗一位名叫德狄(Dedi of Dedsnefu)嘅魔術師,受召為法老王進行表演.佢將一隻鵝個頭斬咗,而斬咗頭隻鵝重識得郁,最後再將頭駁返去原本隻鵝度.嗰份紀錄描述咗呢位魔術師對塘鵝同公牛亦進行過相同嘅戲法.古希臘嘅神殿亦利用咗魔術嘅原理.例如祭司打開神殿大門嗰陣,風箱會吹向地面,祭臺上就出現咗火焰,重有利用風管製造識講嘢嘅神像.
而最早嘅戲法紀錄就係「杯同波戲法」(Cups And Balls),呢個係目前啲人所知道最古老嘅戲法.喺埃及嘅壁畫度(Tomb of Baqt III at Beni Hassan B.C 2500)亦有紀錄.而真正佢嘅歷史表演紀錄可以追溯到1世紀嘅時候.呢個戲法喺中世紀嗰陣大受歡迎,好多魔術師都廣泛喺市集度表演.當時嘅魔術師被稱為雜耍者(Juggers).呢啲四處旅行嘅表演者同樂師,詩人,特技表演者到村莊嘅空地度以簡單嘅戲法娛樂村民.
中世紀[編輯]
到咗中世紀末期,歐洲魔術師開始面臨嚟自教堂嘅強烈反對.因為嗰陣時啲人非常相信巫術同超自然現象,而教會相信超自然事件唔係出於聖靈就係出於邪靈嘅信念,令到任何未被教堂認可嘅魔法,就會被認為係黑魔法.只要有一個人指證,魔術師就會面臨審判.好多魔術師都遭受到指控,指証佢哋同惡魔結盟.
即使受到迫害,魔術師依然係個既危險,又受到歡迎嘅職業.一些魔術師受到大地主同貴族嘅青睞同保護.呢個時期四處遊走表演嘅魔術師,只有有限嘅戲法可以進行表演.當時啤牌重未普遍,需要大型道具嘅戲法又昂貴.所以魔術師要依賴靈巧嘅手法同講故事嘅技巧.用鳥類同動物表演嘅戲法相當受歡迎.
近三百年前,宗教對於魔術嘅迫害逐漸加深,喺英王亨利八世統治期間,表演魔術嘅懲罰係死刑.到咗16世紀末,對女巫嘅迫害去到大屠殺嘅地步.由於呢啲瘋狂嘅行徑,好多魔術師嘅生命都受到威脅,若果唔透露魔術嘅秘密,可能會被處死.因此促使咗第一本英文魔術書籍嘅誕生,1584年嘅「巫術探索」(The Discovery Of Witchcraft).呢本書嘅作者雷吉諾·史考特(Reginald Scot)嘅目的,係為咗要拯救魔術師嘅性命,為咗將魔術師嘅技巧同女巫嘅邪惡力量作為區分,喺書度揭露咗唔少魔術嘅秘密,以證明呢啲睇落似奇蹟嘅神蹟,事實上係由一啲自然嘅技巧嚟達成,而唔係藉住邪惡嘅力量.而佢嘅作品,的確令到好多魔術師脫離被燒死嘅命運.書中介紹好多魔術嘅祕密,部分到今日都重有用緊.
喺歷史上,只要有群眾聚集嘅地方,魔術師嘅表演就會高朋滿座.喺18世紀,啲人最經常聚集嘅地方係每年嘅市集.呢度會有各種馬戲,特技等表演.但係喺呢啲競爭之中,唯一嘅明星就係魔術師.18世紀最偉大嘅魔術師,係埃賽克·福克斯.佢喺1720年代聲名大噪,喺每個城鎮嘅主要市集度,都能夠見到佢嘅蹤影.埃賽克嘅經典魔術係蛋袋(Egg Bag),喺空無一物嘅袋裏面,不斷拎雞蛋同小物品出嚟.要睇福克斯嘅表演需要畀一先令.佢喺呢項技法嘅先師,因此成為咗高收入者,甚至重有一班忠實嘅支持者.佢喺1731年死嗰陣,報紙報導咗佢留低一萬英鎊嘅遺產,相當於今日嘅100萬美金,由此可知佢幾受歡迎.
到咗19世紀,隨住劇院嘅興起,魔術師搵到新嘅舞台.最早將魔術帶到戲院,並喺劇院打出名堂嘅魔術師,被稱為「北方嘅大巫師」(The Great Wizard of North)嘅蘇格蘭魔術師,約翰亨利安德森(John Henry Anderson 1814-1874).佢嘅創新表演風格,影響咗後世眾多嘅魔術師.魔術師將巧手結合燈光同舞台效果,展開咗魔術嘅新紀元.有史以嚟魔術師登上咗歷史嘅巔峰,好多魔術為咗因應戲院而誕生.十九世紀尾係魔術表演嘅黃金時期,各地嘅魔術表演都係高朋滿座.魔術師當時穿着正式嘅燕尾服,就好似當時去戲院嗰班觀眾一樣,呢個亦係魔術師着燕尾服表演嘅起源.有啲魔術師甚至成為咗家傳戶曉嘅名人.
二十世紀初期最著名嘅魔術大師係逃脫大師哈利·胡迪尼(Harry Houdini 1874-1926),傳奇魔術大師胡迪尼,喺美國係家傳戶曉嘅人物,胡迪尼擅長於逃脫術表演,手扣,緊身衫,牛奶罐,中國水牢同最出名嘅水底逃脫.胡迪尼同時亦係揭發以魔術手法欺騙大眾嘅所謂特異功能人士嘅先驅者.直到今日啲人依然記得佢嘅事跡.
但係喺1930年代電影工業起飛,令到魔術表演市場快速衰退.因為只要喺電影度加入特殊效果,任何魔法都可能發生.唯有真正嘅魔術大師,先至能夠令觀眾着迷.
現代[編輯]
現代人對魔術嘅需求又再度上升.隨住賭城拉斯維加斯等娛樂城同電視嘅發展,造就咗魔術巨星.魔術大師一般收費高昂,而且喺世界各地都有支持者.現時,魔術依然能夠滿足觀眾對於驚奇同娛樂嘅需求.
主要類別[編輯]
- 近景魔術
近距離喺一個或幾個觀眾面前表演,需要有熟練嘅手法技巧,所用嘅道具多數係日常生活用品,例如錢幣,啤牌等.因為同觀眾面對面接觸,觀眾通常又可以觸摸表演物品,往往帶嚟極大震撼.
- 舞台魔術
需要配合大型魔術道具,舞蹈,舞台燈光,音響演出,如果有需要,舞台亦要經過特別改裝,呢類表演只適合喺劇場或禮堂度進行.
- 互動魔術
介於近景同舞台之間,主要強調互動性,又稱為中距離魔術.
- 大型幻術
喺專業嘅領域裏面「幻術」(Illusion)呢個字眼本身有佢特定嘅意含,幾乎總係指涉及喺其中或包含人物或大型動物嘅魔術「效果」(Effect).
基本效果[編輯]
- 製造(Production):包括出現,製造同繁殖(分裂).
- 消失(Vanish):將固體消失.
- 移位(Transposition):將固體由一邊移動到另一邊.
- 改變(Transformation):質同形嘅改變.
- 穿透(Penetration):一個固體物件冇任何損傷穿過另一個固體物件.
- 復原(Restoration):將完全破壞嘅物件恢復原狀.
- 賦予生命(Antimation):令到冇生命嘅物件自己會郁.
- 漂浮(Antigravity):改變佢嘅重力.
- 吸引力(Attraction):神奇嘅吸附力,亦係改變重力,但係需要有另一個有形嘅物體去吸附.
- 刀槍不入(Invulnerability):反人體自然現象.
- 反自然物現象(Physical Anomaly):反常或畸形嘅人或動物.
- 同觀眾比賽(Spectaor Failure):畀觀眾上台照住做,結果卻係唔一樣.
- 共同反應(Sympathetic Reaction):操縱某一物體,而另一相同物體就有同樣反應.
- 控制力(Control):用意志力控制無生命物.
- 辨識力(Identification):用視覺以外嘅感官辨識文字或物體.
- 讀心術(Thought Reading):讀取對方心中所諗嘢.
- 思想傳送(Thought Transmission):將心中所諗嘅嘢唔係用口傳達畀其他人.
- 預言(Prediction):預測將要發生嘅事.
- 超感應力(Extra Sensory Perception):就是俗稱嘅ESP.
魔術師戒條[編輯]
- 要尊重同道;
- 要認真練習;
- 未練習熟練之前唔可以表演;
- 唔可以無代價教授魔術;
- 唔公開魔術嘅秘密;
- 唔可以喺表演之前講出魔術效果;
- 唔好係同一觀眾面前表演同一套魔術;
- 要以正途發展魔術.


text:
上個月過完母親節,咁你知唔知 2018 父親節 係幾時? 6月17日 就係啦!諗好點同爸爸 慶祝父親節 未啊?就咁寫張 父親節卡 ?送代表爸爸嘅石斛蘭?準備 父親節禮物 往往都唔容易,因爲老豆們未必鍾意太張揚,太貴又會覺得你嘥錢買野,而且佢哋又易怕醜!咁點先可以有心思得黎,又氹到爸爸呢? HelloToby 精心挑選左以下嘅 父親節小禮物 , 父親節節慶活動 ,無論你爸爸係上班族定全職父親,總有一樣適合!
1) 陶瓷班 — 親子 DIY 手作活動
今年送咩比爸爸好?有無一樣野係每個人都需要嘅呢?無論爸爸喺office定屋企,都會需要一隻水杯.好多人都話越日常嘅野就越代表倒一個人嘅品味,你不妨從細節入手,邀請爸爸一齊親手造 瓷器 ,譬如 陶瓷保溫杯 , 瓷碗 , 等餐具,屋企張餐臺即刻變得更有質感同品味.HelloToby爲你推介 陶瓷班 , 陶藝班 導師,種類包括手捏, 拉坯 等,切合你嘅需要同技巧.就算平日唔做開手工,都可以上 陶瓷體驗班 或者一次性嘅課程,同爸爸一齊做件簡單嘅作品.
2) 按摩舒緩疲勞 — 上班族爸爸之選
作爲上班族嘅爸爸每日都對住部電腦,或者成日有體力勞動,身體負擔過重都唔為意.趁住 父親節 帶爸爸一齊去 舒壓!最珍貴嘅父親節禮物莫過於 健康,趁住星期日帶爸爸 按摩,以 泰式按摩 , 香薰按摩 ,等佢身心都可以休息一下.覺得爸爸平時太粗枝大葉,唔識保養自己?你仲可以順便帶埋佢去做 Facial ,Keep住年年18歲!
3) Party Room 慶祝父親節 — 父親節 家庭樂
過時過節,大家族可能鍾意熱鬧啲,約埋一齊慶祝.出去 父親節食飯 都係一個方法,不過如無意外出面嘅餐廳都應該係人頭涌涌……唔想出去同人逼?不妨租個 派對場地 ,自己整個特別嘅 父親節慶祝派對 ! 擔心 Party Room 無嘢玩?其實依家嘅 Party Room 嘅玩樂設施真係應有盡有,從 Boardgame , 電子遊戲機 , PS4 ,到 BBQ場 , 唱K設備 , 麻雀 ,你諗到嘅基本有!爸爸絕對唔會覺得悶! Party Room 仲可以幫你預備埋 Party Food .無論爸爸屬於靜態定動態,總有一款適合!
想知 Party Room 租場費用? HelloToby 幫到你!你仲可以參考 HelloToby 精選嘅 Party Room !
4) 陪爸爸健身 — 動態 父親節慶祝方式
多數人平日要返工返學,好少喐動,返到屋企又好想爭取 親子時間 ,未必會的起心肝出去 做運動 .如果你爸爸屬於好動型,不妨趁住週末活動下,放低手頭上嘅工作同爸爸一齊 減肚腩 .嫌戶外太熱嘅話,一齊跟 私人健身教練 做Gym , 打泰拳 !
5) 住家菜 — 父親節美食
除左同老竇慶祝之外,唔好唔記得仲有公公,爺爺.如果想約埋佢地一齊食 父親節晚餐 ,最穩陣當然係親手預備 家常菜 !出街食未必適合每個人嘅口味,尤其係老人家可能要戒口.可以嘅話,按佢地嘅口味設計幾款 烹飪食譜 ,已經係最貼心嘅 父親節套餐 .
6) 戶外郊游 — 親子活動好去處
香港人好多時都屈響室内,間中去戶外透透氣都係好事.好多男士都鍾意攝影,如果你爸爸都係攝影愛好者,不妨揾個地方行山,陪爸爸影下風景相.怕天氣酷熱或者係行山新手,可以選擇行水壩,或者去海旁草地野餐,都係一啲 親子郊游好去處 .
唔知父親節郊遊去邊度好? HelloToby 一早已經為大家準備好遠足行山好地方嘅指南!
7)約爸爸去親子野餐 — 親手做野餐食物
除左郊游之外,如果爸爸比較鍾意靜態活動,但又想一家人出去享受下大自然, 揾片 草地 野餐都係一個唔錯嘅選擇.香港嘅 野餐地點 就有中山 公園同迪欣湖,幾適合一家大細野餐.野餐用具可以好輕便,只需要一張野餐墊同食物已經足夠.如果你夠時間準備,亦可以親手整一啲pastry,沙拉,鮮橙汁等等無添加嘅 野餐小食 ,帶埋card games去一齊玩,已經係一個好寫意嘅星期日下午啦!
其實除咗野餐之外,你都可以順便露營! HelloToby 為你準備咗 香港靚景露營地點,希望可以幫到你!
8)齊齊踩單車 — 假日 親子活動
宜家 共享單車 盛行,就算屋企無 單車 都可以租黎玩幾個鐘.踩單車係一種好flexible嘅運動,無論爸爸係咪sporty類型,你都可以視乎體力同時間決定踩咩路綫,再揾地方租車.本地有好多踩 單車好去處 , 包括 大尾篤單車 , 東涌單車 , 大埔單車 , 元朗單車 , 大圍單車等地方比你選擇.你仲可以安排埋後續活動,例如踩完 南生圍單車 後參觀埋 敬輝農場, 迪欣湖單車 後順便野餐等,總有一款式適合你同你爸爸.
唔知上面嘅 父親節慶祝活動 Idea有無幫到你呢?如果覺得都唔啱,唔緊要! HelloToby 仲有好多唔同嘅服務,一定可以幫到你同爸爸喺香港過一個特別嘅父親節!其實對一個人好,形式唔係最重要嘅,最重要嘅係你嘅心意,有呢個心就已經夠!
你有專業技能,想要發揮所長?加入 HelloToby 平台搵新客戶啦!
——
延伸閱讀:(世上只有媽媽好)慶祝 母親節 心意全攻略2018
延伸閱讀:( 游泳班 開鑼)搵教練 學游水 6大須知( 兒童泳班 + 成人泳班 )
緊貼HelloToby Blog同Facebook Page,隨時搵HelloToby幫手!


text:
去旅行係離開香港,但始終都離唔開互聯網.上網搵地圖,搵食,搵景點,有得上網方便好多,唔通大街大巷打開成米長嘅地圖咩?咩年代呀?仲有要上面書同Instagram曬命呢?所以去旅行,為咗解決上網問題,唔少人都會租隻Wi-Fi蛋,但租間公司嘅蛋好呢?令次就等筆者教大家啦.
▼有Wi-Fi蛋,咁喺外地就可以上網啦.
sim卡數據易用爆
去旅行上網,唔一定用Wi-Fi蛋嘅,都有人選擇用sim卡.咁到底租隻Wi-Fi蛋定係買sim卡化算,咁就要睇你去到外地點上網法.
首先講sim卡,sim卡係畀一個固定費用,喺某段日子內上網,雖然日均嘅價錢平,但可能得果幾GB數據,萬一上網上多咗,超過數據上限,突然上唔到網都幾麻煩,吓吓監察住個數據使用情況又唔方便.當然有啲sim卡唔會限你用幾多GB,但數據用得多或到咗繁忙時間就會限速,都幾多掣肘.
有人選擇喺鴨記平平哋買定張外地sim卡落機用,但人在外地,萬一張sim卡唔work或自己唔識用,都唔知點算好,而且外地網絡制式與香港可能唔同,有人試過落機先知中伏,標榜嘅4G慘變得2G,甚至有個案係用唔到!所以唔係好識搞嘅人都係落機後喺機場sim卡櫃位買返張好,起碼有乜唔明都可以問清楚.
不過落機買sim卡又衍生一個問題,就係櫃位有限,喺繁忙時間,多位旅客同一時間買sim卡,隨時花上1至2個鐘頭喺排隊買,筆者就試過喺台灣桃園機場等咗個幾鐘頭先買到張sim卡,結果之後嘅行程失咗少少預算.
▼sim卡數據唔少都係得果幾GB,而且有喺外地用唔到嘅風險.
用Wi-Fi蛋唔使煩
至於Wi-Fi蛋就唔同了,現時Wi-Fi蛋租用公司愈開愈多,收費都係1日幾十蚊,喺香港上機前取蛋,到外地一落機多數一開蛋,在裝置輸入密碼就用得,而且通常都係無限上網,network可供多人使用,所以計使用上嘅方便快捷嘅話,Wi-Fi蛋遠比sim卡優勝.
不過要提醒大家嘅係,雖然唔少Wi-Fi蛋租用公司都標榜佢哋嘅Wi-Fi蛋係「無限上網」,但實際上服務都受「公平使用政策」限制,部分Wifi蛋上網上到一個流量就會出現限速或中斷網絡,要翌日先可以再上網,而且多數公司都唔會主動提及,建議租用前要問清楚.
話雖如此,sim卡收費為一次性,如果唔多上網,計返每日平均使用嘅價錢往往比日計嘅Wi-Fi蛋平,但如果要頻頻將影嘅相即時上載facebook同instagram呃like,而且與多名友人同行嘅話,筆者建議租Wi-Fi蛋好過.
Wi-Fi蛋租借公司數量多,依家筆者就用Google搜尋到的頭3間公司,即係Wifi Egg,維訊數據同Crazyegg,比較吓佢哋嘅服務,再總結應該點樣選擇Wi-Fi蛋.
Wifi Egg按金太貴
第一間拎出嚟比較嘅公司係Wifi Egg.呢間公司要求客人租Wi-Fi蛋最少租3日,喺尖沙咀,銅鑼灣同元朗門巿提取同歸還Wi-Fi蛋不另加收費,但若果懶或唔得閒唔去攞,要速遞到工商地址,則要收取$30運輸費;去完旅行又以速遞方式歸還嘅話,同樣要收取$30運輸費.租蛋費用方面,港人最常去嘅日韓台,Wi-Fi蛋都係日租$40,由於最少要租3日,即最低消費要$120.不過要注意嘅係,呢間公司每次租蛋都會事先收你$1,000按金,歸還Wi-Fi蛋時先會退返.
維訊速度較慢
第二間係維訊數據,租借日數都係最少3日,按金$500.提取及歸還方面,因為機場兩個客運大樓均設有交收地點,咁就唔使出發前冋返港後來回門巿,但要注意佢哋嘅Wi-Fi蛋傳輸速度唔夠快,未必應付到多人同時上網所需.
▼維訊數據在機場兩個客運大樓均設有交收地點.
Crazyegg日租最平
至於第3間要拎出嚟比較嘅係Crazyegg.佢哋最少租借日數為4日,日韓台嘅數據速度都是標榜4G,惟未有明確講明幾多Mbps.呢間公司唔少租借計畫都做緊減價,喺12月31日前出發去日韓台嘅48小時前預訂,三者優惠價為日租$25,價錢嚟講係非常便宜.大家以銀行過數租用呢間公司嘅Wi-Fi蛋,係要同時支付$500按金,還蛋時先獲退款.至於用信用卡畀錢嘅,畀錢時會保留你$500信用額,完璧歸趙時者問過會解除.
Crazyegg方便快捷
好喇,羅列咗3間公司嘅服務,咁租邊間嘅Wi-Fi蛋最好?如果從價錢睇,維訊數據可以即刻foul出局,因為首先佢嘅價錢係三者中最貴,而且傳輸速度較慢,冇人諗住租個Wi-Fi蛋會上網慢,唯一唔輸蝕嘅地方係機場有得交收,客人就唔使咁頻撲去攞蛋還蛋.
▼韓國嘅電話網絡制式與香港有別,基本上冇乜sim卡啱用,為安全計,都係租隻Wi-Fi蛋好.
咁Wifi Egg同Crazyegg又應該揀邊間呢?筆者其實會揀Crazyegg.雖然Wifi Egg嘅Wi-Fi蛋上網速度都快,標榜日本有成150Mbps,台灣又有100Mbps(韓國較少,只有75Mbps),但衰在冇得機場交收,要去門巿,按金又要成本$1,000咁貴.去旅行出發前同返港後通常都好忙,邊有時間交收呢?Crazyegg按金只係$500之餘,又可以機場交收,最重要係依家做緊優惠,租蛋去日韓台都係每日$25,又平又方便又快捷.
不過,Wifi Egg都唔輸得晒,佢哋嘅Wi-Fi蛋電量可以用到8至10個鐘,時間較Crazyegg嘅6至8個鐘長.
其實坊間仲有好多Wi-Fi蛋租借公司,以上3間公司嘅比較資料僅作參考,目的係為大家指出需要留意嘅地方,而且收得好唔好,去到外地先知.所以大家都係最好喺租用前了解清楚,睇吓佢哋嘅口碑,再選擇最適合旅程用嘅Wi-Fi蛋啦!
美國運通 x ZUJI優惠
睇得Wi-Fi蛋嘅人,多數有意或已計畫去旅行.依家客戶憑美國運通卡嘅會員到ZUJI預訂機票,最多可獲$500折扣現金折扣!
長線航點機票:
應用此優惠券代碼:AEHKLH500M12
每個機票預訂享HK$500即時折扣
短線航點機票:
應用此優惠券代碼:AEHKSH200M12
每個機票預訂享HK$200即時折扣
套票(只適用於星期五,六,日):
應用此優惠券代碼:AEHKDP300M12
每個套票預訂享HK$300即時折扣


text:
炆薯仔時加個蕃茄會令成煲咖哩都好味好多架
Category: 煮
非正宗台式三杯雞
正宗台式三杯雞係要用1:1:1比例既麻油, 米酒, 醬油, 但係唔想太油膩, 所以我將麻油比例減少左, 不過都好好味好夠汁撈飯架
少少醉雞翼
唔鍾意醉雞太醉既朋友揮手~ 呢個雞翼真心易整, 鍾意幾重酒味完全由你自己話事
可樂一字排
呢個汁真係無得輸!
菜肉雲吞
一粒入面有菜有肉有澱粉, 連煮都係一煲過搞掂~方便!!
香草蕃茄燉雞
原本打算整普羅旺斯燉雞, 但係無西芹又無thyme~所以索性加埋其他香草及paprika, 整左呢個香草蕃茄燉雞, 我仲用埋多出黎既汁煮飯, 啖啖都充滿香草味!
冬菇雞粥
走捷俓用左白飯同現成鹽焗雞煲粥, 1個鐘左右就食得喇~
豉油皇炒麵
係街買豉油皇炒麵都唔貴, 原來自己整仲平, 用買一份既價錢自己整夠4個人食喇~
自家鮮豆漿
真正無添加無防腐劑, 唔駛豆漿機都好易整
南瓜忌廉湯
唔用雞湯唔落麵粉, 唔駛預先蒸熟炒香~ 用最天然既材料都做到幼滑濃厚好味道!
泡菜牛肉豆腐湯
韓國菜之中最鍾意就係泡菜豆腐湯, 其實自己做一d都唔難~而且仲好經濟tim!
菜乾蠔士燒豬骨粥
10蚊一份燒豬骨, 其實都仲有好多肉 加埋菜乾蠔士用黎煲粥, 又好味又下火


text:
Wikipedia:非自由內容使用準則
基於維基媒體基金會2007年3月23號版權政策相關決議,呢份文件係粵文維基百科嘅豁免原則政策(EDP).
理據改
- 支持維基百科創作永久性嘅自由內容嘅使命,畀所有用戶可以用任何媒介唔受限制噉分發,修改同使用.
- 將法律風險降到最低:透過限制非自由內容嘅份量,同埋使用比美國公平使用法律更嚴格嘅非自由內容使用準則.
- 促進非自由內容嘅謹慎使用,來到支持發展一個高質素嘅百科全書.
政策改
其他嘅非自由內容,包括所有受版權限制嘅圖,聲同片,以及係其他無自由內容協議嘅媒體檔案,要符合晒以下全部10個準則先可以喺粵文維基百科道用.
- 無自由內容可以替代.要喺無相等自由內容可用或可製作,先至可以用非自由內容.
- 尊重作品嘅商機.非自由內容嘅使用方式要無法取代原本受版權保護材料嘅市場用途.
- 有限使用:
- 最少數量使用.一項非自由內容就可以表達到嘅重要信息,唔可以多過一項.
- 最低限度使用.用一部分就夠嘅話,唔好用曬成份完整嘅非自由內容.可以透過降低解像度/保真度/位元速率以滿足呢項要求.
- 事前發表.非自由內容要由版權持有者喺維基百科外出版或公開展示過.
- 內容.非自由內容要符合維基百科嘅內容標準,並且要係百科全書式嘅內容.
- 特定媒體政策.非自由內容要符合維基百科針對特定媒體類型嘅政策.
- 至少一篇文章.非自由內容要至少喺一篇文章道用.
- 語境重要性.非自由內容要對讀者理解文章主題有重要作用,且缺乏其會妨礙理解.
- 場合限制.非自由內容淨係可以喺主名空間嘅文章道.
- 媒體描述版.媒體描述版道要有以下內容:
- 原本受版權保護材料嘅來源.可以嘅話最好加埋版權持有者嘅身分同版權年份.
- 一個機讀(machine-readable)版權標籤.
- 為每篇用到份非自由內容嘅文章提供獨立嘅機讀公平使用理據.


text:
「發問」
每個人成長都會問好多問題,嚟個係必然,因為當你唔明白件事嘅時候,自自然然就會有問題.而學習嘅過程總會回到問題,當自己唔明嘅時候當然會問好多問題.嚟個係自然同正常嘅現象,不過亞洲人就好似唔敢係一大班人面前發問問題.有啲人嘅原因係因為怕問咗會顯得自己愚蠢,但係唔問問題未更加愚蠢?所以有問題係應該勇於去發問而唔係怕無面!
「問題」
相信嚟個問題唔係今日先知有,但係都好想講一講自己嘅睇法.其實點解香港嘅教育制度會令到啲學生唔敢發問問題呢?不論係自己返大學教書也好,去講座也好,其實好多時最未都會問大家有無問題.不過每次都係咁,大部份時間都係無人敢問問題,最多都係一條起兩條止.不過當落堂之後就會有好多人走嚟問問題,但係如果係其他地方應該會係掉返轉!
「教育」
唔記得咗係邊度聽過一個朋友講,香港嘅老師會覺得小朋友發問問題係一個問題,甚至唔鼓勵佢哋發問問題.其實咁樣真係打擊小朋友嘅好奇心,因為問問題係因為唔明甚至係因為想知多啲所以先至會問問題.如果不斷俾人禁止問問題,其實慢慢就會唔敢問問題.所以外國嘅教育係鼓勵的學生問多啲問題,而嚟個習慣係由細培養出嚟.以有問題而唔發問先至係問題囉!講完都覺得自己好笑!
Also published on Medium.


text:
「尊重」
每個人都會將唔同嘅人同事分開唔同嘅次序同優先權,有啲人會以自己嘅利益行先,有啲就會話係家庭,又或者朋友,又或者工作.其實無論你嘅次序係點都好,每個人都會有少少唔同.有啲人會企係自己嘅角度去批評其他人嘅先後次序,不過其實乜嘢行先,乜嘢行後都唔係重點,而係你尊唔尊重其他人.事關每個人都有自己嘅權利去決定邊樣嘢優先!試問下如果你被人質疑嘅話你會點?
「優先」
其實人大咗,慢慢自己會將唔同嘅事物重新編排佢哋嘅優先權!以前我好肯定將工作排係所有嘢前面,因為工作帶俾我嘅係成功感.不過近年好明顯係將家庭放喺第一位,因為無嘢係俾屋企更加緊要.不過有時係好難去平衡所有嘢,因為有時某啲情況真係無得你揀,就算你幾想堅守都好,有時都要妥協.妥協唔代表要改變自己,只係喺某啲情況要作出適當嘅調整.太過堅持有時未必係一件好事!
「改變」
人生就係咁得意,當你一日一日長大經過某啲人生階段嘅時候,自自然然你就會作出調整,有時連你自己都未必察覺到.而最慘嘅係身邊嘅人改變咗,不過佢哋自己察覺唔到.因為佢哋會以新嘅優先權去處事嘅時候,所以就覺得同你有啲出入,一不小心摩擦就會出現.所以每當人生經歷重大改變嘅時候,自己其實應該檢視下自己有無改變先,當然知道有時真係好難,如果唔係當某啲事去到無可挽救嘅地步就大件事了.
Also published on Medium.


text:
點解要窮遊?
香港地方細衣食住行乜都貴,工作壓力大,生活節奏又快,逼到香港人想「逃離」這壓力天堂.旅遊,旅遊同旅遊相信係大部分香港人每年最渴望做嘅三件事.出外旅遊唔單止放鬆心情,亦可以住得好D舒服D,頓時脫離現實換個環境享受生活,旅遊大致可分為四種……
第一種:景點旅遊,去每個不同嘅地方旅遊當然要一覽每個地方嘅景點或者熱門商鋪,影下靚相,打個靚卡,Po個靚ins,不枉此行.
第二種:購物shopping遊,每個旅遊地方都會有當地嘅特色商品,或者抵買嘅貨物,例如去歐遊就會買包包,名錶,因為普遍歐洲買錶無論價錢亦或者入手難度都比香港更平更容易.去日本就會買藥妝,潮物,例如享譽國際嘅手工銀飾 Goros 就係好好嘅代表,通常都會為左購買一些香港本土比較難買嘅商品而專登前往購買,甚至買翻香港轉售亦係不錯嘅選擇!
第三種:懶人旅遊,懶人旅遊顧名思義就係要夠「hea」夠 Relax,每一日都會訓到自然醒,行程都無預先計劃,唔會因為要行嗮景點購物點而令到自己時間緊迫,呢個係小編最鍾意同埋最推薦嘅旅遊方式,因為係香港生活本身已經係行程滿滿,訓唔飽,或者趕 schedule,所以旅遊更應該係隨心隨意嘅狀態去享受.
第四種,全面深度遊,簡單講即係乜都要做齊,好似細個同阿爸阿媽跟團咁,係一種終極折磨嘅旅遊方式,每日訓唔飽之餘,又要係緊迫嘅時間內去唔同觀光景點,跑完一個接一個,慘過係香港返工,小編極不推薦此方法.
之但係好似小編咁收入低企又長期糧尾,歐遊或者馬爾代夫呢D富貴遊幾乎唔洗諗,咁可以點樣滿足一年一次去chill下嘅渴望呢?想做到最優惠價錢出行,最重要嘅就係出行時間,盡量避開大時大節,例如暑假,聖誕新年呢D旅遊旺季.要窮遊首選3-6月同9月,呢D日子機票酒店價錢相對抵玩,以下就推介幾個貼地窮遊好地方俾大家參考下!
泰國
絕對係平價窮遊嘅不二之選,泰國有當地嘅鮮明文化同特色,例如人妖show,成人show,泰菜美食等等;都吸引住世界各地嘅旅客欣然前往!想shopping食野就去曼谷,曼谷係亞洲其中一個最繁華嘅城市,奢侈品手信禮物樣樣皆有,同樣地亦係美食之都,匯聚世界各地嘅美食,小編比較建議係去大型shopping mall,因為購物同美食都非常集中,價錢亦便宜,最重要當然係交通方便臨近地鐵站,因為曼谷交通非常繁忙,搭地鐵比較慳金錢同時間,例如:Central World,Central Embassy 等等.
同樣曼谷亦有唔少熱門景點例如四面佛,曼谷大皇宮同玉佛寺;去開都記得要去拜下,祈求來年嘅好運氣都係唔錯嘅選擇.當然如果想一覽泰國風情,享受陽光與海灘就可以揀芭提雅或布吉,睇show蒲吧都係泰國最出名的,可以好好休息,吹吹海風,價錢便宜,又可以享受四面環海,十分寫意!

台灣
台灣一直都係香港人平價旅遊嘅首選,因為台灣距離近文化又相似,機票酒店平,消費豐儉由人,食物質素高而且台灣人熱情禮貌非常nice!台灣嘅購物點有西門,一個類似香港旺角嘅地方,購物非常全面嘅步行街,另外就係忠孝東路,潮牌店鋪雲林,更有D係香港無嘅專門店,例如:Stussy,周杰倫嘅自家牌子 Phantaci; 去開唔好錯過,難保你會遇見周杰倫!
另外小食掃街選擇非常多,夜市文化絕對係一大特色,小編首推饒河街夜市同寧夏夜市,呢兩個都係台北當地人經常去幫襯嘅夜市,價錢便宜食物質素高,反觀士林夜市就麻麻地,通常都係遊客居多,價錢雖然平但質素就不及其他啦.另外景點方面,九份同十份都唔錯,有當地特色芋圓賣,非常地道好味,仲可以點天燈.或者可以去貓山坐下纜車,台北101觀看台從高處包覽美景,都係不錯嘅選擇!

中國
亞洲最優惠嘅價錢當然唔少得中國,「我一路向北離開有你的季節」連周杰倫都要唱一路向北,甘究竟中國咁大有什麼地方值得一去呢?
小編今次推薦大家四川!好多人普遍印象係四川相對落後,同埋只有辣野食,錯!大錯特錯!四川繁華程度好高,同埋川菜亦唔係主打辣.首先,香港直飛四川嘅機票好平,通常淡季單人來回1000蚊唔洗,酒店住宿一晚300蚊左右已經住得唔錯.
四川有個特色係香港無嘅,就係落雪,講起落雪就要同大家推薦下四川景點九寨溝;九寨溝裡面有大大小小過百個湖每一個湖嘅顏色都唔同,皆因水中富有礦物質所以顏色會有不同,再配埋雪山嘅景色,絕對不枉此行.
另外四川有出名嘅購物點太古里非常繁華,無論奢侈品或者運動品應有盡有,還有一個非常之大嘅kaws雕像,可以去打打卡潮聖一下,另外特色嘅小食點係寬窄巷子,裡面包含好多特色食物,有辣有唔辣,例如三大炮,紅糖糍粑,黑糖涼粉等等,包保滋味十足!
日本
雖然日本相對以上三個地方無咁便宜,但係淡季前往亦不算貴,所以同樣在窮遊射程範圍之內.首先日本嘅交通費尤其的士非常貴,所以盡量去有鐵路嘅地方,例如東京,大阪都有地鐵.
大阪為首選,因為東京相對來講消費比較貴,反觀大阪價錢就公道好多,同埋亦係旅遊熱點!去大阪不得不提嘅就係環球影城,一個大型主題遊樂場,類似於香港迪迪尼同Ocaen Park,入面無論玩買食都非常齊全,叫得「影城」又點少得電影嘅cross play呢?Transportmers,Minions;仲有小編最愛嘅 One Piece ,如果大家同我一樣係狂熱fans記得要去啦!
吃貨熱點小編推薦心齋橋,類似台灣西門町嘅步行街,無論食同買乜都有,高中低檔樣樣齊,當中食拉麵係平價嘅不二選擇!景點方面,小編推薦九州動物園,因為香港地細租貴根本容納唔到大型嘅動物園,所以如果帶埋小朋友一家大細去都十分推薦.另外仲可以去天保山坐摩天輪,去中之島欣賞日本古跡建築.

終極窮遊攻略
選擇香港政府或者多個國家發出旅遊警示嘅地區,亦不失為冒險窮遊好時機,呢D情況唔係政治暴亂就係疫症重災區,個個唔敢去機票酒店肯定夠平夠晒抵,小編細膽唔敢又未必搵到人陪,但天生冒險家精神嘅人多的是,可以窮遊之餘又多一份刺激感,勇敢嘅朋友仔不坊留意新聞把握良機,隨時平過去澳門食葡撻!
部份圖片出處
http://new.rushi.net/Home/Works/detail/id/53798.html
*未經許可,以上圖片及文章不得轉載或引用*


text:
相信大家對老屎忽依個term一啲都唔陌生 ,身邊梗有一個.試諗下日日番到公司見到啲好逸惡勞,又偷安苟且嘅職場老屎忽,每日朝九晚六, 渾渾噩噩,只為出糧,對公司毫無建樹,自己一成不變不特止,仲要阻住人發達. 稍為事業上有啲野心嘅人,一日啲老屎忽喺度, 一日都發唔到圍.
究竟依個職場老屎忽生態係點樣形成?歸根究底係邊個嘅錯?
- 自身性格問題,與年齡無尤
好多人都咁理解職場老屎忽:40歲以上,公司年資十年上,處於公司高位而自命不凡等等.但其實老屎忽最根深蒂固嘅問題係本身性格,絕對唔關年齡事.如果你只係廿領歲 ,但經已無左團火,又守舊保守,又唔肯創新,你一樣係老屎忽.
舉個例,如果一班五十幾歲嘅人搞start-up,但係間公司士氣好高,好願意聆聽同接受新意見,又不斷創新,咁佢地同老屎忽依個term大攬都扯唔埋.
- 歸根究底係老闆嘅錯
正所謂多做多錯,少做少錯.一間穩定嘅公司,好容易縱容一啲原地踏步冗員.如果個老細自己本身都唔信科技創新,當然唔會要求下屬學下新技能,咁佢地又點會繼續增進自己,力爭上游博上位呢?
職場老屎忽通常都係嬌生慣養嘅一群.一間公司嘅老細如果只係求穩定,不求增長進步,係一
件好危險嘅事.試諗下,依個電子年代,個老闆唔肯揼錢投資發展雲端,仲繼續用舊嘅實體
server, 下屬日復一日俾依種思維渲染,唔變質都難.
再者,老細都係人,當然會有私心,會重用啲buy佢做事方法嘅人.如果四個員工handle一個 project,其中一個係老屎忽,pitch嘅時候話首要任務係要維持公司穩定,歇後語為 “最好唔好搞咁多野, 唔好嘥咁多錢 “, 啱哂老闆心意,仲唔俾你做team lead?
跟著咩老細,就自然成係點樣嘅員工.所以唔好責怪啲老屎忽,其實佢地都係迫不得已演變出黎!記得當初為咩而堅持,如果入到一間公司貨不對辦,自己咩都學唔到,唔想演變做老屎忽嘅話,不如諗定後路啦,無謂斷送自己前途.


text:
我經ropeway上到高尾山既中段,穿過幾座寺,不大困難就登上展望台,當時係晴天,頭頂又係藍天...只不過正西面既天空就有好多煙霞,唔知道富士山去左邊...
回程喺纜車站買左個黑豆餅做午餐後,就慢慢行返落山,呢段時間我左邊膊頭開始唔聽使,越黎越痠痛...唉,件千斤重揹到第6日我先開始頂唔順總算有交代啦!
落到山,同樣轉線去高尾坐中央線,但我冇留意佢只係普通既快速班次(並非"通勤特快"),上車冇耐就訓左,醒返都已經過左成大半個鐘都去唔到一半路程,去到某幾個車站仲會停留好耐先再開車,卒之去到三鷹駅見到對面黎左班通勤急行就轉左上去,呢班車係會停少幾個站,結果我3點零返到新宿‧喺未開始今晚既行程我會先上去坐落45樓新宿既東京都廳展望室‧路途中,經過一間麥記,醒起佢地promo緊cinnamon melts肉桂軟餅粒,於是買左盒試下...軟綿綿,暖粒粒,很惹味~~!! 食完就走上展望廳,開始影東京既日落‧呢度雖然又係反哂光勁難影,但最緊要係無料嘛(六本木山盛惠千五円),我仲set埋time lapse由黃昏影到天黑,搞到5點幾先撤退,趕往國立新美術館‧
[迷~~~]因為我打算只係影下美術館獨特既外形結構,即使佢6點鐘關門,時間十分倉卒下我照去也罷,我落返都廳前既地鐵站搭大江戶線去六本木,去到經過Tokyo Midtown行左陣,穿過赤坂後,都搞唔清邊個方向...諗住嘗試行去千代田線既乃木坂駅,因為佢地其中一個出口係直達美術館,但係我喺路面搵極都搵唔到個出口,由其他出入口落到地鐵站大堂,佢又指示要入左閘先去到美術館既入口...真係麻煩! 嗰時已經過哂6點,我決定搏一搏入閘去,結果,就係因為美術館已經關門,個出口亦都唔俾用喇...好氣餒之下坐返地鐵趕往下一個景點表參道 Omotesando‧
吸引我黎表參道,當然唔係任何1間名店賣既野,而係佢地好鬼unique既外型建築設計‧我遂間幫佢地其中最特別既影相,到9點先回新宿找晚餐及繼續 snap,第2晚黎到新宿,無需要牽「腸」掛「肚」,發覺呢度真係大得交關,似乎有銅鑼灣既幾十倍添‧穿梭於那裡既都市街頭,過左一條街,還有幾十條街,行極都行唔哂,我盡量影吧,直至12點幾先收工‧


text:
文科人搵MT
文科人出路真係好窄
報左好多MT/GT都冇消息
連政府工都冇消息
想問仲可以搵咩工?
另外都有報到銀行既MT
對business/ finance冇太多知識
面試/written test有冇咩係必須要知既野/注意事項?
thanks!!
你會覺得出路窄可應係因為單純用學科角度出發,先入為主覺得讀中文=做老師,讀Translate=做Translator姐.宜家睇返我以前嘅同學,就算BA都真係可以老土講句流入咗各行各業:政府部門,紀律部隊(揀啲親民架啦👩🚒),公營機構,發展商,各或各樣嘅私人公司(fmcg / marketing agency / manufacturer...),startup等等等等都有,所以你已經做得好好冇喺application前就screen走自己.不過坦白講,九至十二月嘅MT / GT opening都真係比較傾向business,好似big4 / ibank / bank咁,令你有少少氣餒都在所難免.不過嚟緊嘅opening會比較多元化,所以唔好灰心要繼續apply!!
至於講到interview / written test,其實你過到screening,HR都有心理準備係見緊一個non-business field嘅人,所以都唔駛擔心喺knowledge上會好輸蝕.不過都可以準備一啲framework去impress HR表現投身商界嘅決心,同埋更加重要可以幫到自己去拆題,表現出思考時嘅structure,同埋自己係一個"teachable"嘅人.一啲好簡單嘅好似SWOT Analysis咁已經好幫得手,再進一步嘅可能睇多少少新聞,炸啲example同數字出嚟已經相當impressive,加埋少少中學時學過計嘅%change,要過到關應該唔難🧐


text:
啱啱9月正式登六的黃子華,多年來都keep住鋼條身形,本來已經逆齡生長,點睇都唔似60歲,日前,子華神為好友蘇永康慶祝53歲生日,更加剪咗個bob頭,還將頭髮染黑,睇落真係後生咗十年!青春返晒嚟!
撰文:東方新地
係人都知,黃子華同蘇永康老友鬼鬼,子華神同蘇康更同是9月生日,啱啱9月5日,過咗60歲生日嘅子華神,呢日就特別幫老友蘇永康 慶祝53歲生日,同場還有梁漢文夫婦同埋蘇永康一家.
子華神喺蘇康屋企陪契仔踢波
係人都知子華神勁錫契仔(蘇永康兒子)Jazz,原來同蘇康慶生前三日,子華神就喺蘇康屋企陪契仔踢波,當時仲邊踢邊同蘇康閒聊,佢話:「即係上堂成班細路喺度踢呀!」又問到「係咪要戴住口罩踢?唔係戴住口罩踢咁慘吓話.」蘇康仲答佢話唔知:「應該要!」之後,蘇康將踢波片上載到IG,仲留言寫話:「難得契爺有興趣陪Jazz踢波,大人細路都咁投入,贏輸冇乜所謂!感恩!」
18年蘇永康買入北角雲峰大廈做埋黃子華鄰居
18年蘇永康以2830萬買入北角雲峰大廈做埋黃子華鄰居,子華神探契仔真係行幾步就得!之前蘇康試過大爆黃子華染白頭髮嚇到Jazz爆喊,超搞笑!依家子華神剪咗個Bob 頭,返老還童,契仔Jazz就唔會唔認得佢啦!
延伸閱讀:
獨家!落選港姐賴琦媛極速黐內地富貴肥叔叔 | 成功進駐豪宅鬼崇撐枱腳


text:
呢排真係全城Hifu熱,睇各大美容中心嘅廣告都不約而目係sell HIFU,身邊唔少女性朋友都心郁郁想試/已經試左,當然我都唔例外,始終靠樣搵食,keep住緊緻嘅皮膚係好緊要嫁麻.不過,當全世界都講緊Hifu嘅時候就要小心啦,始於坊間咁多間大大小小美容中心,質素參此不齊,個個都想食Hifu呢條水,間間都話自己個部係最新一代Hifu,廣告就只會一味吹捧Hifu到底有幾好有幾好,無缺點無副作用,人生必做療程之類,事實係咪真係咁勁?Well~等我揭露廣告唔會話你知嘅Hifu真相啦
1.Hifu唔係無副作用
Hifu原理係將高能量聚焦到真皮層至筋膜層,從而刺激真皮層膠原增生同提拉筋膜層.由於hifu係一樣高能量聚焦激活嘅技術,而且能量係以直點線式發射,所以有好多位置要特別避開,特別係眼周圍,因為眼皮/眼肚嘅皮膚好薄,如果機頭太近眼嘅位置,就會有打花眼球嘅風險.
2.Hifu係揸左麻醉都仍然好痛
Hifu痛就好多人都知,坊間有好多美容中心就會聲稱會搽麻膏,等做嘅時候客人就唔覺痛.錯錯錯,又一謬誤!Hifu係真皮層層面嘅激活及提拉技術,所以痛唔係表面嘅痛咁簡單,係真皮層入面嘅痛,搽麻膏只麻醉表層嘅痛,所以呢,搽麻膏最大嘅作用只係令你心理好過D.
3.做完Hifu皮膚好乾,保濕mask靠唔住
Hifu同Laser一樣做完都會令皮膚好乾,因為熱力令皮膚水份蒸發,好多人以為番屋企敷多幾塊保濕mask就夠,其實錯哂!保濕mask只可以做到表皮層嘅保濕,水份根本就入唔到真皮層,所以做完Hifu激活膠原之後,就要把握黃金時間做返大量補水的療程,即刻將水份導入真皮層,咁樣先真正有效為皮膚補充足夠水份!有足夠水份仲可以令增生膠原生得更靚,減慢膠原流失添!
對於追求靚,女人又點會咁易滿足,當全世界都瘋狂緊Hifu嘅時候,其實已經有廠商上靜靜雞咁推出一種比Hifu更新更有效嘅技術—MDS膠原激活技術.MDS是全段式膠原激活技術,同傳統Hifu用嘅點線式技術唔同,而係螺旋式,能量就可以平均咁聚焦到真皮層至筋膜層;其次,由於MDS係全段式技術,所以就唔似傳統Hifu需要換機頭,可以一次過全段激活真皮層嘅膠原增生,同時收緊筋膜層,提升輪廓,療程時間大大縮短;再加上MDS獨家觸感紓緩技術,以螺旋式發射能量,過程無痛安心好多.
由於MDS係最新研發嘅技術,廠商為左可以更好咁monitor質素,香港只係獨家授權左一間醫學美容中心可以做,聽聞BOOKING都幾full,真係一位難求.作為有精明有眼光嘅女人,用差唔多價錢,有得揀梗係揀最新啦!
想睇更多…
HIFU價錢陷阱多,教你識破隱藏收費
水原共生硬拼膠原自生 兩大療程點揀好?


text:
慘死在女神手上的男角
啱啱大咗結局嘅倉底劇《波士早晨》應該係Ali第一套做第二女主角嘅劇,雖然演技比起2017年就係有啲差距,不過由於角色設定係女神,娘娘,先天太強嘅Ali真係行出嚟已經殺哂,說服力100%.基本上喺劇中嘅角色Roxie已經有機會展現哂Ali唔同嘅吸引力,可愛賣萌,魅力放電,喊,笑都有,我相信唔倉底Ali早兩年已經有資格攞最受歡迎電視女角色獎.不過要強調嘅係,並唔係劇本,角色設定太出色,而係Ali太有吸引力,真係睇佢試衫已經夠精彩.當一個女演員本身太有吸引力,觀眾難免覺得一個由佢演繹嘅角色只有佢可以演繹.如果唔係Ali,換任何一個女演員演Roxie都會出事.
咁當然,睇下題目都知我要講嘅係佢嘅男拍檔Ryan啦.洪永城嘅演技不值一提,角色設定亦唔討好,雖然有Roxie喺中段幫佢解釋佢唔係淨係識鬧人,侮辱人,不過淨係憑佢同女神一pair但又傷透女神心已經罪無可殊.咁當然,養得起女神呢一方面係令人羨慕兼嫉妒嘅…劇情推展到後段,見佢收起Roxie個紙版公仔,又無出賣公司機密,都算係搶番唔少分,拉均嚟講對於唔係心痛女神被傷透嘅人嚟講,其實Ryan都唔算太差.不過,如果呢兩段係重點,我點會寫文?
呢篇文嘅重點係大結局一集嘅Roxie.初段佢同Hazel講嘅「只要我鍾意佢佢又鍾意我,話之佢係殺人犯吖(唔係原對白)」絕對係將女神感覺推上最高峰,應該所有男人都希望有個女人,尤其係靚女,咁同佢講.喺所有人都以為會係happy ending嘅時候,竟然嚟個令人意想不到,甚至係連我都理解唔到嘅twist…Roxie再一次表達佢好想同Ryan生仔,Ryan猶疑完之後應承咗佢,但被Roxie睇出佢唔想生仔…當Roxie直接問佢係咪唔想生仔嘅時候,Ryan無答,而Roxie亦都因為咁而同佢分手…
喂!咁簡直係晴天霹靂喎!唔想生都因為愛你肯同你生都仲要被分手?我理解唔到…好彩現實中無機會被Ali問呢個問題啫,如果喺同一情況下被分手,真係死得好慘…搞到我都唔知應該羨慕被Roxie深愛嘅Ryan定係可憐被分手嘅佢…淨係想像下現實中有可能因為呢個理解唔到嘅原因而被判死刑,我就忍唔住要特別寫呢篇文.我唯一可以講嘅係,好彩我反應會快過Ryan好多…喺呢個情況下會好快答到同Roxie生仔…其實更加好彩嘅係現實中無女神搵呢個問題問我…


text:
今時今日網上一片聲討叱吒無公信力之聲,過往有跟開過下香港所謂樂壇既發展既人,真係會嚇一跳,然後得啖笑.正所謂OLD NEWS IS SO唔識串.四個台既公信力不嬲都係自己DEFINE,你以為真係會公正持平,唔益自己友?真係好難——唔會囉.
首先,如果講林海峰(唔係拎阿太區最受歡迎果個林峰),我諗我都算係佢既忠實歌迷,因為早係軟硬時代,我已經有聽佢既歌,而甚至佢單飛發展,我一樣記得,早係二十年前,佢行單飛發展歌唱事業,已經屢獲殊榮.一九九七年,佢就已經係叱吒拎左叱咤樂壇唱作人大獎,同埋叱咤樂壇新力軍男歌手!!而同依家一樣,有D獎係會分金銀銅獎,佢係金獎,咁銀獎銅獎係邊個?
銀獎係謝霆鋒,銅獎係陳小春.
提一提你,果陣新力軍女歌手金獎係張惠妹.
我仲記得果晚頒獎禮,林海峰戴住鹹蛋超人面具,上去唱佢填既歌「喂喂喂」,「不另收費 上帝魔鬼 聲大聲細 你係邊位」,十分意氣風發,果陣都未去到林狗同是但蹹或者係踎低噴飯時代.所有台下歌手同現場觀眾都O嘴,莫講話果時,就算依家,我諗可能絕大部份人依家都未聽過呢堆歌.得閒可以搵黎聽下,順便欣賞下佢既唱功同填詞技巧,有幾實至名歸.
至於講叱吒,點可以唔提劉德華?因為係果個平行世界入面,劉德華只係一個星運平平既男歌手.當千禧年代最受歡迎男歌手榜上開始出現陳奕迅,許志安,甚至數到古巨基,粱漢文,劉德華全情失蹤.依家先黎埋怨欣宜,坤哥?算罷啦.例子長數長有.大家睇完開心咪算,真係唔好咁認真好喇.BTW,記憶力太好係香港係好難生存架.


text:
爱浪app下载安卓版_爱浪app注册_爱浪直播app508下载安装
當前位置:首頁 > 市場行情 > 列表
2015年02月04日
壓縮機性能的分析螺桿式壓縮機的性能分析
喺當今社會,制冷系統已經成為咗家庭同生產活動中不可或缺一嘅地方,呢啲設備不特可以令生活更為安樂,喺生產活動中都可以令工效率大提高.就,啲人往往選用效能良好嘅設備嚟滿足自己嘅需求,噉以嚟,呢啲設備嘅靈魂部件:壓縮機自然做咗好多人關注嘅對象.下面就嚟分析螺桿壓縮機嘅效能并對佢哋嘅效能進行比較.
壓縮機效能嘅分析螺桿式壓縮機嘅效能分析二十世紀70年代以嚟,螺桿式壓縮機嘅工作可靠性不斷改進,就喺中等制冷量裏面食嘅制冷空調工程中到咗比較遍嘅應用,兼夾靠較高嘅可靠性同效率,成功噉擠入原來活塞式壓縮機所主宰嘅較小制冷裏面食(750KW以下).螺桿式壓縮機獲得咁成功,等我哋嚟分析佢嘅效能.
(1)螺桿式壓縮機,結構簡單緊湊,易損件少,所以運行周期長,使用方便可靠,有利于實現用自動化同冇人用.
(2)螺桿式壓縮機具有強制輸氣嘅特點,既輸氣量受壓力嘅影響好細.喺較闊嘅工作裏面食,可保持較高嘅效率.
(3)螺桿壓縮機嘅轉速較高(通常喺3000r/min以上),而且體積細,質量輕,占地積小等優點,因而經濟性好.
(4),因為冇吸氣閥同排氣閥,佢唔同于往復式壓縮機,從結構啲同次類壓縮機所擁有嘅堅固程度嚟睇,佢嘅壓縮結構性系相當簡單嘅.壓縮機所有撐啲系滾動型嘅,半密封嘅設計,人篩咗密封嘅設計,兼夾保證咗氣體漏同自由運轉.
(5)螺桿式壓縮機冇往復質量慣性力,動力戥頭效能好,基礎可以好細.
(6)螺桿式壓縮機系屬於旋轉型嘅壓縮機,佢冇離心式或者往復式嘅壓縮運動方式.壓縮排氣嘅壓力扽系好低嘅,因為螺桿旋轉嘅時候,回收壓縮一周就發生6次扽.
螺桿式壓縮機喺中等制冷量裏面食都具有良好嘅熱力效能,兼夾有好好較效能,可唔可以適應腌尖嘅工況變化.同時,為咗保證螺桿式制冷壓縮機嘅正常運轉,一定要設定相應嘅輔助機構,如潤滑系統,輸氣量較嘅控制裝置,安全保護裝置同睇實儀表等.螺桿式壓縮機雖然具有單級壓力比高嘅優點,但隨著壓力大嘅增加,漏損失都急速增加,低溫工況運轉時效率顯著降低.


text:
我一直以為要揀一首行毅行嗰陣最應景嘅歌就係《當你走到無力》「當你走到無力繼續下去……」(你自己嗰首又係邊首,能夠一吓打入心裡面?) C AllStar 安仔 (陳健安) 竟然行行吓聽到「寧願滯留在此處,寧願叫時間中止」,「甚麼叫絕望,抬起眼望望」,一講就有意境,真係好《絕》.
搵安仔做個簡單訪問,事源2018毅行之後見到一張佢同 hotcha 成員 Regen 攜手 (但得兩個) 衝線嘅相,咦,毅行一向真係無乜 artist 會參加,大家都知練要花時間,行時間又長,又唔會好型好靚,分分鐘真係癲咗爆喊咁返嚟,咁點解仲要搏?
安仔話都係因為一名女子,上年又撩今年又撩,想喺29+1前完成一次毅行者,佢就係 Super Girls 成員 Cheronna (講商業其實跑全馬可能成效仲大,偏偏佢又揀以毅行做挑戰,佩服.) 就當安仔要諗一個鐘意挑戰自己嘅人埋班,佢就諗起 Regen,加埋 Cheronna 男友黃奕晨 Dixon 一行四人,六月就扑搥去馬.
同所有初哥隊伍一樣,除咗 Dixon 之前行過之外,其他人同樣都係面對點樣夾齊人練習先係最難.回想1/9第一次齊上練山行第四段,就因為大雨而由上山改成下海,喺冷氣房游乾水 (哈,山友當然無法想像),但以培養隊友之間嘅感情嚟講,呢種大戰都一樣有果效.一隊新隊除咗夾速度,夾體能,夾時間,最重要都係人夾人,所以先甜後苦之下,過咗兩日又喺山上同 Regen 切蛋糕慶祝生日 (山友最愛).
如果大家有欣賞過安仔爆突六舊腹肌同花式足球,都知佢唔係省油的燈,喺練山時間不足嘅情況之下,佢就做去 gym 補練大脾肌,有時約完得返自己一個出發都照練.不過,隊友間嘅體能差距先係真要留意,行唔行得成,會唔會嗌交就睇點處理呢個問題.
好在喺正式起行之前佢上咗非常緊要嘅一課,有教練帶佢地跟其他人一齊行,有分快腳慢腳,安仔就決定跟教練喺當中嘅快隊,然後就學識「SHARE體能」,不論用揹袋/拖拉/後面推呢啲方法都可以將力量平均分配,呢個就係毅行者嘅 team spirit,而起行前好好歹歹都算行過哂頭八段.
入正題,開波當日,Cheronna 同 Dixon 都帶傷上陣,而Regen應該係最慢腳,當然每隊新隊嘅深刻位都一定係第四段,風雨交加,又要通頂捱眼瞓.安仔抗眼瞓嘅方法就當然係不停唱歌,一邊享受一山頭燈嘅演唱會境,當時狂 loop 嘅係 RUBBERBAND 嘅《未來見》「高峰的風景多美好,也共遍踏塵跟土」.同時,Cheronna 同 Dixon 都有搐到腰同拗到腳,原本唔過40小時嘅目標已經開始動搖 (加上幾乎站站都有人嚟支持,筆者角度當然明白時間會一路延長),呢個時候神兵就嚟,Nowhereboy 嘅 Van 同 Wendy 就喺城門水塘加入陪行隊伍.
喺隊友狀況越來越惡劣之下,臨去到鉛礦坳未上大帽山前,佢地認認真真開咗個會,作為發起人嘅 Cheronna 真係行唔到落去,但又覺得好衰仔.咁安仔都好直接表達佢無論如何都會完成埋佢,而佢睇到 Regen 眼神係想行,但又知道如果佢話行,Cheronna 應該會勉強自己死頂落去,就係咁得返安仔同陪行嘅上路,其他人剪哂帶.呢啲位又係要學習一個隊伍點樣為之同進退.
咁點解最後又係會兩個人返嚟呢? 係因為一個杯麵呀.
喺剪帶隊友搵車走嘅時間,其實麵係會經過鉛礦坳杯麵站,宣佈放棄嘅 Regen 喺呢個時候見到仲坐喺度隊緊杯面嘅安仔.佢心生一念,其實係咪可以翻生毅行者呢?
原來係同一個站係復活到架……
喺安仔眼中 Regen 係最慢嗰個,但呢刻呢知佢好清楚自己嘅節奏,練習同正式都無俾人帶快,認識自己其實都係一種成熟嘅表現.
到面對最後未行過嘅兩段,安仔都有啲心急,對山上騙子已經係零容忍,佢話:「我要聽真話,唔好再話就到」(筆者都忍唔住笑咗).佢話粗口真係成為必需品,XXX 狂爆粗,真係好 powerful,而每次見到Shocking PINK 嘅指示,就想大叫「又話完嘅!?」
將忍耐極限推到最盡嘅時間,亦係人最容易被感動嘅時間,相信唔少人都幻想過衝終點嗰陣自己會點點點甚或喊爆,但往往最想喊嘅位係就嚟到嘅時候,到最後幾百米,SUPPORTING TEAM whatsapp 傳嚟嘅鼓勵說話:「撐住呀,我地喺終點等你呀!」,反而係最令人感動.
相信毅行嘅47小時對安仔嚟講,絕對係幻海奇情,甚至乎令佢想寫一首毅行的歌,而佢更加覺得呢首歌一定要係兩個極端之一,唔係極積極就係極悲觀,兩種都一樣俾到力.
最後當然問返句: 下年玩唔玩?
安仔話一定唔玩.
然後又好似有啲猶豫……
始終一次經驗就會留低一條伏線.
最後,安仔想特別多謝埋所有 supporting team members,無佢地就一定完成唔到.
筆者按:我亦借安仔呢段初哥經驗去引誘一吓對毅行有啲興趣但又有少少懷疑自己嘅準初哥們,隨時聯絡「獅子山精神隊」一齊行吓山先啦.
Fitz連結: https://fitz.hk/?p=110334
更多:
Fitz Facebook專頁
[樂施毅行者2018] 人人都是毅行者 成績總結
毅行慢腳 被遺下的靈魂
Fitz 行山 Hiking
人稱Law少,前電台主持及監製,酷愛體育運動,多次參加馬拉松及毅行者活
動,近年更嘗試進軍三鐵及渡海泳.對於跑步,對於行山,對於比賽,均有深刻而令人動容的看法.著有《原來在沒有盼望 的地方才需要盼望》.
分享連結:


text:
中國共產黨第十次全國代表大會
中國共產黨第十次全國代表大會於1973年8月24號至28號响北京召開.參加大會嘅代表共1249人,代表當時全國2800萬黨員.
喺中共第十次全國代表大會召開前嘅8月20號,中央政治局通過決議,永遠開除林彪,葉群,黃永勝,吳法憲,李作鵬,邱會作等人嘅黨籍.
毛澤東主持大會,周恩來作政治報告;王洪文作關於修改黨章嘅報告.
大會通過咗政治報告,關於修改黨章嘅報告同《中國共產黨章程》.十大黨章保留咗九大黨章中關於黨嘅性質,指導思想,基本綱領,基本路線等內容,响結構上作出一啲調整,條文部分改得唔多.總綱中只取消咗有關林彪嘅論述同林彪嘅論點.值得指出嘅係,十大黨章响「左」傾錯誤方面嘅新發展,主要係充實所謂兩條路線鬥爭經驗嘅內容,將「批判修正主義列為加強黨嘅思想建設嘅長期任務」;片面提出「反潮流」原則,要求黨員要具有反潮流嘅精神等.
大會最後選出咗195名中央委員同124名候補中央委員.一啲喺「文化大革命」中遭到打擊,被排斥喺九屆中央委員會之外嘅老幹部,好似鄧小平,王稼祥,烏蘭夫,李井泉,譚震林,廖承志等被選為中央委員.雖然江青集團嘅骨幹分子更多咁進入新嘅中央委員會,但一批眾望所歸嘅老同志入選,畢竟反映咗黨內健康力量嘅增強.
一中全會改
中國共產黨第十屆中央委員會第一次全體會議於1973年8月30號响北京舉行.會議選舉咗中央領導機構,名單如下:
二中全會改
中國共產黨第十屆中央委員會第二次全體會議於1975年1月8號至10號响北京舉行.會議討論咗第四屆全國人民代表大會嘅準備工作.決定將《中華人民共和國憲法修改草案》,《關於修改憲法的報告》,《政府工作報告》同全國人民代表大會常務委員會,國務院成員嘅候選人名單,提請全國人民代表大會討論.會議選舉鄧小平為中共中央副主席,中央政治局常務委員.同意李德生辭去中共中央副主席,中共中央政治局常委嘅職務.之前中共中央任命鄧小平為中共中央軍委副主席兼中國人民解放軍總參謀長,國務院第一副總理.
三中全會改
中國共產黨第十屆中央委員會第三次全體會議於1977年7月16號至21號响北京舉行.全會開幕時,全體同志起立,為毛澤東,周恩來,朱德,康生,董必武等已故嘅老一輩無產階級革命家,為悼念十屆二中全會以嚟逝世嘅中央委員會委員,候補中央委員同其他同志默哀.全會一致通過《關於追認華國鋒任中國共產黨中央委員會主席,中國共產黨中央軍事委員會主席的決議》,《關於恢復鄧小平同志職務的決議》,決定恢復鄧小平嘅中共中央委員,中央政治局委員,常委,中共中央副主席,中共中央軍委副主席,國務院副總理,中國人民解放軍總參謀長嘅職務.全會一致通過《關於王洪文,張春橋,江青,姚文元反黨集團的決議》,決議永遠開除「四人幫」嘅黨籍,撤銷佢哋嘅黨內外一切職務.另外全會完全同意中央政治局關於提前召開中國共產黨第十一次全國代表大會嘅決定.


text:
愉景灣係一個好地方,前面係平靚嘅海灣,後面係清緑嘅山巒,有個水塘,又有夠細路玩水嘅山澗.今日取道愉景灣落梅窩,食啲嘢就行鳳徑一二段上大東山落伯公坳.我想早架,但食吓嘢又遲咗,七點鐘先到欣澳站,轉巴士成七點二十分先到起點.
呢個起點喺半山,小學嘅對面,條樓梯喺行山APP有名架,叫「SCHOOL STEPS」,路牌話七百米去到觀景台,不過全部係樓梯,一路撐上去百幾米高.行唔慣樓梯就要慢慢行,唔好急,一步一步上.我唔夠FIT,中間停咗四五次回下氣.
上圖︰SCHOOL STEPS山徑入口
樓梯嘅盡頭有分叉路,前進上老虎頭,左轉就去觀景台,好快就見到支標高柱,當然順手行出去KILL「標」喇!標高柱通常喺山頂同開揚嘅地方出現,方便山下測量人員搵到,憑住同唔同標高柱嘅方位嚟定位.而呢支「標」樹立喺愉景灣山邊一個突出開揚嘅地方,地圖有標示228米高,應該係俾山下嘅愉景灣,甚至係遠啲嘅迪士尼,做土地仗量嘅座標.企呢度,愉景灣沙灘,豪宅都在腳下.呢個時候又有啲海風,時間尚早唔太曬,係一個休息嘅好地方.嚟到呢度大約一公里,用咗半個鐘左右.
上圖︰標高柱係一地嘅高點,未必係山頂,但八九成開揚,方便山下測量人員找到以仗量定位.所以,呢啲地方通常都有良好景觀.
樓梯盡頭有直路上老虎頭,我在標高柱就見到之前在長樓梯爬我頭嘅兩位鬼佬山友已經上到一半,佢地咁FIT可能一陣間就上到老虎頭.
我就按自己嘅計劃,向南平路行,落少少就有個涼亭,又出去睇下風景先.呢個涼亭有個方向牌,正面就係東方,即係一日睇日出嘅好地方.住愉景灣嘅話,真係會揀個好天日子,或者係元旦,年初一咁,五點鐘走上嚟睇太陽出嚟.
呢日市區落紅雨,呢邊就只係密雲,上面張相其實見到好遠嘅市區係落緊雨,仲間中聽到雷聲添.
跟住就行落少少,經過有條山澗,有人帶狗狗落去玩水.再行前啲就到咗愉景灣水塘,諗起「遙望青山綠水美如畫」.呢個水塘無環湖嘅路徑,有啲可惜.
愉景灣水塘
過咗水壩無耐就見到呢兩個路牌,唔再行車路,轉入山路.呢條路係平住山腰行,未有名,我就叫佢做「愉景灣橫山徑」.條路係小路嘅格局,途中會過澗,有兩三個上落位我會安全啲出手扶住啲石嚟爬過,都係一兩步就通過到.我覺得技術好嘅山友可以彈下彈下就行過去,但我呢啲怕滑倒,睇踏腳位又唔係咁準嘅就會扶下山邊嘅石同樹,重心低啲,心理上又穩陣啲.SORRY我無影到路況嘅相,雖然講到要手腳並用咁,但係呢條路算係安全,所謂「難度」算係要留心一下啫,就算真係跌倒,又唔係懸涯,又唔係好高,又唔係有咩尖石,係好玩啲架.
有路牌,確認唔會行錯路.
八成以上嘅路況係咁,有人剪草,枯草鋪在路上,軟腍腍好舒服,但唔可以跑.
過其中一條小山澗,路在右面.
一路行,見到條路係有剪草機條整過,周圍算係密林,但係條路可以俾「一個人」舒適通過.要強調,條路只可單人行,好多郊遊徑,麥徑衛徑,通常闊到兩個人並排而行都得.跟住見到呢個牌,解釋咗我嘅諗法.
呢個牌唔似政府部門嘅,應該係愉景灣嘅管理公司嘅,即係呢條橫山徑係「私人管理嘅公眾康樂設施」.
過咗呢個牌嘅山路呢,都算清楚,雖然無之前嘅路況咁一百分,都仲係易行嘅.呢條橫山徑無分叉路,一往直前,行下又有個開陽位,一舊大石突咗出去,咁就行出少少影張全景圖.天上又嚟雷聲隆隆,對下地圖行咗五公里左右,但已經用咗成兩個鐘,要諗諗下一段點行.
另一角度望向愉景灣,天上「風雲際會」.
轉翻入山谷位,聽到強勁嘅水聲,應該到咗神樂院大水坑嘅上游,大路係落山,過澗就小路上紅水山.咁嘅天氣,自己狀態麻麻,行完黃竹角咀嘅攰仲喺度,決定取易不取難,行大路落山去神樂院.呢啲大路落山,快步走一陣就到石屎路.
神樂院外的路牌.
有啲雨點,但無打雷,一陣就到梅窩.呢條路太多人行過講過,唔寫咁多.
石屎樓梯,一路落去,梅窩在望.
銀鑛灣嘅公園有人放龜,佢主人話佢要出嚟晒太陽.
行咗三個半鐘,十公里唔夠.食個早晏,天氣都係麻麻,又仲係有啲攰,就啱時間撘船走人.大東山,留番下次.SOLO嘅好處係自己話晒事,自己知所進退就OKAY.
總結一下︰愉景灣横山徑無咩人行(一個山客都遇唔到),可能唔出名又唔係上山頂KILL BILL,夠野外,難度低,唔係鋪晒石屎但又好好行,真行山徑,唔係咁多,要感謝管理員維護得呢條山徑好好.


text:
18 OCTOBER 2014(SAT)
今次因為一個小意外,所以我煲左既滋潤又袪濕,最好就係啱濕疹嘅小小豬飲,依個就係雪梨薏米水啦!
係夏天時嘅時候,我間中都有用薏米同檸檬一齊煲,估唔到今次用雪梨嚟煲薏米個味又唔錯哦~
小小豬都好鐘意飮我上次煲嘅雪梨菊花茶(按此重溫),所以原本你打算煲多一次俾佢飲.
今次我仲信左藥材鋪嗰位大叔講,買左啲靚少少嘅胎菊嚟煲.點知當我浸洗菊花時,發現左好多細細粒嘅疑似虫虫嘅身體,係依個情況下當然唔好再繼續用依啲胎菊啦!
不過,我又已經答應左小小豬煲"甜甜"佢飲,所以就即刻上網睇吓可以改煲啲咩.終於俾我搵到依個雪梨薏米水嘅食譜,見都話係滋潤又袪濕,加上屋企又有薏米,所以就試吓煲嚟飲啦~
四個雪梨洗淨後切粒去芯~
薏米約小半碗及蜜棗三粒,洗淨後浸約半小時~
煲內放入約3L凍水及加入雪梨~
滾水後放入薏米及蜜棗~
煲滾後轉用小火再煲多三十分鐘~
最後因應個人口味,如有需要可以加入少少冰糖調味.不過我就覺得其實唔依合份量個味都已經夠甜,加上我又係俾小小豬飲,所以我自己就冇加冰糖呀!
煲好後再焗多二十至三十分鐘~
待涼後就可以過濾入樽,就可以飲用啦~
今次係唔覺意情況下學識左煲左依個雪梨薏米水,估唔到都有驚喜,咁之後可以多煲啲,等兩位老闆可以有多啲唔同選擇呀!


text:
Tags Hiking
Hiking
熱門文章
好地方
(行山路線:城門水塘升呢版!)
呢排咁好天氣,唔去行山登高真係嘥晒呢! 每朝上班見倒藍天白雲,已經好期待立即出發.香港工作壓力大,上山頂減減壓最令人身心康泰呢! 今次為大家介紹一條簡單路線~四方山>城門水塘.响荃灣食完個靚早餐,先去荃灣西巴士總站坐51號巴土,去到大帽山郊野公園站落車,整理好裝備之後,由大帽山茶水亭出發,首先由大帽山道直上,全程馬路旁行走,車輛雖然唔多,但都要小心啊! 途中見倒一嚿大元寳石,再上就見倒大波波(大帽山地標),呢個係全港最高嘅山峰,每天晚上都有一批批龍友帶埋長短伙上嚟等日出,天氣就嘅話,仲有雲海睇添.經過咗大波波之後就開始落山,沿途都係石屎路,一直落卒之見倒泥石路了,亦都係到達四方山, 進入麥理浩徑8段,呢度山坡好開掦,一大片短草地,周圍満佈巨石,好似進入咗八陣圖感,沿山徑行上落坡幅唔算大,相當好行,途中仲見倒小编最喜愛嘅小牛牛添,牛牛嘅出現的確為郊野帶來活力和生氣,所以大家唔好傷害佢哋,同埋唔好餵治佢哋呀!行咗一段較長嘅山徑之後,開始落山,呢一段大部份係大石级,唔太困難,好快就到達沿鑛坳,右轉進入城門水塘,呢段八乘都係石屎路,好平緩,行咗無耐,到達一條小石橋,從橋邊落就係大成石澗入口,小編今次冇打算行石澗,所以只拍照留念,不過倒影真令人着迷呢! 繼續住前行,走到接近水塘邊一段路,再左轉落小徑,就見倒有一大片泥土地,再直行就到達水塘岸邊,呢度係電視台成日離拍外景位置,剛啱遇上光線折射,樹林倒影,色澤分明,景色迷人,唔怪得知電視台成日離取景啦.打過卡後返回石屎路,一直走到達城門水塘菠蘿壩,完成今次旅程.
九龍
行山路線:(行走獅子山獅尾脊!感受大地在腳下!)
山竹過後,有好多 行山 路線大樹倒塌被封閉,政府有關部門都慢慢修復過來,但係有啲行山人仕自行開發嘅路線就有待山友自行清理了.所以有部份山線仍有待"打通",可是小編偏喜歡捐窿捐罅,今次就小試牛刀,走走獅子山獅尾脊.首先由沙田坳道法藏寺後面登山入囗起步,呢度有幾條登山路線,分岔路多,每走一小段就要打開行山路線apps,查核一吓有冇行錯路.走了一小段發現有好多大小樹幹倒冧,打橫封鎖路線,唯有逐一小心攀過,但遇上爬唔過就唯有繞其他路缐行呢! 爬爬捐捐好快就到達獅尾脊入口,走多一小段就見倒~天梯石.天梯石其實是一組由幾嚿巨石拼合而成的一條長長石梯,面積大約長90尺濶10尺,因為外形似一條梯直上天空,所以名稱由此得來.打卡後直上靠右轉入石馬外脊,順道走訪埋石馬.拍照後又經過儍人塔,繼續沿獅尾脊上獅子山頂.好快就到達山頂,剛巧是日落時份,在獅山頂觀看日落, 俯瞰整個東九龍,真係美不勝收,賞心樂事,多麼壯觀呢! 拍過夠後沿麥理浩徑5段直走,經過筆架山落山完成旅程.
博客群
(馬鞍山跨過兩牛!昂平西貢係我腳下!)
由馬鞍山良友路出發,去到馬鞍山燒烤場,沿馬鞍山郊遊徑到達分岔路口,左轉逆走麥理浩徑到達大金鐘的入口,約30分鐘便到達大金鐘. 沿路落山可見昂平及西貢景色,接回馬鞍山郊遊徑到達茅坪分岔路口,選擇往基維爾營地的方向走.經過M88標距柱後,需留意右面有小路上水牛山,一口氣上到水牛山後,旁邊就是黃牛山了. 沿路落山到達沙田廣源邨結束 . 去過昂平幾次了,但每次都只能經過大金鐘,今次就以大金鐘為目標.起點是馬鞍山錦英苑錦雅閣旁小路接馬鞍山村路上山,最初全是車路,途中會經過馬鞍山燒烤場,並會進入馬鞍山郊遊徑,請留意標距柱!
博客群
(行山路線:青欣山Magic Moment雲海下青馬橋!)
今個暑假好快又過咗,但係雨季仍然未過,近排時晴時雨,令到好多山友都唔知登唔登高好.話説早排有一天日間 傾盆大雨,點知到咗下晝又突然之間 天氣轉晴,小編二話不說即刻衝上去青欣山拍低日落美景,順便介紹一吓呢條簡单路線.當日下午5點幾,天氣突然轉晴,立即起行上青欣山,涌美路起步,一路行斜坡上,轉咗幾個街口,好快就到達青衣自然教育徑入口,成條山徑都係石屎路,唔洗著行山鞋都無問題,沿石徑一直走,行咗大約10分鐘左右,轉右手面上石級,開始登上山徑,又行多10分鐘左右,回頭一望,可以望到青衣各大小屋苑,景觀十分開掦,再上多幾段石級,有一座小亭,除咗可以坐低乘涼之外,呢度仲可以望到青衣油庫,遠方仲有馬灣, 汲水門大橋,好靚喔! 影咗2張相之後繼續上, 卒之到達1號觀景亭,...
(西貢必試新店!鹹蛋黃炸髀)
呢間新開嘅小店主打招牌即炸巨型魔髀,魔髀呎吋比一般常見嘅大至少兩個碼,雞髀大隻厚肉,連醃味都需要比平時多一倍時間!炮製方面會用猛火迫出雞脾多餘油份,再用慢火炸到金黃色,雞皮炸得非常脆薄,咬開後雞肉充滿肉汁,食落口感好過癮,再加埋新加坡直放嘅咸蛋黃醬,真係食到停唔到口!另外佢哋其他小食都值得一試,其中炸花枝丸新鮮彈牙,椒鹽豆腐爽香惹味! ▲火焰魔髀($30)-中意食麻辣嘅你一定唔少得.


text:
今日就係普天同慶嘅平安夜,相信各位巴打都已經搵晒節目,唔係同豬朋狗友,就一定係同女友徹夜狂歡,但嚟自利澳水療嘅晶晶,就奉勸大家有啲地方真係唔去得,去咗盞搞到唔開心添,究竟係乜嘢地方?就等晶晶話你知!
晶晶話:「我覺得千萬咪去睇燈飾,無論係喺香港定喺澳門,我都曾經賴過嘢,話說同男朋友過平安夜,於是興高采烈,打扮得漂漂亮亮赴約,點知一去到現場,簡直就係人山人海,行咗一分鐘,就淹沒喺人潮當中,四方八面都係人,你全程就係畀人逼住嚟走,本來大家斯斯文文咁行都冇乜所謂,但總有一啲年輕人就專登喺人潮中穿插,搞到啲人一仆一碌,我就有好幾次差啲被撞到『趴街』,好在男朋友眼明手快將我扶住至冇出事,最慘就係混入咗人群當中,你想離開都唔係咁容易,焗住由天星碼頭行到去尖東,足足行咗成個幾鐘,除咗怕有人亂衝亂撞之外,更怕身邊嘅人發出不明氣味,由於進退不得,你要焗住受氣,真係去過一次都怕怕,所以奉勸大家咪去逼啦!」
仲有乜嘢地方千萬咪去呢?晶晶話:「好多人都奉勸囡囡咪去夜場玩,因為怕飲多咗就會畀人乘虛而入,但其實去夜場玩,由於通常都有大班人一齊去玩,所以互相有照應,加上公眾地方,眾目睽睽,所以出事嘅機會反而冇咁大,相反最危險嘅地方,反而去啲三唔識七嘅朋友屋企參加派對,由於喺人哋屋企,囡囡會以為冇咁危險,所以飲酒都會放膽啲,但最弊就係你唔識屋主,更唔識佢身邊嘅朋友,如果你跟男朋友去都仲好啲,但如果跟女性朋友去,咁就危險到不得了,隨時幾多個上去幾多個出事,所以我一定唔會去啲陌生人嘅屋企參加派對,而且派對只識得一兩個人嘅,你都千萬咪去,否則實凶多吉少,平安夜玩乜都好,大家都只求開心,搞到唔開心就唔好啦!」
年齡:21歲
三圍:34-24-35
撰文:小德
攝影:阿程


text:
08.2020 主頁 > 日做夜做捱到殘?老師教你reenex價錢免費試做攻略
Morning everyone!今次想寫返個去完美容院reenex 試做膠原自生嘅報告俾大家過目下.之前一直都有上網留意reenex膠原自生價錢同效果,見好多大對
於係reenex 試做同膠原自生價錢都想知多啲,於是就寫返個呢報告俾大家!
想講返去reenex HK試做膠原自生嘅原因先.身邊好多朋友都好羨慕我做Miss,學校假期又多又長,新年暑假聖誕節閒閒地放都2-3星期,可以去邊旅行都得,唔去旅行留係屋企休息下又得.(唉~疫情打亂晒我所有planning *&$@*^!…)
其實做老師嘅,真係有苦自己知!平時我要改薄,備課,出卷改卷,帶班帶活動,仲要補課做輔導,由朝8做到晚6,仲未計帶埋屋企做嗰啲.夜咗訓,第二日都係要6點幾起身,少啲堅持都唔得..
講真,我年紀唔細,有時做野捱夜或者出街夜訓,唔夠休息,搞到個樣殘得好快:皮膚有時搽咩都唔吸收,毛孔大都不突止,眼紋法令紋仲出晒黎.做老師返工又唔可以化得太厚妝,想遮都遮唔住,唯有諗其他方法搞搞佢.
我諗做女仔大家對護膚都一定有啲心得,等我都share下我嘅心得~希望幫到大家.首先,充足睡眠同定時運動係最好既護膚方法,但如果因為職業或者其他因素做唔到,你可以學下我,戒下口,例如戒紅肉(牛,羊等),多肉少菜少炸物,每日起碼飲1L水,同埋戒凍飲!
另外,不論你膚質如何,每日都要必搽防曬,就算喺屋企,或者素顏出街都要搽!
我雖然唔夠訓,但維持咗呢個生活習慣三個月,皮膚係靚咗,毛孔都收細咗,望落去都精神啲,但係…最顯老嘅細紋始終靠skincare都係解決唔到(特別係眼紋法,令紋!)因為細紋成因係皮膚膠原蛋白一直流失,真係無護膚品或者supplement可以有效咁補充流失嘅膠原.最後我發現,自己膠原係要靠自己生!
所以,我就去咗reenex膠原自生試做佢地個皇牌膠原自生Facial~重點係新客去reenex試做價錢全免.
上網見到好多人share過去reenex試做效果同膠原自生價錢,所以我心底都大概知道reenex價錢係點,知道reenex facial可以幫我皮膚膠原自生,有膠原就可以解決我啲細紋問題!!
我今次係reenex試做嘅係皇牌膠原自生療程,試做reenex價錢真係一蚊都唔駛,而且係做晒全面!喺reenex試做之前,會有美容師了解下你有咩皮膚問題,再幫你分析皮膚狀態同問題成因,同講解一下reenex膠原自生效果可以做到點解決皮膚問題~原來reenex膠原自生可以解決三大問題:皮膚缺水,毛孔粗大同細紋!我未試做都想問定reenex價錢(好心急!)美容師就笑住話試做完睇埋效果好唔好先再傾啦.
成個升級版reenex膠原自生療程,會先做reenex hydrafacial:係用真空導管吸走哂皮膚表面啲黑頭粉刺同污糟野,之後導入今期最新升級嘅精華,美容師話滲透力勁過之前,可以更有效製造一個抗氧化同乾淨嘅環境,令到膠原BB可以增加3倍咁多!
之後做埋另一個膠原自生facial:極緻冷凍光學膠原自生療程,佢係利用專利激光,幫我深入500微米膠原層,叫醒返啲膠原媽媽,自己keep住生好多膠原BB,我識得生源源不絕嘅膠原BB,咁可以補充返流失嘅膠原啦.
好多人可以會問,做一次就有效果?如果想皮膚keep住好,當然就唔可以懶啦!而我係reenex試做一次之後都真係即時見到效果,你會見到啲細紋淡咗,掂落塊面feel到有返彈性,呢啲效果真係做facial先做到!
見到reenex效果咁好真係好心動~本身去reenex試做係價錢全免,好抵!之後美容師知我係做老師,就提我可以用55折優惠join reenex膠原自生價錢差唔多平一半咁多!如果你同我一樣係做老師,千其唔可以錯過呢個機會!聽美容師講除左教師之外,好似仲有指定職業都有reenex價錢優惠!
我就提議大家可以去reenex試做先,試下膠原自生效果好唔好,之後先再同美容師了解reenex膠原自生價錢都未遲!有興趣可以係呢度登記免費reenex試做:https://bit.ly/reenexHydraFacial_Free
by Darcy 瀏覽 412


text:
幾年前如果mortgage broker識你揸住件香港新樓,一定雙眼發光,因為好易按.應該係話按完再按再按x N.
即係所謂提款機.
炒家買左樓,多會先當件貨係提款機,即係喺升市中繼續持貨,但加按將佢變番生錢再炒.如果你堅持係咁炒幾轉,可以一變二,二變四.....順風順水就係.
近排報導有居屋樓神就係咁"loop loop loop"炒到輸身家,就係因為不斷買不斷按.
根據蘋果日報10/4報導(見圖),呢位樓神由平凡筲箕灣居屋開始,再買入車位,豪宅.佢喺01年買入筲箕灣愛蝶灣上車,呢個物業應該係佢炒樓嘅"種子".買入最平,升值比例最高,最好按.
如果將事情抽絲剝繭,樓神為佢呢個上車物業做嘅唯一增值工作,就係投入時間.時間加上大圍經濟發展,美國QE等因素,小小種子變大樹.呢個亦係大部分長期持有物業人士嘅經驗.但當我地業主自滿嘅時候,往往只歸咎成功在於自己嘅勇氣同埋眼光.
當你企圖複製自己成功嘅投資,要喺短時間內炒樓致富,時間就再唔係你嘅槓桿.一個地方能夠不斷進步,因為當地人民不斷奮鬥為佢哋嘅地方增值,為佢哋自己增值,為客人提供價值.呢啲價值累積起嚟,物業自然升值,因為住戶搵到兩餐.
如果大家只係翹埋雙手等升值,QE印幾多銀紙都冇用.
銀行不斷加強壓力測試,其實係測試緊你為你嘅投資增值左幾多.大佬,我借錢比你買隻牛,你都要出力去揸奶,最好再將奶水做芝士,做響埋個牌子,令到用同一隻牛比其他養牛人賺更多錢.
銀行最怕啲乜都唔做等坐上經濟順風車嘅人.你可能話,剛性需求啊,點都要住㗎啦.有剛性需求因為有人努力工作增值.如果一個人宅喺屋企,等老媽子煮三餸一湯,佢又點會搬出去,點有剛性需求.經濟一下行,呢啲乜嘢剛性需求即刻唔見哂,食春藥都剛唔起來.我啲租客就係咁走哂.
如果你用市價買樓收市值租金,你都只係隨波逐流.銀行收緊壓力測試,樓又升左,租又加唔到,回報越來越低,好快你就加按唔到.即係銀行兜口兜面笑你,冇鬼用,乜價值都冇.我上年走埋最後一間香港物業,買家收租回報少過2%.我都唔知佢買嚟做乜.我嘅民宿同shared apartment 都能夠收到多過傳統市值租金唔少,但係同銀行借錢都不斷遇到困難.睇貸款部阿姐面色都睇唔少,「先生,你借爆咗,你嘅新增收入都係service唔到個貸款喎.」前幾年銀行生意好,好多時重會加啲輕視嘅表情.
就係咁,坊間多咗好多財仔,甚至做假.上年澳洲政府搵欽差大臣查晒四大銀行,正正就係洗太平地.我個人不喜歡勉強,個市越爛,我越保守.原本我都諗住轉過嚟澳洲重新狠狠地再借鑊金買過,點知:銀行借貸繼續又難又苛刻,都算.每次拍賣都遇著呢啲樓神曬我冷.我冇本事同佢癲.因為以佢地嘅成交價都冇哂肉食.
結果拍賣拍到今年年初一決定暫時收手,睇定啲.
唔知算係我好彩,定係因為緊守左拍賣前計好嘅上限出價,喺呢個時期我繼續去左槓桿,保持現金.宜家唯有還原基本,想辦法增值.以前有位老闆日日都問,「你今日嘅工作,有冇為客人增值?」


text:
今日係小小豬32個月,我地去做左一件好特別嘅事,就係帶小小豬去到政府兒童醫院做評估.
事緣係小小豬返左兩星期學之後,老師就同我地講佢嘅言語及理解能力都好似比較較弱,叫我地多加留意.
當然我地係知道因為我地平日同小小豬係屋企講英文多,所以佢對講同聽廣東話係差啲,英文就完全冇問題.不過返學校係用廣東話上堂,所以老師就覺得有問題出現.
雖然我地都唔覺得小小豬係有問題,不過既然老師叫我地留意,所以就帶小小豬去到健康院作評估.其實小小豬係健康院初步評估話大致上都沒問題,不過我同佢講話老師有問題,所以醫生就話幫他排政府做詳細檢討,但有可能要排九個月左右先可以做到.
我本着「有事治療,冇事補身」的心態,我就讓慢慢排啦!
終於係上星期收到電話,叫我地帶小小豬去做檢查.真係如果唔係佢打嚟,我都已經忘記左依件事啦!不過都已經算快左,我地排左八個月就有啦!
今日我同大肥豬帶小小豬去大口環兒童醫院做評估啦~
當日就有兒科醫生同言語治療師為小小豬做評估,開頭都以為係好簡單嘅,不過原來成個過程都長達兩小時.由最衫嘅量高磅重,護士同言語治療師分別同小小豬玩遊戲及問問題,又做一啲大肌肉活動,之後醫生同我傾吓小小豬嘅日常生活.
經過一輪觀察同玩遊戲之後,兒科醫生同言語治療師都認為小小豬智力係完全冇問題,仲讚佢好叻仔添!有啲唔應該係依個年齡識嘅,佢又會識.好似識分晒啲顏色同圖形(當然係英文講啦);隨意抽A-Z都認到個字母;只係見到成組英文字會識讀嗰個英文(如:APPLE,DOG,UMBRELLA.....等)
不過,有一啲係佢依個年齡應該識嘅,佢又唔可以做到.好似係玩情景玩具方面就非常弱,完全唔識得以正確方法嚟玩.另外,眼神接觸方面亦都比較差,同埋有些情況比較固執.
說話方面都唔係太好,同言語治療師玩時都經常以中英混合一齊回答,有時言語治療師用中文同佢講時,小小豬都好似唔明白,要治療師用英文問佢先可以答到.
最後評估結果:小小豬言語發展較慢,社交溝通方面都比較弱,建議都從依兩方面接受治療.兒科醫生都俾左好多服務俾小小豬,嚟緊就先返去再做測試聽力,之後就排期做言語治療同早期訓練,希望可以幫到小小豬.
講真,我真係唔覺得小小豬係有問題,都係因為我地同佢講英文多先會係咁,只要係屋企講少啲,加強返佢講中文,就可以得啦!當佢講嘢叻啲,自自然然就同人溝通得好啲,社交方面亦都唔會有問題啦!不過,玩情景玩具方面我地又真係忽略左,因為我地都好似冇乜點買依方面玩具俾佢,等我地同小小豬換一換啲玩具,希望可以改善一吓佢依個弱項啦!
我依然係會持着「有事治療,冇事補身」的心態,我都會如常帶小小豬去做訓練,做多啲訓練都唔錯嘛!當排到期做言語治療同早期訓練時,就當帶小小豬去玩PLAYGROUP啦!
**我的微博..關注吧**